(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΣΤ΄

Παρασκευή 21 Ιουνίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το «Rye Country Day School» της Νέας Υόρκης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς την Υπουργό Πολιτισμού, με θέμα: «Οι πρόσφατες δηλώσεις της εκπροσώπου της Τουρκίας στην UNESCO περί μη ύπαρξης οθωμανικού διατάγματος παραχώρησης των Γλυπτών του Παρθενώνα στον λόρδο Έλγιν», σελ.   
 β) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) σε άμεση επιτήρηση από την Ευρωπαϊκή Επιτροπή», σελ.   
 ii. με θέμα: «Αξιοποίηση Κτηματολογίου για τον έλεγχο των εκτάσεων», σελ.   
 γ) Προς τον Υπουργό Περιβάλλοντος και Ενέργειας:   
 i. με θέμα: «Προστασία του περιβάλλοντος (Λατομεία-Βώλακα) στον Δήμο Κάτω Νευροκοπίου», σελ.   
 ii. με θέμα: «Προβληματικές αποκαταστάσεις τομών στο πλαίσιο υλοποίησης του έργου του φυσικού αερίου στον Δήμο Δράμας», σελ.   
 δ) Προς την Υπουργό Κοινωνικής Συνοχής και Οικογένειας, με θέμα: « Άμεσα μέτρα για την ασφαλή λειτουργία του παραρτήματος προστασίας του παιδιού Δωδεκανήσου, σελ.   
 ε) Προς τον Υπουργό Εσωτερικών:   
 i. με θέμα: «Θεμελιώδες αίτημα διαφάνειας και λογοδοσίας η έκθεση των πηγών χρηματοδότησης των προεκλογικών εκστρατειών της ΝΔ 2023-2024», σελ.   
 ii. με θέμα: «Να διοριστούν άμεσα οι επιτυχόντες του πανελλήνιου γραπτού διαγωνισμού του ΑΣΕΠ 2Γ/2022», σελ.   
 στ) Προς τον Υπουργό Υγείας:,   
 i. με θέμα: «Σε κίνδυνο το ιστορικό Κέντρο Υγείας Γυθείου», σελ.   
 ii. με θέμα: «Λειτουργία Μονάδας Χημειοθεραπείας στο Γενικό Νοσοκομείο Δράμας», σελ.   
 iii. με θέμα: «Σοβαρά προβλήματα στη λειτουργία του Γενικού Νοσοκομείου Σερρών», σελ.   
 iv. με θέμα: «Να στελεχωθεί με όλο το απαραίτητο μόνιμο προσωπικό το Γενικό Νοσοκομείο Θήρας», σελ.   
 ζ) Προς τον Υπουργό Εθνικής Οικονομίας και Οικονομικών με θέμα: «Πήρε το μήνυμα της κάλπης η Κυβέρνηση της ΝΔ και θα βάλει φρένο στην τραπεζική αισχροκέρδεια που απομυζά τα εισοδήματα των Ελλήνων με υπέρογκους τόκους και προμήθειες;», σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΑΓΑΠΗΔΑΚΗ Ε. , σελ.   
 ΓΡΗΓΟΡΑΚΟΥ Π. , σελ.   
 ΔΑΓΚΑ Π. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΖΑΧΑΡΑΚΗ Σ. , σελ.   
 ΘΕΜΙΣΤΟΚΛΕΟΥΣ Μ., σελ.   
 ΚΑΖΑΜΙΑΣ Α. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΒΑΝΙΟΣ Θ. , σελ.   
 ΜΕΝΔΩΝΗ Σ. , σελ.   
 ΝΙΚΟΛΑΪΔΗΣ Α. , σελ.   
 ΠΟΥΛΟΥ Π. , σελ.   
 ΣΔΟΥΚΟΥ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΑΡΑΚΑ Χ. , σελ.   
 ΣΥΝΤΥΧΑΚΗΣ Ε. , σελ.   
 ΤΖΑΚΡΗ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΣΤ΄

Παρασκευή 21 Ιουνίου 2024

Αθήνα, σήμερα στις 21 Ιουνίου 2024, ημέρα Παρασκευή και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 20-6-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΕ΄ συνεδριάσεώς του, της Πέμπτης 20 Ιουνίου 2024, σε ό,τι αφορά την ψήφιση στο σύνολο του σχεδίου νόμου: «Ενσωμάτωση της Οδηγίας (ΕΕ) 2021/2118 για την ασφάλιση αστικής ευθύνης που προκύπτει από την κυκλοφορία αυτοκινήτων οχημάτων, λήψη μέτρων προς εφαρμογή του Κανονισμού (ΕΕ) 2022/858 σχετικά με το πιλοτικό καθεστώς υποδομών της αγοράς που βασίζονται σε τεχνολογία κατανεμημένου καθολικού, ειδικότερες ρυθμίσεις για τα οχήματα και τη δημόσια περιουσία και άλλες διατάξεις του Υπουργείου Εθνικής Οικονομίας και Οικονομικών».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματεία Νομικών και Κοινοβουλευτικών Θεμάτων μάς έχει ενημερώσει για τις επίκαιρες ερωτήσεις οι οποίες θα συζητηθούν.

Κατόπιν τούτου, ξεκινάμε με τη συζήτηση της πέμπτης με αριθμό 1138/17-6-2024 επίκαιρης ερώτησης πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς την Υπουργό Πολιτισμού, με θέμα: «Οι πρόσφατες δηλώσεις της εκπροσώπου της Τουρκίας στην UNESCO περί μη ύπαρξης οθωμανικού διατάγματος παραχώρησης των Γλυπτών του Παρθενώνα στον λόρδο Έλγιν».

Θα απαντήσει η Υπουργός Πολιτισμού κ. Μενδώνη.

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Καλημέρα, κυρία Υπουργέ. Αυτή είναι η τρίτη φορά που σας απευθύνω επίκαιρη ερώτηση τους τελευταίους έντεκα μήνες πάνω στο θέμα αυτό. Έχουν υπάρξει, όμως, πρόσφατα σημαντικές εξελίξεις.

Όπως γνωρίζετε, στην 25η Σύνοδο της Διακυβερνητικής Επιτροπής της UNESCO, η εκπρόσωπος της Τουρκίας Ζεϊνέπ Μποζ δήλωσε ότι δεν υπάρχει πουθενά στα τουρκικά αρχεία σουλτανικό φιρμάνι το οποίο να δείχνει ότι παραχωρήθηκαν τα Γλυπτά του Παρθενώνα στον λόρδο Έλγιν στις αρχές του 19ου αιώνα.

Αυτό είναι μια σημαντική εξέλιξη, διότι πλέον επιβεβαιώνει με τον πιο κατηγορηματικό τρόπο ένα παλιό επιχείρημα της ελληνικής πλευράς στο ζήτημα αυτό, που είναι ότι τα Γλυπτά του Παρθενώνα δεν αρπάχτηκαν απλώς, αλλά αρπάχτηκαν ως αποτέλεσμα κλοπής.

Μετά την ιστορική αυτή αποκάλυψη, ωστόσο, πρέπει να πούμε ότι η στάση της ελληνικής Κυβέρνησης υπήρξε πάλι χαμηλών τόνων, κάτι το οποίο η Πλεύση Ελευθερίας είχε επισημάνει στο παρελθόν και με παρεμβάσεις που έκανε η επικεφαλής μας, με ερωτήσεις που έκανα και εγώ.

Εσείς κάνατε μια εύστοχη δήλωση σχετικά, αλλά θα περιμέναμε η ελληνική Κυβέρνηση να είχε ξεκινήσει μια εκστρατεία σε πολλά διεθνή φόρα και στα ΜΜΕ μέσα από την οποία να κινητοποιούσε τη διεθνή κοινή γνώμη όσον αφορά στο κρίσιμο αυτό θέμα και την εξέλιξη που υπήρξε και η οποία δεν είναι η πρώτη εξέλιξη. Έχουν υπάρξει και άλλες εξελίξεις το τελευταίο διάστημα.

Μάλιστα, πρέπει να τονίσω ότι στη Βρετανία έχουν υπάρξει πολύ πιο θεαματικές εκδηλώσεις διαμαρτυρίας μετά την αποκάλυψη της εκπροσώπου της Τουρκίας στην UNESCO. Υπήρξε διαδήλωση έξω από το Βρετανικό Μουσείο στις 15 Ιουνίου, στα μέσα μαζικής ενημέρωσης της Βρετανίας υπήρξαν δηλώσεις από γνωστές προσωπικότητες και επίσης, έχουν υπάρξει και δηλώσεις του Υπουργού Εξωτερικών της Βρετανίας, με τις οποίες προσπαθεί να υπερασπιστεί τη στάση της Κυβέρνησής του πάνω στο ζήτημα αυτό.

Σας υπενθυμίζω ότι η Πλεύση Ελευθερίας μετά την ακύρωση της συνάντησης του Πρωθυπουργού και του Βρετανού Πρωθυπουργού, του κ. Σούνακ, τον περασμένο Νοέμβριο στο Λονδίνο, έκανε μια σειρά προτάσεων σε ένα πνεύμα συναινετικό -το οποίο διατηρούμε βεβαίως- γιατί θεωρούμε ότι αυτό είναι ένα εθνικό ζήτημα. Σας έκανε μια σειρά προτάσεων για τη συγκρότηση διακομματικής κοινοβουλευτικής επιτροπής για τη διεκδίκηση των Γλυπτών του Παρθενώνα και άλλων προτάσεων, όπως η διερεύνηση νομικών μέσων για τη διεκδίκηση, μέσα πάντα σε ένα πνεύμα αναβάθμισης της εκστρατείας διεκδίκησης των Γλυπτών του Παρθενώνα.

Σας ερωτώ συγκεκριμένα όσον αφορά στην πρόσφατη εξέλιξη: Γιατί η διεθνής εκστρατεία της ελληνικής Κυβέρνησης παραμένει χαμηλών τόνων, ακόμη και μετά την πρόσφατη αποκάλυψη της εκπροσώπου της Τουρκίας στην UNESCO, ότι ο λόρδος Έλγιν δεν έλαβε νόμιμη άδεια από το οθωμανικό κράτος για να αφαιρέσει και να μεταφέρει τα Γλυπτά του Παρθενώνα στη Βρετανία και γιατί δεν αξιοποιείται η διακομματική συναίνεση που υπάρχει στην ελληνική Βουλή, καθώς και οι προτάσεις της Πλεύσης Ελευθερίας;

Και η δεύτερη ερώτησή μου είναι: Δεν θεωρεί η Κυβέρνηση ότι έφτασε πλέον η στιγμή, μετά τις ιστορικές εξελίξεις του περασμένου έτους, για μια ριζική αναθεώρηση της πολιτικής στην υπόθεση των Γλυπτών του Παρθενώνα προς την κατεύθυνση μιας πιο δυναμικής και σθεναρής στρατηγικής διεκδίκησης;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Καζαμία.

Τον λόγο έχει η Υπουργός κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Καλή σας ημέρα!

Κύριε Βουλευτά, πραγματικά, σας ευχαριστώ για την ερώτησή σας, γιατί μου δίνετε την ευκαιρία για άλλη μια φορά να παρουσιάσω τη στρατηγική της χώρας μας για το μείζον αυτό εθνικό ζήτημα της επανένωσης των Γλυπτών. Γνωρίζω πάρα πολύ καλά και εκτιμώ ιδιαίτερα και το προσωπικό σας ενδιαφέρον και το ενδιαφέρον της Προέδρου σας και της Κοινοβουλευτικής σας Ομάδας.

Θα ήθελα να σημειώσω ότι η διεθνής εκστρατεία της ελληνικής Κυβέρνησης είναι κάθε άλλο παρά υποτονική και αυτό δεν το λέω εγώ. Αν κοιτάξει κανείς προσεκτικά τα όσα έχουν συμβεί την τελευταία πενταετία, θα διαπιστώσει πολύ εύκολα ότι έχουν γίνει όχι απλώς σημαντικά βήματα, αλλά πολύ περισσότερα -πολύ περισσότερα, το τονίζω- από ό,τι από το 1982, όταν ξεκίνησε αυτό το θέμα της επιστροφής των Γλυπτών του Παρθενώνα από τη Μελίνα Μερκούρη.

Επίσης, σας θυμίζω ότι στην προηγούμενη ερώτησή σας είχα απαντήσει ότι η Κυβέρνηση σήμερα, η Κυβέρνηση του Κυριάκου Μητσοτάκη, έχει στρατηγική, έχει μέθοδο, έχει υπομονή και επιμονή. Αποτέλεσμα αυτής της στρατηγικής μας είναι η απόφαση για πρώτη φορά μετά από δεκαετίες της Διακυβερνητικής Συνόδου της UNESCO τον Σεπτέμβρη του 2021, με την οποία αναγνωρίστηκε το νόμιμο, το ορθό, το δίκαιο και το ηθικό του αιτήματος της χώρας μας.

Η Ελλάδα από εκεί και πέρα, ακολουθώντας τις συστάσεις της επιτροπής και την αναγνώριση του διακυβερνητικού χαρακτήρα του ζητήματος, συνεχίζει και εντείνει τις προσπάθειές της μέσα από τον διάλογο και την προβολή των θέσεών μας για επίτευξη κοινά αποδεκτής λύσης.

Στο πλαίσιο της 24ης Συνόδου της Διακυβερνητικής Επιτροπής τον περασμένο μήνα, η ελληνική αντιπροσωπεία παρουσίασε αναλυτικά και εμπεριστατωμένα το ιστορικό της υπόθεσης και τις θέσεις μας για τα Γλυπτά. Τόνισε εμφατικά την ανυπαρξία του φιρμανιού και των σχετικών σουλτανικών εγγράφων και την παράνομη ιδιοποίηση των γλυπτών από τον λόρδο Έλγιν, πριν καταλήξουν στο Βρετανικό Μουσείο. Επισήμανε ιδιαίτερα το θέμα της κακομεταχείρισής τους στην παραμονή τους εκεί, καθώς και τις κακές συνθήκες φύλαξής τους ήδη από τον 19ο αιώνα, αλλά και μέχρι σήμερα.

Η ελληνική αντιπροσωπεία ενημέρωσε λεπτομερώς για τις διαρκείς προσπάθειες που καταβάλλει η χώρα, υπογραμμίζοντας ότι τα Γλυπτά του Παρθενώνα και οι συμβολισμοί που αυτά ενέχουν και εμπεριέχουν αποτελούν αναπόσπαστο τμήμα της ελληνικής πολιτιστικής κληρονομιάς και της ελληνικής πολιτιστικής ταυτότητας. Κάλεσε το Ηνωμένο Βασίλειο, το οποίο για πρώτη φορά συμμετέχει ως μέλος στη διακυβερνητική επιτροπή, να αποδείξει εμπράκτως τη βούλησή του να συμμορφωθεί με τις συστάσεις και τις αποφάσεις του Διεθνούς Οργανισμού.

Οι θέσεις μας έτυχαν θερμής -συγκινητικής, θα έλεγα, υποστήριξης- από τη συντριπτική πλειοψηφία των κρατών-μελών και από τα κράτη-παρατηρητές. Ακριβώς γιατί; Διότι παρουσιάσαμε τις θέσεις μας εμπεριστατωμένα και με επιχειρήματα.

Η εκπρόσωπος της Τουρκίας, όπως και εσείς αναφέρατε, επιβεβαίωσε με κατηγορηματικό τρόπο τη θέση μας για την ανυπαρξία οποιουδήποτε φιρμανιού.

Κύριε Βουλευτά, για την πραγμάτωση αυτού του μεγάλου εθνικού στόχου της επανένωσης των Γλυπτών του Παρθενώνα στην Αθήνα, δουλεύουμε τα τελευταία χρόνια με στρατηγική και συνέπεια, αξιοποιούμε όλα τα πρόσφορα μέσα. Να είστε σίγουρος για αυτό: Πολιτιστική διπλωματία, επαφές και συστηματική ενημέρωση στα διεθνή φόρα, σε διεθνείς οργανισμούς και φορείς. Συστηματικά ενημερώνουμε και ευαισθητοποιούμε τη διεθνή κοινωνία των πολιτών. Άλλωστε, τα ποσοστά της διεθνούς κοινωνίας πλέον υπέρ της επιστροφής στην Ελλάδα είναι συντριπτικά. Πολύ απτό παράδειγμα η επιστροφή του «Φέιγκαν» από το Παλέρμο και τα τρία θραύσματα από το Μουσείο του Βατικανού εντάσσονται ακριβώς στην πολιτική αυτή και αποδεικνύουν εν τοις πράγμασι την αποτελεσματικότητα της στρατηγικής μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Παρακαλώ, κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υπουργέ, δεν έχω καμμία αμφιβολία ότι η Κυβέρνησή σας προσπαθεί. Θα πρέπει, όμως, να ξεκαθαρίσουμε δύο πράγματα που νομίζω ότι είναι αρκετά κρίσιμα.

Το πρώτο είναι ότι στο ζήτημα των Γλυπτών του Παρθενώνα η Κυβέρνηση Μητσοτάκη ακολουθεί μια πολιτική από το 2019 η οποία δεν στηρίζεται στην ανακίνηση του θέματος αυτού στα διεθνή φόρα κατά κύριο λόγο. Αυτό είναι ένα επικουρικό μέρος της στρατηγικής που υιοθετεί η Κυβέρνηση.

Η Κυβέρνηση υιοθετεί μια στρατηγική μυστικών συνομιλιών με τη βρετανική πλευρά, με σκοπό την εξεύρεση μιας λύσης "win-win", την οποία δεν γνωρίζουμε, γιατί ακριβώς οι συζητήσεις αυτές είναι μυστικές και από ό,τι φαίνεται, ο ίδιος ο Πρωθυπουργός το αναγνώρισε τον περασμένο Νοέμβριο, όταν είπε ότι δεν έχει αποδώσει αυτή η στρατηγική όσο ο ίδιος θα περίμενε. Αυτή ήταν η δήλωση που έκανε στο Λονδίνο, όταν επισκέφτηκε τη Βρετανία λίγο πριν την ακύρωση της συνάντησής του με τον Βρετανό Πρωθυπουργό.

Και θέλω να σας πω επ’ αυτού ότι τους τελευταίους έντεκα-δώδεκα μήνες, η υπόθεση των Γλυπτών του Παρθενώνα έχει γνωρίσει μια ιστορική καμπή, που νομίζω ότι οι ιστορικοί του μέλλοντος -και σας μιλώ ως διδάκτορας Ιστορίας- θα αναγνωρίσουν ότι πρόκειται για ένα μομέντουμ πάρα πολύ σημαντικό στην υπόθεση των αιώνων διεκδίκησης από την ελληνική πλευρά της επιστροφής των Γλυπτών.

Αναφέρομαι κυρίως σε τρία κρίσιμα περιστατικά, τρεις κρίσιμες εξελίξεις. Η πρώτη είναι η κλοπή κοσμημάτων και άλλων κειμηλίων από το Βρετανικό Μουσείο το περασμένο καλοκαίρι, η οποία για πρώτη φορά κατέρριψε ένα κεντρικό επιχείρημα της βρετανικής πλευράς που είναι ότι τα Γλυπτά είναι ασφαλή στο Λονδίνο και οπωσδήποτε κατά την βρετανική άποψη πιο ασφαλή από ότι θα ήταν αν επέστρεφαν στην Αθήνα. Αυτό καταρρίφθηκε.

Έχουμε σε δεύτερο επίπεδο την ακύρωση της συνάντησης του Έλληνα Πρωθυπουργού με τον Βρετανό Πρωθυπουργό, το οποίο δείχνει ότι το ζήτημα πλέον έχει αρχίσει να ενοχλεί τη βρετανική πλευρά στο υψηλότερο επίπεδο. Και αυτό υποδηλώνει, κατά την άποψή μας, ότι η βρετανική πλευρά και η βρετανική κυβέρνηση με την πολιτική της έχει αρχίσει να βρίσκεται σε αδιέξοδο.

Και τώρα έχουμε την τρίτη πολύ σημαντική επιβεβαίωση που είναι κάτι το οποίο συμβαίνει για πρώτη φορά από την πλευρά της Τουρκίας, η οποία αρνείται ότι υπήρξε φιρμάνι και, συνεπώς, η μεταφορά των Γλυπτών στο Λονδίνο στις αρχές του δέκατου ένατου αιώνα συνιστά κλοπή.

Αυτές είναι φοβερά σημαντικές εξελίξεις για την υπόθεση και αισθανόμαστε ότι μπροστά σε αυτό το momentum η ελληνική Κυβέρνηση υιοθετεί μια συνέχεια στην πολιτική της που ξεκίνησε το 2019. Απορούμε, με άλλα λόγια, γιατί η Κυβέρνηση δεν ανασυγκροτεί και δεν αναστοχάζεται την πολιτική της εν όψει αυτών των εξελίξεων προσπαθώντας να ενισχύσει πολύ περισσότερο τον δημόσιο βραχίονα και να μη βασίζεται τόσο πολύ πλέον στον βραχίονα των μυστικών διαπραγματεύσεων, ο οποίος φαίνεται πως δεν έχει αποδώσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας αναφέρω συγκεκριμένα τις προτάσεις τις δικές μας και θα κλείσω με αυτό, κύριε Πρόεδρε.

Έχουμε μιλήσει για τη σύσταση διακομματικής επιτροπής. Η Πλεύση Ελευθερίας έχει προτείνει συγκεκριμένα τη σύσταση διακομματικής επιτροπής για τη διεκδίκηση των Γλυπτών του Παρθενώνα στο πρότυπο της διακομματικής επιτροπής για τη διεκδίκηση των γερμανικών οφειλών. Έχουμε μιλήσει για την άσκηση πιέσεων σε πολύ μεγαλύτερο φάσμα διεθνών οργανισμών και σε πολλά διεθνή fora για μία εκστρατεία δημόσιας διπλωματίας, ιδίως στη Βρετανία όπου η κοινή γνώμη πλέον είναι πάρα πολύ ισχυρή υπέρ των ελληνικών θέσεων. Επίσης, υποστηρίζουμε τη διερεύνηση της δυνατότητας, ειδικά μετά την πρόσφατη αποκάλυψη περί κλοπής, για τη χρήση νομικών ενεργειών εναντίον της Βρετανίας.

Αυτά δείχνουν από την εμπειρία ότι μπορεί να οδηγήσουν σε σημαντικά αποτελέσματα. Σας αναφέρω το παράδειγμα της επιστροφής των δέκα χιλιάδων θραυσμάτων της Νεολιθικής Εποχής το 2014 στην Ελλάδα που υπήρξε και αυτό αποτέλεσμα τέτοιων πιέσεων.

Συνεπώς θεωρούμε ότι ήρθε η στιγμή λόγω των εξελίξεων στο τελευταίο δωδεκάμηνο να αναθεωρηθεί ριζικά αυτή η στρατηγική. Το λέμε πάντα μέσα σε ένα κλίμα συναίνεσης, διαλόγου, αλληλοκατανόησης και πλήρους αναγνώρισης του γεγονότος ότι αυτό είναι ένα ζήτημα εθνικής σημασίας στο οποίο πρέπει η συνεννόηση μεταξύ μας να έχει πρωτεύοντα ρόλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Παρακαλώ, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Βουλευτά, θα συμφωνήσω απολύτως σε δύο θέματα. Το ένα είναι ότι η βρετανική πλευρά για πρώτη φορά αισθάνεται πράγματι ότι είναι σε δύσκολη θέση. Προφανώς αυτό δεν είναι τυχαίο. Είναι αποτέλεσμα και των προσπαθειών και της στρατηγικής της ελληνικής Κυβέρνησης.

Ένα δεύτερο σημείο είναι το εξής: Μιλήσατε για αναθεώρηση της στρατηγικής, της στρατηγικής η οποία ήδη έχει απτά αποτελέσματα. Μιλάτε για μυστική διπλωματία. Είναι προφανές ότι δεν μπορεί μία στρατηγική για τέτοια θέματα να ανακοινώνεται, γιατί παύει να είναι στρατηγική. Έχεις ήδη προετοιμάσει τον αντίπαλό σου -τον συνομιλητή σου, για να μη χρησιμοποιήσω τη λέξη «αντίπαλος»- εάν ανακοινώσεις τη στρατηγική σου.

Αναφερθήκατε στο θέμα των επαναπατρισμών. Μα, ένα από τα βασικά σημεία της στρατηγικής μας είναι ακριβώς η στρατηγική των επαναπατρισμών. Ξέρετε, από το 2019 μέχρι σήμερα έχουν επιστρέψει εκατοντάδες αντικείμενα-έργα τέχνης τα οποία είχαν παρανόμως εξαχθεί από τη χώρα. Αυτό δημιουργεί μια πολύ μεγάλη πίεση, διότι συνεχώς ανακαλεί ή ευθέως θέτει το θέμα διεθνώς για την επανένωση των Γλυπτών.

Αναφερθήκατε στα δέκα χιλιάδες θραύσματα τα οποία επεστράφησαν το 2014. Βεβαίως. Είναι και αυτό μέσα στη στρατηγική των επαναπατρισμών, αλλά δεν είχαν γίνει ιδιαίτερες αποκαλύψεις αυτής της στρατηγικής για να φτάσουμε εκεί, παρά μόνο όταν το αποτέλεσμα και η συμφωνία ήταν ήδη δεδομένη. Αυτού του είδους τα θέματα θέλουν κινήσεις προσεκτικές, κινήσεις που δεν ανακοινώνονται, παρά μόνο όταν φτάσουμε στο αποτέλεσμα.

Η Κυβέρνηση και το Υπουργείο Πολιτισμού ασκούν συστηματικά πίεση προς τη βρετανική πλευρά μέσω της πολιτιστικής διπλωματίας και αυτή η διπλωματία αποδίδει ήδη αποτελέσματα, πέρα από τη στρατηγική, όπως σας είπα, για τους επαναπατρισμούς.

Θεωρείτε τυχαία, πραγματικά, τη στήριξη με εξαιρετικά εύστοχα σχόλια των χωρών που συμμετέχουν στη διακυβερνητική επιτροπή της UNESCO, όπως εκφράστηκε πριν από λίγες μέρες στο Παρίσι; Σας βεβαιώνω ότι έχουμε δουλέψει συστηματικά με εκπροσώπους των χωρών αυτών όλα αυτά τα χρόνια και σε πολιτικό και σε διπλωματικό επίπεδο. Και αυτά δεν είναι κρυφά. Μπορείτε να δείτε για τις επαφές που έχουν γίνει σε δελτία Τύπου της πενταετίας αυτής με τους εκπροσώπους αυτών των χωρών. Όμως, δεν μπορούμε πάντοτε να ανακοινώνουμε το τι λέμε. Οι δημόσιες τοποθετήσεις ειδικών επιστημόνων και εμπειρογνωμόνων με κύρος -όχι τυχαίων- οι δημόσιες δηλώσεις υψηλά ιστάμενων αξιωματούχων των χωρών αυτών, είτε σε επίπεδο πολιτικό ή ακόμα και στο επίπεδο των Αρχηγών κρατών υπέρ του δίκαιου και νόμιμου ελληνικού αιτήματος της επανένωσης των Γλυπτών θεωρείτε, πράγματι, ότι είναι τυχαία και όχι προϊόν πρωτοβουλιών και δυναμικών κινήσεων;

Αναφέρεστε στην ερώτησή σας -το είπαμε και προηγουμένως- στην τοποθέτηση της εκπροσώπου της Τουρκίας, η οποία πράγματι έρχεται να επιβεβαιώσει τα δεδομένα που παρουσίασε η ελληνική αντιπροσωπεία για τη μη ύπαρξη του φιρμανιού. Αυτή η ξεκάθαρη και απολύτως ενισχυτική θέση για την Ελλάδα, με την οποία καταρρίπτεται με κρότο ένα ακόμα επιχείρημα των Βρετανών, νομίζετε ότι εκφράστηκε τυχαία από τη Ζεϊνέπ Μποζ και χωρίς συνεννόηση με τους ανωτέρους της και χωρίς συνεννόηση με τους πολιτικούς της προϊσταμένους; Δεν νομίζω ότι μπορείτε να απαντήσετε καταφατικά σε μια τέτοια ερώτηση.

Η εκφρασθείσα θέση, κύριε Βουλευτά, ήταν αποτέλεσμα των συζητήσεων μας με τον συνάδελφό μου Υπουργό της Τουρκίας Μεχμέτ Ερσόι χάρη στην πολιτική της Κυβέρνησης του Κυριάκου Μητσοτάκη.

Με βάση όλα τα προηγούμενα προκύπτει αβίαστα ότι η δυναμική και σθεναρή στρατηγική διεκδίκηση υφίσταται και βρίσκεται προς τη σωστή κατεύθυνση. Επομένως για την ώρα δεν χρειάζεται η αναθεώρηση της πολιτικής μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε με την πέμπτη με αριθμό 1131/17-6-2024 επίκαιρη ερώτηση δεύτερου κύκλου της Βουλευτού Πέλλης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον ΥπουργόΑγροτικής Ανάπτυξης και Τροφίμων, με θέμα: «Ο Οργανισμός Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ) σε άμεση επιτήρηση από την Ευρωπαϊκή Επιτροπή»

Παρακαλώ, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κύριε Υφυπουργέ, ο ΟΠΕΚΕΠΕ βρίσκεται, δυστυχώς, σε τραγική κατάσταση και αυτό αποδεικνύεται από την αδυναμία που έχει στην καταβολή των ενισχύσεων της ΚΑΠ. Και αναφέρομαι πρώτα από όλα στις βασικές ενισχύσεις, καθώς σε σύγκριση με το 2022 οι ενισχύσεις που αφορούν τους βοσκότοπους ήταν μειωμένες κατά 27%, τις δενδρώδεις καλλιέργειες κατά 19% και τις ετήσιες καλλιέργειες κατά 17%. Επίσης, είχαμε μείωση των οικολογικών σχημάτων έως και 50% εξαιτίας του γεγονότος ότι είχαμε υπέρβαση του προϋπολογισμού κατά 550 εκατομμύρια ευρώ, του προϋπολογισμού δηλαδή του διατιθέμενου για τα οικολογικά σχήματα που είναι της τάξεως των 425 εκατομμυρίων.

Το κυριότερο είναι ότι είχαμε προβλήματα και στην καταβολή των συνδεδεμένων ενισχύσεων, γιατί αδικαιολόγητα και χωρίς προηγούμενη ενημέρωση είχαμε οριζόντιες μειώσεις για κάποιες καλλιέργειες των συνδεδεμένων ενισχύσεων και οριζόντια αύξηση, αλματώδη αύξηση θα έλεγα, για κάποιες άλλες. Για παράδειγμα μπορώ να σας αναφέρω ότι είχαμε αυξήσεις στο μαλακό σιτάρι και στο κριθάρι κατά 170% και 188% αντίστοιχα και μειώσεις αντίστοιχα στα μήλα που είναι ΠΟΠ, στα πορτοκάλια για χυμό και στον αραβόσιτο σε σημαντικό βαθμό.

Για πρώτη φορά στα ελληνικά χρονικά, λοιπόν, κύριε Υπουργέ, ο ΟΠΕΚΕΠΕ βρίσκεται κάτω από ευρωπαϊκή επιτήρηση και, μάλιστα, στην επιστολή που απέστειλε η Ευρωπαϊκή Επιτροπή μας λέει ότι οι λόγοι για τους οποίους ο ΟΠΕΚΕΠΕ βρίσκεται σε επιτήρηση έχουν να κάνουν με την αδυναμία στην καταβολή των ενισχύσεων που σας είπα ήδη, με τη λειτουργία και γενικά τη στελέχωση του ΟΠΕΚΕΠΕ, με τα προβλήματα που υπάρχουν στην ποιότητα και στη νομιμότητα της καταβολής των ενισχύσεων και, κυρίως, με τη μη τήρηση των ευρωπαϊκών κανονισμών, με αποτέλεσμα να μπει σ’ αυτή την επιτήρηση για διάστημα δώδεκα μηνών.

Κύριε Υπουργέ, έχουν πραγματοποιηθεί έως τώρα δύο συναντήσεις, μία στις 25 Μαΐου και μία στις 11 Ιουνίου, και κρίθηκε ότι θα πρέπει να γίνει επανέλεγχος της δωδεκάμηνης διαπίστευσης του ΟΠΕΚΕΠΕ, ζητώντας παράλληλα από τις ελληνικές αρχές να παρουσιάσουν ένα «action plan» πλάνο για την άρση των παραπάνω ελλείψεων και παρατυπιών, όπως ήδη σας είπα.

Εγώ, λοιπόν, σας ρωτώ σύμφωνα με την ερώτησή μου, τα εξής: Απειλείται με οριστική άρση πιστοποίησης ο ΟΠΕΚΕΠΕ; Τι κάνατε πέρα από τις συνεχείς αλλαγές προέδρων και διοικήσεων στον ΟΠΕΚΕΠΕ; Μιλάμε τώρα για την πέμπτη αλλαγή στις διοικήσεις προκειμένου να αντιμετωπίσετε αυτά τα πολύ σοβαρά προβλήματα και να αποφευχθεί αυτή η αρνητική εξέλιξη που αφορά τη θέση του ΟΠΕΚΕΠΕ σε επιτήρηση από τις ευρωπαϊκές αρχές.

Επίσης, πόσο κινδυνεύει –γιατί αυτό είναι το ζητούμενο και γι’ αυτό τον λόγο σας απηύθυνα την ερώτηση αυτή- η καταβολή των ενισχύσεων της ΚΑΠ στους δικαιούχους αγρότες και τους κτηνοτρόφους που για την περίοδο 2023-2027 ανέρχονται σε περισσότερα από 13 δισεκατομμύρια ευρώ;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζάκρη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, θα ξεκινήσω λέγοντάς σας ότι δεν υπάρχει κανένας κίνδυνος για τις πληρωμές του 2023 και γενικά για τις πληρωμές του ΟΠΕΚΕΠΕ και θα εξηγήσω παρακάτω.

Πράγματι, ο οργανισμός αντιμετώπισε προβλήματα το προηγούμενο διάστημα. Δεν είμαστε κυβέρνηση που κρύβεται πίσω από το δάκτυλό της, αλλά όταν υπάρχει πρόβλημα, με ειλικρίνεια το παραδεχόμαστε και με αποτελεσματικότητα το επιλύουμε. Εμείς ήδη μιλήσαμε για τα προβλήματα που είχε ο οργανισμός και με αποφασιστικό τρόπο προχωρήσαμε στις απαραίτητες κινήσεις που τις γνωρίζουμε όλοι.

Από τότε, η κατάσταση του οργανισμού έχει εξομαλυνθεί πολύ και αυτό άλλωστε αποδείχθηκε από το γεγονός ότι διαψεύστηκαν όλοι οι κίνδυνοι που προβλέπατε το προηγούμενο διάστημα. Οι πληρωμές έγιναν εγκαίρως, κανένας παραγωγός δεν έχασε τα χρήματά του και κανένας δεν πρόκειται να τα χάσει.

Αναφέρατε σωρεία –δήθεν- προβλημάτων στην ερώτησή σας, όπως μειωμένη βασική ενίσχυση, περικοπή οικολογικών σχημάτων, πρόστιμο –το γράφετε στην ερώτηση- 273 εκατομμύρια ευρώ.

Σας λέω, λοιπόν, πρώτον, ότι καταφέραμε και διατηρήσαμε τον προϋπολογισμό της νέας ΚΑΠ στο ίδιο επίπεδο των 19,3 δισεκατομμυρίων ευρώ, όταν όλα τα κράτη-μέλη είχαν περικοπές. Και αυτό είναι μια προσωπική επιτυχία του Πρωθυπουργού Κυριάκου Μητσοτάκη. Ξεμπλοκάραμε δύο χιλιάδες τετρακόσιες ογδόντα υποθέσεις δικαιωμάτων του 2014 που εκκρεμούσαν και πληρώθηκαν. Ξεκίνησε η διαδικασία αποδέσμευσης δεκαέξι χιλιάδων πεντακοσίων ΑΦΜ που ήταν δεσμευμένα από παλιά έτη και ήδη έχουν πληρωθεί οι έξι χιλιάδες οκτακόσιοι πενήντα. Σχεδιάσαμε, παρά τα όποια προβλήματα του πρώτου έτους εφαρμογής, οικολογικά σχήματα τα οποία πέτυχαν την πλήρη απορρόφηση του αντίστοιχου κονδυλίου, όταν πολλοί προέβλεπαν το αντίθετο. Δεν έχει εκδοθεί καμμία εκτελεστική απόφαση επιβολής προστίμου 283 εκατομμυρίων ευρώ, όπως γράψατε. Η χώρα μας βρίσκεται σε διαδικασία διαλόγου και προδικασίας με την επιτροπή, με ανταλλαγή επιχειρημάτων, τα οποία μάλιστα είναι ισχυρά από την πλευρά της χώρας μας.

Έρχεστε τώρα και λέτε ότι θα έχουμε αναστολή πληρωμών και οι αγρότες και οι κτηνοτρόφοι θα χάσουν τις ενισχύσεις του 2023 και των επόμενων ετών, γιατί ο ΟΠΕΚΕΠΕ θα μπει σε επιτήρηση.

Δεν ισχύει τίποτα από τα παραπάνω και εξηγώ. Η Ευρωπαϊκή Επιτροπή διενήργησε τη λεγόμενη «διαδικασία εκκαθάρισης λογαριασμών» για το οικονομικό έτος 2023, λαμβάνοντας υπ’ όψιν και τις παρατηρήσεις του Οργανισμού Πιστοποίησης, δηλαδή όπως προβλέπεται και όπως γίνεται κάθε χρόνο για κάθε οικονομικό έτος. Στο πλαίσιο αυτό, ως είθισται, τοποθετήθηκε με παρατηρήσεις που στοχεύουν στη βελτίωση των διαδικασιών.

Το συμπέρασμα της διαδικασίας εκκαθάρισης που ενδιαφέρει τελικά τους παραγωγούς είναι ότι η επιτροπή πρότεινε για εκκαθάριση τους λογαριασμούς του οικονομικού έτους 2023. Με άλλα λόγια, αποδέχτηκε την πληρότητα και την ακρίβεια των λογαριασμών, δηλαδή την ορθή διαχείριση από τον ΟΠΕΚΕΠΕ των πόρων των ευρωπαϊκών γεωργικών ταμείων. Και αυτό επιδέχεται μια μόνο ερμηνεία, ότι οι πληρωμές έγιναν σωστά.

Τα υπόλοιπα θα τα πω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Η κ. Τζάκρη έχει τον λόγο για τη δευτερολογία της.

**ΘΕΟΔΩΡΑ ΤΖΑΚΡΗ:** Κύριε Υφυπουργέ, εσείς βεβαίως –σας άκουσα με προσοχή- έχετε κάθε λόγο να ωραιοποιείτε τις καταστάσεις και να προσπαθείτε να μας πείσετε ότι δεν υπάρχει κανένας κίνδυνος από την κατάσταση που υπάρχει σήμερα στον ΟΠΕΚΕΠΕ. Πλην, όμως, τα γεγονότα μιλούν από μόνα τους. Και βρισκόμαστε 21 Ιουνίου και το ΟΣΔΕ δεν έχει ανοίξει ακόμη. Έχει ξανασυμβεί ποτέ να είμαστε 21 Ιουνίου και το ΟΣΔΕ να μην έχει ανοίξει ακόμη; Ακόμη και ο απελθών Υπουργός Αγροτικής Ανάπτυξης -ο τέταρτος κατά σειρά, βρισκόμαστε ήδη στον πέμπτο μέσα σε ένα χρονικό διάστημα πέντε ετών- μας καθησύχαζε λίγο πριν εκδιωχθεί από το Υπουργείο, αφού βεβαίως προηγουμένως ήταν και πολυδάπανος. Φρόντισε να επιβαρύνει το δημόσιο λογιστικό με δαπάνες από μπεγλέρια της τάξεως 5.000 ευρώ μέχρι και για ανθοδέσμες για τον εξωραϊσμό του γραφείο του της τάξεως των 6.000 ευρώ. Πρόλαβε να δώσει ογδόντα δουλειές, όπως λένε τα δημοσιεύματα του συμπολιτευόμενου Τύπου, σε προσωπική του ΙΚΕ που ξεπερνούν τις απευθείας αναθέσεις στο σύνολο του ενός εκατομμυρίου και εν πάση περιπτώσει, φρόντισε πριν φύγει από το Υπουργείο να πάρει και δύο τρεις πίνακες μαζί του, αλλά δεν ξέρω αν έχει προλάβει να τους επιστρέψει.

Μας έλεγε, λοιπόν, ότι το άνοιγμα του ΟΣΔΕ θα γίνει το αργότερο μέχρι 10 Ιουλίου, αφού επιλυθούν τα προβλήματα του οργανισμού. Προφανώς, για να μην έχει ανοίξει ακόμα το ΟΣΔΕ, αυτά τα προβλήματα στα οποία αναφέρονταν ο απελθών Υπουργός, μάλλον δεν έχουν επιλυθεί. Ρωτώ: θέλετε να μας πείτε ποια είναι αυτά τα προβλήματα που απαγορεύουν να ανοίξει το ΟΣΔΕ σήμερα 21 Ιουνίου; Δεν ξέρω αν γνωρίζετε τι επίπτωση έχει αυτό στην έγκαιρη και έγκυρη καταβολή των άμεσων ενισχύσεων, αλλά και γενικά των ενισχύσεων της ΚΑΠ στους δικαιούχους αγρότες και στους κτηνοτρόφους. Τον προσεχή Οκτώβριο, όπως λέτε, βεβαίως. Βρισκόμαστε 21 Ιουνίου και ακόμη οι αγρότες δεν έχουν ιδέα για τα σχήματα του 2024. Ελπίζω να μην γίνει αυτό που έγινε την προηγούμενη χρονιά που είχαμε υπέρβαση στον προϋπολογισμό, όπως σας είπα ήδη από τα σχήματα που υποβλήθηκαν για τα 550 εκατομμύρια με αποτέλεσμα οι δικαιούχοι παρά το γεγονός ότι έκαναν έξοδα, και το γνωρίζετε πάρα πολύ καλά, να έχουν μειώσεις στα ποσά που δικαιούνται να πάρουν έως και 50%. Πλησιάζουμε στις 30 Ιουνίου και οφείλετε ακόμη χρήματα στους αγρότες από τις προηγούμενες χρήσεις.

Να σας θυμίσω ότι το πρόστιμο ύψους 283 εκατομμυρίων ευρώ που καταλογίστηκε στη χώρα μας για κακή διαχείριση των αγροτικών ενισχύσεων στις αγροτικές περιόδους 2020, 2021 και 2022 επί κυβερνήσεων Νέας Δημοκρατίας, αυτά τα 283 εκατομμύρια αντιστοιχούν περίπου στο 33% του προϋπολογισμού των βασικών ενισχύσεων. Ακόμη μια φορά, όμως, από πλευράς σας γίνεται προσπάθεια –όπως σας είπα ήδη- ωραιοποιήσεων, στρογγυλοποιήσεων και αν θέλετε απαξίωσης και μείωσης της σοβαρότητας της κατάστασης που επικρατεί στον ΟΠΕΚΕΠΕ. Ελπίζω σήμερα που ο Πρωθυπουργός ο κ. Μητσοτάκης θα επισκεφθεί τον πέμπτο κατά σειρά Υπουργό Αγροτικής Ανάπτυξης, τον κ. Τσιάρα, να ενημερωθεί πραγματικά για τη δραματική κατάσταση στην οποία έχει περιέλθει ο ΟΠΕΚΕΠΕ και νομίζω ότι η επιτήρηση του ΟΠΕΚΕΠΕ από μόνη της συνιστά, αν θέλετε, μια ατράνταχτη απόδειξη της αποτυχίας αυτών των τεσσάρων Υπουργών Αγροτικής Ανάπτυξης και των πέντε προέδρων του ΟΠΕΚΕΠΕ τα πέντε χρόνια να διασφαλίσουν το αυτονόητο και το κεκτημένο των προηγούμενων χρόνων σε ό,τι αφορά τις επιδοτήσεις των αγροτών μας. Και αντί να απολογηθείτε για την κατάντια που έχετε οδηγήσει έναν τέτοιο οργανισμό, ο οποίος διαχειρίζεται κάθε χρόνο πάνω από 2,5 δισεκατομμύρια ευρώ για την υποστήριξη του αγροτοδιατροφικού τομέα της χώρας μας λέτε ότι μέχρι το τέλος του 2024 ο ΟΠΕΚΕΠΕ θα μοιράσει άλλα 2,5 δισεκατομμύρια ευρώ. Αλήθεια; Πώς θα το κάνει αυτό και μάλιστα φέτος;

Όλα αυτά κύριε Υφυπουργέ, μαζί με την υποστελέχωση, μαζί με την υποχρηματοδότηση και την εγκατάλειψη του δημόσιου τομέα αποτελούν ένα εκρηκτικό μείγμα, γιατί το σύστημα καταβολής των αγροτικών επιδοτήσεων όχι απλά παραπαίει, αλλά βρίσκεται σε πλήρη κατάρρευση εξαιτίας της ανεπάρκειας, της αλαζονείας και της αναλγησίας της Κυβέρνησης στον κρίσιμο τομέα της αγροτικής πολιτικής και της διαχείρισης των ενωσιακών πόρων.

Θριαμβολογείτε ότι διατηρήσατε τους πόρους της ΚΑΠ στα ίδια επίπεδα, αλλά οι αγρότες κτηνοτρόφοι παίρνουν κάθε χρόνο όλο και λιγότερες ενισχύσεις. Αυτό δεν είναι άλμα προς το μέλλον, κύριε Υφυπουργέ, είναι άλμα στο κενό!

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):**  Και εμείς ευχαριστούμε την κ. Τζάκρη.

Ο κύριος Υφυπουργός έχει τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητή συνάδελφε, είναι γεγονός ότι 19,3 δισεκατομμύρια παραμένουν για τη νέα ΚΑΠ και είναι η χώρα μας η μοναδική που κατάφερε να τα διατηρήσει όλα τα ποσά. Από το να ασχολείστε με διάφορα κουτσομπολιά, θα σας πρότεινα να πιέσετε την ομάδα σας να υποστηρίξει το Ευρωπαϊκό Κοινοβούλιο τώρα που έχουμε καινούριες συνεδριάσεις, ώστε να αποδεχθεί το Ευρωπαϊκό Κοινοβούλιο τα δίκαια αιτήματα των παραγωγών, ώστε είτε να μην καταψηφίζουνε οι ευρωβουλευτές σας είτε να μην απέχουν.

Είναι καλό να έχετε την ίδια φωνή και στο ελληνικό Κοινοβούλιο αλλά και στο ευρωπαϊκό και μένω σε αυτά που αφορούν και ανησυχούν τους αγρότες. Όχι μόνο δεν προτάθηκε αναστολή πληρωμών, αλλά επαναλαμβάνω ότι η Ευρωπαϊκή Επιτροπή έκρινε ότι οι πληρωμές κρίθηκαν σωστές. Δεν κινδυνεύει ούτε ένα ευρώ οικονομικής ενίσχυσης των παραγωγών. Προχωρούμε ακάθεκτοι στις πληρωμές του 2024 στο χρονοδιάγραμμα που έχουμε ανακοινώσει και συνεχίζω για τα περί δήθεν επιτήρησης του οργανισμού και τι πραγματικά ισχύει.

Η επιτροπή διατύπωσε κάποιες παρατηρήσεις στο πλαίσιο των ερευνών που αφορούν στα δομικά και λειτουργικά στοιχεία του οργανισμού, όπως, παραδείγματος χάριν, η αριθμητική ανεπάρκεια του προσωπικού. Και αφού στην έκθεσή της αναγνώρισε τα θετικά βήματα που έχουν γίνει προς την αποκατάσταση των αδύναμων σημείων του οργανισμού, πρότεινε –προκειμένου να έχουμε ακόμη καλύτερα και γρηγορότερα αποτελέσματα- να εφαρμόσουμε ένα σχέδιο δράσης, ένα action plan.

Προσέξτε, είναι σημαντικό και το τονίζω: αυτά προέκυψαν από έρευνα που αφορούσε δομικά θέματα του ΟΠΕΚΕΠΕ. Δεν συγχέεται με τις χρηματικές ενισχύσεις και την επιλεξιμότητα των εκτάσεων η οποία ελέγχεται στο πλαίσιο άλλων ερευνών. Το συγκεκριμένο σχέδιο δράσης θα σχεδιάσει το Υπουργείο μας και θα εφαρμόσει ο ΟΠΕΚΕΠΕ για διάστημα δώδεκα μηνών υπό την επίβλεψη του Υπουργείου.

Ενημερωτικά, η προθεσμία υποβολής του σχεδίου δράσης από τη χώρα μας λήγει 10-9-2024 και οι υπηρεσίες μας το έχουν πρακτικά έτοιμο. Γνωρίζετε κυρία συνάδελφε, ποια είναι θεσμικά η αρχή διαπίστευσης του ΟΠΕΚΕΠΕ. Το Υπουργείο Αγροτικής Ανάπτυξης, δηλαδή, ο θεσμικά αρμόδιος φορέας για τον έλεγχο και την παρακολούθηση στον οργανισμό πληρωμών. Καλείται να παρακολουθήσει στο πλαίσιο του ρόλου του την εφαρμογή του σχεδίου δράσης. Τι πιο φυσιολογικό; Για ποια επιτήρηση μιλάμε; Πάντα δεν επιβλέπει να ελέγχει το Υπουργείο τον Οργανισμό Πληρωμών; Δεν χρησιμοποιούνται ανεξάρτητα όργανα για αυτό τον σκοπό; Η ΕΔΕΜ και παλιότερα η ΣΟΛ αυτό τον ρόλο δεν είχε; Και είναι το σχέδιο δράσης; Ένα εργαλείο βελτίωσης. Ένας τρόπος να γινόμαστε καλύτεροι προς όφελος του οργανισμού, των παραγωγών και των δημοσιονομικών της χώρας. Δεν είναι η πρώτη φορά που εφαρμόζουμε σχέδιο δράσης και στο παρελθόν έχουμε εφαρμόσει και πάντοτε ωφέλησε, γιατί λύθηκαν προβλήματα και επέσυραν παρατηρήσεις και δημοσιονομικές διορθώσεις.

Στο πλαίσιο αυτό κάθε συνεργασία μας με τις ενωσιακές τεχνικές αρχές που βοηθάει να βελτιωνόμαστε και προπάντων να εξασφαλίζουμε τις πληρωμές των αγροτών είναι θεμιτή και επιθυμητή. Παράλληλα, συνεχίζεται ο διάλογος με τα αρμόδια ενωσιακά όργανα και παρατίθενται επιχειρήματα από την πλευρά μας.

Επομένως, κλείνοντας επαναλαμβάνω και διαβεβαιώνω όλους τους παραγωγούς ότι δεν υπάρχει καμμία επιτήρηση του οργανισμού, καμμία αναστολή πληρωμών. Ο ΟΠΕΚΕΠΕ 30-6-2024 θα πληρώσει τις πληρωμές του 2023, όπως είναι η θεσμική του υποχρέωση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Συνεχίζουμε, τώρα, με την ενδέκατη με αριθμό 1136/17-6-2024 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά, προς τον Υπουργό Αγροτικής Ανάπτυξης και Τροφίμων, με θέμα: «Αξιοποίηση Κτηματολογίου για τον έλεγχο των εκτάσεων».

Η κ. Σταρακά έχει τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υφυπουργέ, αρχές του μήνα είδαμε ένα δημοσίευμα το οποίο και θα σας το καταθέσω στα Πρακτικά για το πολύπαθο ζήτημα της δήλωσης εκτάσεων στο ΟΣΔΕ, με στόχο τη νόμιμη διάθεση και τη λήψη επιδοτήσεων από τον ΟΠΕΚΕΠΕ. Συγκεκριμένα το δημοσίευμα λέει, επώνυμη καταγγελία: «Χανιώτης είδε τα αγροτεμάχιά του να δηλώνονται στον ΟΠΕΚΕΠΕ από άλλους, ακόμη και από νεκρούς». Θα σας το καταθέσω. Ακόμη, μια φορά, λοιπόν, που εκτίθεται ο ΟΠΕΚΕΠΕ.

Ήδη από το 2019 εκτέθηκε ανεπανόρθωτα με το ζήτημα της παράνομης δήλωσης των εκτάσεων και ειδικά εκείνων των περιπτώσεων των απομακρυσμένων περιοχών, σε σχέση με την έδρα εκμετάλλευσης των δικαιούχων, με πρωταθλήτρια βέβαια περιοχή την Κρήτη, που είναι όλως τυχαίως η περιοχή που εκλέγεται ο απερχόμενος Υπουργός κ. Αυγενάκης, όπου χιλιάδες –στην κυριολεξία- δικαιούχοι του νησιού να μην έχουν αφήσει αδήλωτη βραχονησίδα του Αιγαίου και βουνό της Θράκης και της Μακεδονίας.

Το φαινόμενο αυτό αποτελεί τον πρωταρχικό λόγο που εκτέθηκε ανεπανόρθωτα η αξιοπιστία της χώρας στην Ευρωπαϊκή Ένωση και του ΟΠΕΚΕΠΕ να καταβάλλει σύννομα τις ενισχύσεις, απογοητεύοντας τους πραγματικούς γεωργούς που μοχθούν καθημερινά και βλέπουν κυριολεκτικά εκατομμύρια ετησίως να λαμβάνονται από επιτήδειους από μη δικαιούχους πραγματικά.

Τον Ιούνιο του 2022, όπου η Ευρωπαϊκή Επιτροπή ήρθε στη χώρα για τον καθιερωμένο έλεγχο, τι διαπίστωσε; Διαπίστωσε όλα αυτά τα προβλήματα, κατέγραψε το πρόβλημα και πρότεινε λύση, αλλά δύο χρόνια μετά καμμία μα καμμία ενέργεια δεν έγινε από το Υπουργείο και τον ΟΠΕΚΕΠΕ προς διόρθωση αυτού του φαινομένου, μένοντας πάντα στην ίδια αναποτελεσματική αλλά και χρονοβόρα διαδικασία των ελέγχων.

Αποτέλεσμα όλων αυτών ήταν η επιβολή καταλογισμού 288 εκατομμυρίων ευρώ πρόστιμα από την Ευρωπαϊκή Ένωση με μεγάλο κομμάτι να αφορά τα έτη 2020-2022. Το να τεθεί η διαπίστευση, επίσης, του οργανισμού σε αναστολή με ορατό τον κίνδυνο αναστολής πληρωμών περίπου 3 δισεκατομμυρίων ετησίως. Επίσης, η απόμπευση των αρμοδίων υπηρεσιών του Υπουργείου Αγροτικής Ανάπτυξης, αλλά και του ΟΠΕΚΕΠΕ και κάθε λογής ελεγκτικές και διωκτικές αρχές να ασχολούνται καθημερινά με το παραπάνω φαινόμενο όπως η ΣΔΟΕ, η Οικονομική Αστυνομία, η Εθνική Αρχή Διαφάνειας, τα πταισματοδικεία, τα ειρηνοδικεία, αλλά και η Ευρωπαϊκή Εισαγγελία.

Όλα τα παραπάνω φαίνεται ότι δεν είναι αρκετά στην Κυβέρνηση και προτιμά να θέσει σε άμεσο κίνδυνο τις αγροτικές ενισχύσεις των Ελλήνων αγροτών από το επόμενο κιόλας έτος. Μια από τις ελάχιστες παρήγορες εξελίξεις είναι η αυξανόμενη ταχύτητα ολοκλήρωσης της κτηματογράφησης της χώρας με τις περιοχές είτε να ολοκληρώνουν είτε να αλλάζουν φάση κτηματογράφησης.

Εφόσον για άλλες περιπτώσεις γίνεται χρήση διασυνδέσεων με δεδομένα άλλων αρχών όπως είναι η ΑΑΔΕ, τα ληξιαρχεία κ.λπ., δεν αντιλαμβανόμαστε τον λόγο για τον οποίο δεν εισάγεται μια αντίστοιχη διαδικασία οριζόντια με τα ψηφιακά δεδομένα του Κτηματολογίου. Η Ευρωπαϊκή Επιτροπή ήταν σαφής: δεν αρκεί ο έλεγχος με αλφαβητικά και αριθμητικά στοιχεία, απαιτείται ο έλεγχος με γεωγραφικά στοιχεία, δηλαδή με το Κτηματολόγιο.

Συνεπώς, αντί η Κυβέρνηση να εισάγει άμεσα τα στοιχεία του Κτηματολογίου στις διαδικασίες, κάτι που πλέον είναι τεχνολογικά απόλυτα εφικτό, τα αφήνει ως έχουν, ρισκάροντας το σύνολο των ενισχύσεων στους Έλληνες γεωργούς, μιας και η επαναλαμβανόμενη μη συμμόρφωση της χώρας μας οδηγεί σε αναστολή πληρωμών.

Ζητάμε, λοιπόν, άμεση συμμόρφωση με την κοινοτική νομοθεσία και τις παρατηρήσεις των ελεγκτικών οργάνων, άμεση κρίση διασύνδεσης των στοιχείων του ΟΣΔΕ με εκείνα του Κτηματολογίου, καθώς επίσης και τη διαφύλαξη των όσων απέμειναν και τη διασφάλιση των μελλοντικών ενισχύσεων στους αγρότες με τρόπο δίκαιο, διαφανή και αδιαμφισβήτητο.

Περιμένουμε, κύριε Υφυπουργέ, να μας απαντήσετε αν έχει γίνει κάποια πρόοδος εδώ και δύο χρόνια ως προς αυτά τα ζητήματα που σας προανέφερα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Σταρακά.

Τον λόγο έχει ο Υφυπουργός κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, σκοπός του Οργανισμού Πληρωμών είναι η δίκαιη κατανομή των ενισχύσεων και παράλληλα η διασφάλιση των πόρων των ενωσιακών ταμείων. Στο πλαίσιο αυτό, διερευνώνται έλεγχοι σε διάφορα επίπεδα επιλεξιμότητας, νόμιμης κατοχής και χρήσης γης.

Σε ό,τι αφορά το θέμα της νόμιμης κατοχής και χρήσης της δηλωθείσας έκτασης προβλέπεται σαφώς και μάλιστα στο άρθρο 3 του εγγράφου καθοδήγηση της Γενικής Διεύθυνσης Γεωργίας και Αγροτικής Ανάπτυξης Ευρωπαϊκής Επιτροπής, δηλαδή της DG AGRI, ότι κάθε κράτος-μέλος σχεδιάζει το δικό του σύστημα ελέγχου, υπό την προϋπόθεση ότι οι εν λόγω έλεγχοι προλαμβάνουν και αντιμετωπίζουν τυχούσες παρατυπίες.

Στο πλαίσιο αυτό, η χώρα μας απαιτεί την υποβολή παραστατικών νόμιμης κατοχής αγροτεμαχίων κατά την υποβολή της αίτησης και ο παραγωγός υποχρεούται να μπορεί να αποδείξει ανά πάσα στιγμή τη νόμιμη κατοχή και χρήση αγροτεμαχίου, για να δικαιούται και να λαμβάνει ενισχύσεις.

Παράλληλα, ο ΟΠΕΚΕΠΕ λαμβάνει υπ’ όψιν και αξιοποιεί όλα τα διαθέσιμα στοιχεία και τα στοιχεία του κράτους και τα αρχεία, πραγματοποιώντας διαρθρωτικούς ελέγχους και ενσωματώνοντας στο σύστημα αναγνώρισης αγροτεμαχίων.

Ενδεικτικά αναφέρω ΑΑΔΕ, ΑΤΑΚ και ιδιόκτητα ακίνητα, δασικοί χάρτες, απαλλοτριώσεις, αναδασώσεις, αναδασμοί, εποικιστικό αρχείο, κτηματολόγιο στις εκτάσεις του δημοσίου. Γιατί μόνο στις εκτάσεις του δημοσίου; Διότι, όπως φαντάζομαι γνωρίζετε, το Κτηματολόγιο είναι ακόμα σε εξέλιξη. Ως τώρα το μεγαλύτερο ποσοστό ολοκλήρωσης αφορά αστικές περιοχές και προοδευτικά ολοκληρώνεται και για τις αγροτικές περιοχές. Δεδομένου ότι δεν έχει ακόμη οριστική μορφή, η πληροφορία που μπορεί να παρέχει δεν είναι ακόμη αξιοποιήσιμη. Αντίθετα, η χρήση της θα μπορούσε να προκαλέσει περαιτέρω προβλήματα και αδικίες. Όταν οριστικοποιηθεί, ο ΟΠΕΚΕΠΕ –που έτσι κι αλλιώς έχει την απαραίτητη τεχνογνωσία και υποδομή- θα το αξιοποιήσει πλήρως.

Ωστόσο, για να μη μένουν λανθασμένες εντυπώσεις, τονίζεται ότι το σύστημα αναγνώρισης αγροτεμαχίων LPIS του ΟΠΕΚΕΠΕ ήδη από το 2009 παρέχει, μεταξύ άλλων, όλες τις γεωχωρικές πληροφορίες που αφορούν στις εκτάσεις και στα αγροτεμάχια που δηλώνονται στις αιτήσεις πληρωμής. Το LPIS της χώρας μας είναι εγκεκριμένο και πιστοποιημένο, υποστηρίζει πλήρως τις πληρωμές και διασφαλίζει την αρτιότητα τους. Οι εν λόγω γεωχωρικές πληροφορίες χρησιμοποιούνται εκτός των άλλων και για την απόδειξη της κατοχής αγροτεμαχίων σε περιπτώσεις όπως επικαλύψεις αγροτεμαχίων και καταγγελίες.

Απ’ όλα τα παραπάνω προκύπτει ότι το σύστημα ελέγχων της χώρας μας σε ό,τι αφορά τη νόμιμη κατοχή και χρήση αγροτεμαχίων είναι από τα πιο αξιόπιστα και ολοκληρωμένα μεταξύ των κρατών μελών και αντιμετωπίζει με μεγάλη αποτελεσματικότητα τυχούσες μεμονωμένες προσπάθειες εξαπάτησης από πλευράς παραγωγών, που, δυστυχώς, δεν μπορούν με οποιοδήποτε σύστημα να εξαλειφθούν πλήρως. Πέραν αυτού, εννοείται ότι επικαιροποιείται και βελτιώνεται συνεχώς με την ενσωμάτωση προοδευτικά όλων των στοιχείων και εργαλείων που είναι κάθε φορά διαθέσιμα.

Στη δευτερολογία μου θα αναφερθώ στα υπόλοιπα της ερώτησής σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρία Σταρακά, έχετε τον λόγο για τη δευτερολογία σας.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υφυπουργέ, πραγματικά με εκπλήξατε. Στην ουσία μας είπατε ένα ευχολόγιο αυτή τη στιγμή και τόσο ωραία λόγια ακούσαμε, που όλα αυτά που μας είπατε οδήγησαν και στην επιτήρηση. Με συγχωρείτε, αλλά με την απάντησή σας είναι σαν να κλείνετε το μάτι στους καταπατητές τους οποίους σας καταγγείλαμε και σας αναφέραμε.

Προς ενημέρωσή σας, θα καταθέσω μαζί με το δημοσίευμα –γιατί στην ουσία δεν μου απαντήσατε σε αυτό το θέμα που συγκεκριμένα έθεσα- και εικόνες από την πορεία της κτηματογράφησης της χώρας μέσα από το gov.gr όπου φαίνεται ότι η συντριπτική πλειοψηφία, είτε ολοκληρώθηκε είτε είναι σε ανάρτηση, δηλαδή ένα στάδιο πριν γίνει η λειτουργία και φαίνεται πάρα πολύ καθαρά από τις συγκεκριμένες εικόνες.

Πριν ενάμιση μήνα τέθηκε σε λειτουργία ο νέος χάρτης του Κτηματολογίου, όπου φαίνεται για κάθε ακίνητο η φάση κτηματογράφησής του μαζί με πολλές ακόμα πληροφορίες. Συνεπώς, δεν αποτελεί καμμία δικαιολογία η μη ολοκλήρωση της κτηματογράφησης της χώρας. Είναι εμφανές το πόσο έχει προχωρήσει. Σε κάθε περίπτωση, μπορούν άμεσα και με ασφάλεια να λαμβάνονται οι σχετικές πληροφορίες ακόμη και ως ενδείξεις για τις περιοχές προανάρτησης ή ανάρτησης με σκοπό να οδηγηθούν σε περαιτέρω έλεγχο.

Και ερωτώ: Τι σας εμποδίζει, λοιπόν, να κάνετε χρήση των κτηματολογικών υπηρεσιών για τον έλεγχο των εκτάσεων; Είμαστε πάρα πολύ συγκεκριμένοι σε αυτό που ρωτάμε. Εφόσον αυτό εφαρμοστεί, θα αποτελέσει και παράδειγμα προς τους απανταχού επίδοξους και επιτήδειους μη πραγματικά δικαιούχους, με αποτέλεσμα το πρόβλημα να λυθεί οριστικά και να μη χάνουν ενισχύσεις οι αγρότες και οι κτηνοτρόφοι, που, κυριολεκτικά, μοχθούν καθημερινά για να εξασφαλίσουν, αν μη τι άλλο, τη διατροφική μας επάρκεια.

Εν έτει 2024, κύριε Υφυπουργέ, είναι ανεπίτρεπτο να δημοσιεύονται ακόμα περιστατικά και περιπτώσεις καταπάτησης εκτάσεων ιδιωτών και δημοσίων με σκοπό την παράνομη καταβολή ενισχύσεων. Οι κοινοτικοί κανονισμοί υποδεικνύουν την αξιοποίηση, χρήση και εκμετάλλευση όλων των δεδομένων των εθνικών αρχών προς διαφύλαξη των οικονομικών συμφερόντων της ένωσης και για την πρόληψη της απάτης.

Εδώ η χρήση του Κτηματολογίου θα υπηρετήσει τη σωστή διαχείριση των ενισχύσεων και τη βελτίωση της αξιοπιστίας του ΟΠΕΚΕΠΕ, που βρίσκεται ήδη σε αυστηρή επιτήρηση. Θα είναι η αρχή, κύριε Υφυπουργέ, μιας νέας πολιτικής που μπορεί να μας αποδείξει ότι τόσο το Υπουργείο όσο και ο ΟΠΕΚΕΠΕ αρχίζουν να μεταμελούν τουλάχιστον για τις αμαρτίες του παρελθόντος και νοιάζονται για τα πραγματικά προβλήματα.

Ελπίζω να μη χρειαστεί να επανέλθω με δεύτερη επίκαιρη γι’ αυτό το συγκεκριμένο ζήτημα και εύχομαι να λυθεί άμεσα.

Επίσης, θα ήθελα να με πληροφορήσετε εάν θα ολοκληρωθούν οι υπόλοιπες πληρωμές στις 30 Ιουνίου, όπως είπατε ότι είναι η deadline, και αν θα δώσετε στη δημοσιότητα –που με προηγούμενο ερώτημά μου έχω καταθέσει- τι πληρώθηκε, σε ποιους πληρώθηκε και τι δεν πληρώθηκε.

Σας ευχαριστώ πολύ.

(Στο σημείο αυτό η Βουλευτής κ. Χριστίνα Σταρακά καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Επαναλαμβάνω ότι σας απάντησα συγκεκριμένα και με συγκεκριμένα επιχειρήματα, όσον αφορά το θέμα του Κτηματολογίου.

Κι εσείς επιβεβαιώνετε ότι η ανάρτηση δεν είναι οριστικοποίηση. Άρα, λοιπόν, δεν μπορεί να χρησιμοποιείται κάτι που είναι αναρτημένο και δεν έχει οριστικοποιηθεί. Και στην περιοχή τη δική σας υπάρχουν πάρα πολλές εκκρεμότητες με τον όρο «αγνώστου ιδιοκτήτη». Φανταστείτε για έναν παραγωγό ο οποίος είναι ιδιοκτήτης ενός αγροτεμαχίου, το Κτηματολόγιο –για τον οποιονδήποτε λόγο- να έχει χαρακτηρίσει το αγροτεμάχιο «αγνώστου ιδιοκτήτη». Θα είχε μπει σε πάρα πολλές περιπέτειες. Όμως οι παραγωγοί δεν χάνουν τα χρήματα και οι έλεγχοι γίνονται συγκεκριμένα και αυτό το έχει αποδεχθεί και η Ευρωπαϊκή Επιτροπή.

Τώρα, αναφορικά με τους ισχυρισμούς περί μη συμμόρφωσης με τις παρατηρήσεις της επιτροπής που αφορούν τους ελέγχους της νόμιμης διάθεσης χρήσης αγροτεμαχίων και περί επιτήρησης του ΟΠΕΚΕΠΕ, η χώρα μας βρίσκεται σε διαδικασία διαλόγου και προδικασίας με την επιτροπή με ανταλλαγή επιχειρημάτων, τα οποία μάλιστα είναι ισχυρά από την πλευρά της χώρας μας και αντλούνται από τη νομολογία του δικαστηρίου.

Δεδομένου ότι η διαδικασία είναι σε εξέλιξη, θα μου επιτρέψετε να μην επεκταθώ περαιτέρω στην επιχειρηματολογία που υιοθετεί η χώρα μας. Θα περιοριστώ στο να αναφέρω ότι από κανένα σημείο της ενωσιακής νομοθεσίας δεν προκύπτει η υποχρέωση διενέργειας διασταυρωτικών γεωχωρικών ελέγχων από κράτος μέλος για τη διαπίστευση της νόμιμης κατοχής και χρήσης.

Όσο δε για την περιβόητη επιτήρηση του οργανισμού, διευκρινίζω και σε εσάς ότι η επιτροπή διατύπωσε κάποιες παρατηρήσεις στο πλαίσιο ερευνών που αφορούν δομικά και λειτουργικά στοιχεία του οργανισμού -όπως, παραδείγματος χάριν, η αριθμητική ανεπάρκεια του προσωπικού- και πρότεινε, προκειμένου να έχουμε καλύτερα και γρηγορότερα αποτελέσματα και βελτίωση των όποιων αδυναμιών, να εφαρμόσουμε ένα σχέδιο δράσης, ένα action plan, το οποίο θα σχεδιάσει το Υπουργείο και θα εφαρμόσει ο ΟΠΕΚΕΠΕ για διάστημα δώδεκα μηνών υπό την επίβλεψη του Υπουργείου.

Το Υπουργείο έτσι κι αλλιώς είναι θεσμικά η αρχή διαπίστευσης του ΟΠΕΚΕΠΕ, δηλαδή ο θεσμικά αρμόδιος φορέας για τον έλεγχο και παρακολούθηση του οργανισμού πληρωμών. Καλείται να παρακολουθεί, στο πλαίσιο του ρόλου του, την εφαρμογή του σχεδίου δράσης όπως δηλαδή κάνει και οφείλει να κάνει πάντα. Σχέδια δράσης έχουν εφαρμοστεί και στο παρελθόν και εφαρμόζονται και από άλλα κράτη μέλη. Γιατί στην πράξη ένα σχέδιο δράσης δεν είναι παρά ένα εργαλείο βελτίωσης και ενίσχυσης του οργανισμού πληρωμών προς όφελος του ίδιου του οργανισμού και των παραγωγών, κάτι που έτσι κι αλλιώς αποτελεί συνεχή και αδιάλειπτο στόχο του Υπουργείου, της Κυβέρνησης.

Στο μεταξύ οι πληρωμές συνεχίζονται κανονικά. Η επιτροπή πρότεινε για εκκαθάριση τους λογαριασμούς του οικονομικού έτους 2023, δηλαδή αποδέχτηκε την πληρότητα και την ακρίβεια των λογαριασμών και την ορθή διαχείριση από τον ΟΠΕΚΕΠΕ των πόρων των ευρωπαϊκών γεωργικών ταμείων και έτσι μέχρι το τέλος του τρέχοντος μήνα θα γίνει η εξόφληση των ενισχύσεων του 2023 όπως θεσμικά προβλέπεται.

Η Ελλάδα έχει ένα αξιόπιστο, λειτουργικό, διαφανές σύστημα πληρωμών και εγγυόμαστε ως Κυβέρνηση ότι οι ενισχύσεις των παραγωγών δεν κινδυνεύουν και δεν θα κινδυνεύσουν.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Δεν θα συζητηθούν κατόπιν συνεννόησης οι ακόλουθες επίκαιρες ερωτήσεις:

Η τρίτη με αριθμό 1130/17-6-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς την Υπουργό Εργασίας και Κοινωνικής Ασφάλισης με θέμα: «Για την κατάργηση της κυριακάτικης αργίας από τα LIDL στην Κέρκυρα».

Η πρώτη με αριθμό 4426/231/19-4-2024 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς την Υπουργό Εργασίας και Κοινωνικής Ασφάλισης με θέμα: «Η δυσλειτουργία του Κέντρου Προώθησης της Απασχόλησης ΔΥΠΑ Καρπενησίου ΚΠΑ2 υπονομεύει την ενίσχυση της απασχόλησης, την καταπολέμηση της ανεργίας, την διασύνδεση της αγοράς εργασίας με τις επιχειρήσεις και την εύρυθμη λειτουργία αυτών».

Η τέταρτη με αριθμό 1115/12-6-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Ανάπτυξης με θέμα: «Ανάγκη για κατάλληλη μοριοδότηση των πυρόπληκτων παραγωγών-πωλητών, που δραστηριοποιούνται σε λαϊκές αγορές του Νομού Έβρου και επλήγησαν από τις καταστροφικές πυρκαγιές του Αυγούστου 2023».

Η έκτη με αριθμό 1132/17-6-2024 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εθνικής Οικονομίας και Οικονομικών με θέμα: «Παράταση προθεσμίας υποβολής φορολογικών δηλώσεων έως 30-9-2024 λόγω λαθών και παραλήψεων στο σύστημα υποβολής φορολογικών δηλώσεων».

Η τέταρτη με αριθμό 1109/11-6-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Περιβάλλοντος και Ενέργειαςμε θέμα: «Επιτακτική ανάγκη έκδοσης προεδρικού διατάγματος προς παράταση της αναστολής κατεδαφίσεων και είσπραξης προστίμων, προκειμένου για την προστασία των παραπηγμάτων που βρίσκονται στην περιοχή Δέλτα Έβρου, στο πλαίσιο της παραγράφου. 4 του άρθρου 122, του ν.4495/2017».

Και τέλος, η πρώτη με αριθμό 1120/14-6-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας με θέμα: «Το σπάνιο πευκοδάσος του Σχοινιά στο Μαραθώνα σε εγκατάλειψη από τον νέο αρμόδιο φορέα που σύστησε η Κυβέρνηση Μητσοτάκη».

Επίσης, δεν θα συζητηθεί λόγω κωλύματος της Βουλευτού η πρώτη με αριθμό 1119/14-6-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Εσωτερικών με θέμα: «Άμεση μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) Κορδελιού Ευόσμου και κατασκευή κτηρίου για τη στέγαση του».

Θα συζητηθεί τώρα η δεύτερη με αριθμό 1155/7-2-2024 αναφορά του κύκλου αναφορών - ερωτήσεων του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Προστασία του περιβάλλοντος ,λατομεία-Βώλακα, στον Δήμο Κάτω Νευροκοπίου».

Παρακαλώ, κύριε Νικολαΐδη, τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ κύριε Πρόεδρε.

Κύριε Υπουργέ, πρώτα απ’ όλα, θέλω να σταθώ στο γεγονός ότι η παρούσα επίκαιρη ερώτηση έρχεται μετά από αναφορά που κατατέθηκε τον περασμένο Φεβρουάριο και παρέμενε αναπάντητη. Κατανοώ απόλυτα ότι μπορεί να υπάρχει αυξημένος φόρτος εργασίας στις εμπλεκόμενες υπηρεσίες. Νομίζω όμως –θα συμφωνήσετε- ότι έχει περάσει ένα μεγάλο χρονικό διάστημα από την ημερομηνία κατάθεσης.

Όσον αφορά το περιεχόμενο της επιστολής του Δημάρχου Κάτω Νευροκοπίου κ. Ταμπουρίδη, προκύπτουν δύο ζητήματα.

Το πρώτο αφορά συγκεκριμένη αδειοδότηση λατομείου για την οποία υπάρχει έντονη αντίδραση από πλευράς δήμου και τοπικής κοινωνίας. Απ’ όσο γνωρίζουμε η εν λόγω αίτηση αφορά έκταση σε οικότοπο προτεραιότητας. Και, πραγματικά, γεννάται το ερώτημα πώς προχώρησε αυτή η διαδικασία. Θα προχωρήσουν και οι άλλες αιτήσεις που εκκρεμούν στην εν λόγω περιοχή, η οποία βρίσκεται στα όρια του οικισμού του Βώλακα;

Το δεύτερο ζήτημα έχει να κάνει με τη μεγάλη εικόνα και γενικότερα το χωριό του Βώλακα. Ήρθε η ώρα, επιτέλους, να ακούσετε την τοπική κοινωνία και να φροντίσετε για την ισόρροπη ανάπτυξη της περιοχής, κύριε Υπουργέ.

Η υπόγεια εκμετάλλευση είναι ένα πάγιο αίτημα, το οποίο μπορεί να οδηγήσει σε αρμονική συνύπαρξη των λατομικών επιχειρήσεων και των κατοίκων. Ευθύνη σας είναι να νομοθετήσετε και με τις κατάλληλες ρυθμίσεις να επιλύσετε ένα πρόβλημα προς όφελος του συνόλου της τοπικής κοινωνίας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Στην ερώτηση θα απαντήσει ο Υπουργός Περιβάλλοντος και Ενέργειας κ. Θεόδωρος Σκυλακάκης.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, αγαπητέ και αξιότιμε κύριε Νικολαΐδη, η αναφορά αυτή είναι, πράγματι, μία σοβαρή τοποθέτηση από την πλευρά του δήμου γιατί σε αυτή αναφέρεται ακριβώς η ανάγκη συνύπαρξης των λατομικών δραστηριοτήτων, που είναι πολύ σημαντικές για την τοπική οικονομία, αλλά και την αναγκαιότητα της τήρησης της νομοθεσίας, της περιβαλλοντικής, κατ’ αρχάς, αλλά και της ισόρροπης ανάπτυξης και της μη υπερβολικής επιβάρυνσης.

Από την δική μου πλευρά αυτό που μπορώ να διαβεβαιώσω είναι ότι σε ό,τι αφορά την περιβαλλοντική πτυχή θα εξεταστούν -εφόσον προχωρήσει ο δήμος όπως έχει πει εδώ, σε προσφυγή που φτάνει σε μένα- με πάρα πολύ μεγάλη προσοχή τα όποια θέματα τεθούν στη συγκεκριμένη προσφυγή και ότι οι αρμόδιες περιβαλλοντικές υπηρεσίες θα λάβουν εντολή να κάνουν έλεγχο επί τούτου για την λειτουργία των λατομείων στην περιοχή του Βώλακα για να ξέρουμε τι ακριβώς συμβαίνει και να μην έχουμε αμφιβολίες για το αν τηρείται ή δεν τηρείται η περιβαλλοντική νομοθεσία.

Σε ό,τι αφορά την ευρύτερη διευθέτηση του θέματος της ισόρροπης ανάπτυξης έχουμε δύο εργαλεία. Το ένα είναι ήδη στα χέρια μας. Είναι το τοπικό πολεοδομικό σχέδιο το οποίο ο ίδιος ο δήμος μαζί με τους μελετητές επεξεργάζεται. Είναι κομμάτι του Σπύρου Δοξιάδη όπως όλα τα τοπικά πολεοδομικά. Και στο πλαίσιο αυτού του σχεδίου προφανώς θα μπορούν να διευθετηθούν και τέτοιου είδους θέματα χρήσεων. Μέχρις ότου συμβεί αυτό θα εξετάσουμε πολύ προσεκτικά τις όποιες νέες αδειοδοτήσεις. Στον βαθμό που αυτό είναι οικονομικά εφικτό προφανώς και εμείς επιδιώκουμε την υπογειοποίηση. Δεν είναι πάντα οικονομικά εφικτό. Αυτό που οπωσδήποτε πρέπει να λαμβάνουμε υπ’ όψιν, είναι να μην υπάρχει υπερβολική επιβάρυνση της τοπικής κοινωνίας. Αυτό ξέρετε δεν μπορεί πάντα να το προδιαγράψεις με μία νομοθεσία. Πολλές φορές πρέπει να παρεμβαίνεις και τοπικά ανάμεσα στην επιχειρηματικότητα και στην τοπική κοινωνία και να βρίσκεις με διάλογο μία κατάλληλη λύση. Και αυτό πιστεύω ότι πρέπει να κάνουμε και στην περίπτωση αυτή.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Παρακαλώ κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, νομίζω ότι με καλύψατε. Το ζητούμενο είναι η αρμονική συνύπαρξη. Οι επιχειρήσεις με σεβασμό στο περιβάλλον να συνεχίσουν να παράγουν προσφέροντας θέσεις εργασίας και οι κάτοικοι να μπορούν να απολαμβάνουν τα οφέλη της βιώσιμης ανάπτυξης χωρίς να υποβαθμίζεται η ποιότητα της ζωής τους. Δεν είναι εύκολο να βρεθεί γραμμή ισορροπίας αλλά αυτό δεν είναι και αδύνατο. Η κατάθεση της συγκεκριμένης ερώτησης ακριβώς αυτό έχει σκοπό. Να κινητοποιηθείτε ως Υπουργείο και να επιδιώξετε τη βέλτιστη δυνατή λύση. Κύριε Υπουργέ, διαβουλευτείτε με την τοπική κοινωνία και σεβαστείτε τους προβληματισμούς των κατοίκων. Συζητήστε με τις επιχειρήσεις, με τον Σύνδεσμο Επιχειρήσεων Μαρμάρου Μακεδονίας - Θράκης και ακούστε τις προτάσεις τους. Πρόκειται για ανθρώπους που ζουν στην περιοχή και γνωρίζουν πολύ καλά τα προβλήματα αλλά και το πώς μπορούν να βρεθούν λύσεις.

Το Κάτω Νευροκόπι, κύριε Υπουργέ, είναι μια ακριτική περιοχή της πατρίδας μας και οφείλετε να αντιμετωπίσετε τους κατοίκους και τις ανάγκες τους με την ανάλογη ευαισθησία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Παρακαλώ κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Και εγώ νομίζω ότι συγκλίνουμε στο πώς πρέπει να αντιμετωπιστεί το θέμα. Εδώ απλώς να επισημάνω ότι στη διαδικασία αυτή υπήρξε από πλευράς περιβαλλοντικής αδειοδότησης ένα περιβαλλοντικό αντιστάθμισμα το οποίο είχε ενδιαφέρον και το οποίο θα χρησιμοποιήσουμε και γενικότερα. Υπάρχει, δηλαδή, πενταπλάσια αναδάσωση με μαύρη πεύκη σε σχέση με το κομμάτι το οποίο χάνεται λόγω λατόμευσης. Αυτό είναι στην περιβαλλοντική αδειοδότηση. Γενικότερα πιστεύω ότι αυτή η διάσταση του περιβαλλοντικού ισοζυγίου πρέπει να είναι μέσα στα εργαλεία τα οποία έχουμε και τα οποία μπορούμε να χρησιμοποιούμε. Δεν ξέρω αν τώρα αυτό προχώρησε ή δεν προχώρησε. Θα το δούμε στην πράξη εξετάζοντας και την προσφυγή του δήμου. Αλλά η κατεύθυνση πρέπει να είναι, όταν έχουμε τέτοιου είδους ας πούμε οχλήσεις στο περιβάλλον, να χρησιμοποιούμε όσο μπορούμε περισσότερο και το περιβαλλοντικό ισοζύγιο, το οποίο για να είμαστε ακριβείς δεν θα πρέπει να είναι περιβαλλοντικό ισοζύγιο. Θα πρέπει να είναι περιβαλλοντικό πολλαπλάσιο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν ισχύει. Νομοθετικά αυτό που βγήκε στην περιβαλλοντική μελέτη, δεν ισχύει.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Θα το δούμε. Καλά κάνατε και το θέσατε. Κατ’ αρχάς το περιβαλλοντικό ισοζύγιο προβλέπεται στις κοινοτικές οδηγίες. Συνεπώς, είναι κάτι που μπορεί να αξιοποιηθεί. Σε ό,τι αφορά στη νομοθέτησή του εδώ έχω ζητήσει από τον ΟΦΥΠΕΚΑ και έχω προετοιμάσει τη σχετική κατ’ αρχάς μελέτη, έτσι ώστε μέσα στους επόμενους μήνες να νομοθετήσουμε κανονικά τη χρήση του περιβαλλοντικού ισοζυγίου ή του περιβαλλοντικού πολλαπλασίου σε πολλών ειδών δραστηριότητες μεταξύ των οποίων και οι λατομικές.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σήμερα δεν προβλέπεται αυτό. Ίσης έκταση αναδάσωση. Και όχι σε λατομεία. Εκτός.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Εκτός είναι αυτό που λέμε. Περιβαλλοντικό ισοζύγιο σημαίνει εκτός. Θα το συζητήσουμε πάντως. Μην ταλαιπωρούμε το Σώμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Θα συζητηθεί η δέκατη με αριθμό 1134/17-6-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας» κ. Παρασκευής Δάγκα, προς την Υπουργό Κοινωνικής Συνοχής και Οικογένειας, με θέμα: «Άμεσα μέτρα για την ασφαλή λειτουργία του Παραρτήματος Προστασίας του παιδιού Δωδεκανήσου.

Παρακαλώ, κυρία Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Δεν αναφερόμαστε πρώτη φορά στην επικίνδυνη κατάσταση που έχει διαμορφωθεί στο παράρτημα παιδικής προστασίας στη Ρόδο του Κέντρου Κοινωνικής Πρόνοιας Περιφέρειας Νοτίου Αιγαίου. Είναι πραγματικά τραγική η κατάσταση κάτω από την υποστελέχωση του ίδιου του ιδρύματος, της δομής αλλά βέβαια και κάτω από την άθλια κατάσταση που επικρατεί σε σχέση με τις κτηριακές δομές. Προφανώς, αυτά έχουν πολύ βαριές συνέπειες στα ίδια τα παιδιά, στην ασφάλειά τους με πιο πρόσφατο παράδειγμα τα τρία ανήλικα κορίτσια που χάθηκαν στις 29 Μαΐου από τη δομή. Ευτυχώς βρέθηκαν και επέστρεψαν στη δομή. Το θέμα, όμως, είναι ότι αν και το Υπουργείο είναι ενήμερο με την κραυγή αγωνίας που βγάζουν και οι εργαζόμενες, παρά την ανάγκη να στελεχωθεί η δομή με είκοσι εννέα μόνιμους υπαλλήλους -τόσες είναι οι οργανικές θέσεις- αυτή τη στιγμή οι μόνιμοι που υπηρετούν είναι μόνο μία κοινωνική λειτουργός με απόσπαση, δύο βρεφονηπιοκόμοι, μία καθαρίστρια, μία μαγείρισσα, μία βοηθός νοσοκόμα και άλλοι τέσσερις συμβασιούχοι που στις 30 Ιουνίου λήγουν οι συμβάσεις τους. Ερωτάται το Υπουργείο και η αρμόδια Υπουργός τι προτίθεται να κάνει για να εξασφαλιστεί γενναία κρατική χρηματοδότηση και για τις προσλήψεις μόνιμου προσωπικού με βάση τις ανάγκες ασφαλούς λειτουργίας της δομής αλλά και για τη μονιμοποίηση των συμβασιούχων πολύ δε περισσότερο για την εξασφάλιση ασφαλών σύγχρονων κτιριακών υποδομών που να υποστηρίζουν την ολόπλευρη προστασία και φροντίδα των παιδιών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δάγκα.

Θα απαντήσει η Υπουργός Κοινωνικής Συνοχής και Οικογένειας, κ. Ζαχαράκη.

Παρακαλώ, κύριε Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία Δάγκα, ευχαριστώ για την ερώτηση και κυρίως για μια ευκαιρία να αναφερθούμε ξανά, πέραν των γραπτών απαντήσεων οι οποίες πάντα είναι απαραίτητες. Είναι και η επίκαιρη διαδικασία πολύ σημαντική για να ακούσει ο κόσμος τα θέματα αλλά και κάποιους τρόπους αντιμετώπισης.

Προφανώς αντιλαμβανόμαστε όλοι ότι έχουμε να κάνουμε με ανθρώπινες ζωές, άρα η ευθύνη που έχει εναποτεθεί πάνω και στο Υπουργείο και στις περιφερειακές υποδομές αλλά οπουδήποτε και να βρίσκεται στο δημόσιο, είναι τεράστια. Και για μας, λοιπόν, σε ένα καινούργιο Υπουργείο, αν και με πολλά και παλαιά ζητήματα -γιατί μιλάμε τώρα για ένα κτηριακό απόθεμα το οποίο είναι πολλών πολλών ετών- με βελτιωτικές ούτως η άλλως ενέργειες που είχαν γίνει στο παρελθόν, αλλά κυρίως και με ζητήματα υποστελέχωσης τα οποία υπάρχουν, σε ένα κράτος το οποίο πέρασε από την κρίση που πέρασε και με πολλές αφυπηρετήσεις προσπαθεί και με τη λογική των συμβάσεων και με νέες συμβάσεις οι οποίες καλύπτουν κενά προσωρινά, αλλά και με μόνιμες προσλήψεις, να καλύψει τις ανάγκες.

Αυτά, λοιπόν, τα οποία εμείς θεωρούμε ως απόλυτη προτεραιότητα είναι η εύρυθμη και ασφαλής λειτουργία. Να δούμε λίγο τι γίνεται έτσι ώστε να βελτιωθούν όλα αυτά. Προφανώς και έχουμε ως προτεραιότητα το κομμάτι των προγραμμάτων και την ουσία της παροχής, της φροντίδας και της μέριμνας σε αυτά τα παιδιά, τα οποία το κράτος έχει –επαναλαμβάνω- εναποθέσει στην φροντίδα μας και θα κάνουμε το καλύτερο δυνατό γι’ αυτά.

Πάμε λίγο να δούμε το σύνολο για τους ωφελουμένους που έχει το Κέντρο Πρόνοιας Νοτίου Αιγαίου γιατί είναι ένα σύνολο παραρτημάτων, είναι εκατόν είκοσι ωφελούμενοι. Δεκαεννιά εξ αυτών –δεκαεννιά παιδιά- είναι στο Κέντρο Προστασίας Παιδιού Δωδεκανήσου. Τώρα, ποιοι είναι σύμμαχοί μας σε όλο αυτό; Είναι η Περιφέρεια Νοτίου Αιγαίου, με τη βοήθεια της οποίας γίνεται αυτή την περίοδο επικαιροποίηση των μελετών αποκατάστασης των κτηριακών εγκαταστάσεων του παραρτήματος παιδικής προστασίας, έτσι ώστε να μπορεί να ενταχθεί στο ΕΣΠΑ και να εκσυγχρονιστούν οι δομές του. Ξέρετε ότι αυτό δεν είναι εύκολο εγχείρημα. Γνωρίζετε πολύ καλά την υπόθεση, καθώς έχετε κάνει ξανά ερώτηση. Δεν είναι εύκολο εγχείρημα διότι έχει χαρακτηριστεί ως διατηρητέο από την Εφορεία Νεωτέρων Μνημείων, οπότε πρέπει να καμφθούν και πολλές γραφειοκρατικές διαδικασίες. Δεν μας πτοούν, αλλά δεν τις διαγράφουμε γιατί ειδικά στα διατηρητέα είναι ακόμα μεγαλύτερη η ανάγκη. Το βλέπουμε και σε κέντρα φιλοξενίας ηλικιωμένων, αλλά και σε πολλές δομές που είναι διατηρητέα τα κτήρια.

Έχουμε προχωρήσει, παρά τις δυσκολίες, σε εργασίες της αποκατάστασης της μόνωσης χώρων σε οκτακόσια τετραγωνικά. Έχουν γίνει βελτιωτικές παρεμβάσεις από τη διοίκηση προφανώς του κέντρου στον κλιματισμό και τα κουφώματα των δωματίων και είναι τώρα σε εξέλιξη ο διαγωνισμός για την ανάθεση σε εργολάβο της αποκατάστασης και του διαδρόμου, αλλά και των δωματίων του παραρτήματος. Αυτό το ποσό είναι 15.000 ευρώ. Βέβαια, εδώ πέρα πρέπει να πούμε ότι δίπλα στην κρατική μέριμνα και στην αυτοδιοικητική ενίσχυση -που έχουμε πάρα πολύ έντονα από την Περιφέρεια Νοτίου Αιγαίου- είναι και οι ιδιώτες.

Εδώ, λοιπόν, πρέπει να πω ότι μια από τις σημαντικότερες εξελίξεις είναι η δωρεά του Ιδρύματος «Ιωάννης και Πάολα Νεστορίδη» 600.000 ευρώ. Ευχαριστώ από καρδιάς το ίδρυμα, γιατί με τη βοήθεια και της περιφέρειας έχουν ξεκινήσει εργασίες για να δημιουργηθούν επιπλέον, πέραν του Κέντρου Παιδικής Προστασίας, μια νέα σύγχρονη μονάδα φροντίδας για άπορους ηλικιωμένους σε πτέρυγα ΑΜΕΑ.

Αυτό το αναφέρω γιατί πέραν της απαραίτητης κρατικής μέριμνας για τον προϋπολογισμό και για το θέμα των εργαζομένων, δεν θέλω να αφήσω έξω και την πολύ σημαντική συνδρομή των ιδιωτών. Για το θέμα της στελέχωσης, θα αναφερθώ στη δευτερολογία για να μην κάνω κατάχρηση του χρόνου και θα αναφερθώ και σε λοιπές λεπτομέρειες για το τι κάνουμε για τις συμβάσεις και του COVID -θα σας απαντήσω γι’ αυτό γιατί λήγουν 30 Ιουνίου- αλλά και για το τι γίνεται και για το μόνιμο προσωπικό που αναμένουμε από τον ΑΣΕΠ αλλά και τις πράξεις υπουργικού συμβουλίου του ’23, οι οποίες είναι σε εξέλιξη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Σε σχέση με τη λειτουργία της ίδιας της δομής, το πιο εκρηκτικό πρόβλημα είναι η λειτουργία του με όλο το αναγκαίο μόνιμο προσωπικό. Και ειδικά σε αυτές τις δομές, που είναι καθοριστική η σταθερή σχέση που αναπτύσσουν τα παιδιά, αντίστοιχα με τους κοινωνικούς λειτουργούς. Είναι ενδεικτικό ότι η ψυχολόγος υπάρχει μόνο για εννιά ώρες την εβδομάδα. Και εδώ μιλάμε για παιδιά που αντιμετωπίζουν, αναγκαστικά λόγω της υποστελέχωσης, και τον εγκλεισμό, γιατί δεν υπάρχει όλο το αναγκαίο προσωπικό για να μπορούν να βγουν μια βόλτα, να πάνε να κάνουν ένα μπάνιο, να επισκεφθούν κάτι, δηλαδή μια δραστηριότητα που θα μπορούσε σε όλη αυτή την τραυματική εμπειρία που έχουν ζήσει να δώσει μια ανάσα, στο πλαίσιο βέβαια της συνολικής προστασίας και φροντίδας τους.

Είναι πραγματικά εκρηκτικό αν το δείτε να μένουν παιδιά σε ένα κτήριο που έχει –τι να πω τώρα- μέχρι και μούχλα στους τοίχους. Γιατί αυτή είναι η κατάσταση που επικρατεί αυτή τη στιγμή στην κτηριακή υποδομή. Και βέβαια, μαζί με τις βελτιώσεις στην ίδια την κτηριακή υποδομή, έχει να κάνει και με το πώς εξασφαλίζονται οι ίδιες οι συνθήκες υγιεινής και ασφάλειας των παιδιών. Σκεφτείτε ότι δεν γίνεται με μία καθαρίστρια μόνιμη να μπορούν να εξυπηρετηθούν οι ανάγκες υγιεινής και ασφάλειας των ίδιων των παιδιών.

Αντίστοιχα, ισχύει και σε σχέση με τις βάρδιες. Είναι δυνατόν τώρα σε έναν μήνα να υπάρχουν εργαζόμενες οι οποίες μπορεί να κάνουν και τέσσερις συνεχόμενες νυχτερινές βάρδιες; Να υπάρχουν εργαζόμενες που δεν καλύπτεται ούτε το δωδεκάωρο ανάπαυσης; Να μην έχουν πάρει οι γυναίκες ούτε την άδεια του 2023; Και αυτά τα εντοπίζουν και τα επισημαίνουν οι ίδιες οι εργαζόμενες, γιατί είναι σε βάρος της ίδιας της ασφάλειας των παιδιών. Με όλα αυτά τα παραδείγματα που θα γνωρίζετε και εσείς, καθώς σας έχουν ενημερώσει και οι ίδιες, όπως έχουν ενημερώσει αντίστοιχα και την εισαγγελία.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Δάγκα.

Παρακαλώ, κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κυρία Δάγκα, δεν θα μπορούσα ποτέ να διαφωνήσω σε οτιδήποτε μπορεί να επιβαρύνει και τον εργασιακό βίο των εργαζομένων, γιατί θα έχει άμεση αντανάκλαση και στα παιδιά. Εδώ, όμως, εγώ θέλω να τους ευχαριστήσω και να τους συγχαρώ γιατί πράγματι εξαντλούνται τα περιθώρια και από τη διοίκηση, αλλά κυρίως από τους εργαζομένους που έχουν την καθημερινότητα, έτσι ώστε τα παιδιά να έχουν μια καλύτερη καθημερινότητα.

Αν μιλήσουμε γι’ αυτά, θα παραδεχθούμε ότι υπάρχει ένα περιβάλλον φροντίδας. Σίγουρα υπήρχε το συμβάν με τα τρία μέλη της οικογένειας, το οποίο προηγήθηκε τις προηγούμενες μέρες, με τις συνθήκες οι οποίες περιβάλλουν ούτως ή άλλως τη συγκεκριμένη φυγή, γιατί υπήρξε και η επιστροφή, αλλά και τη μέριμνα που υπήρξε και από τη διοίκηση έτσι ώστε να μην υπάρξει καμμία απειλή προφανώς προς την ακεραιότητα των παιδιών, αλλά και την ασφαλή επιστροφή.

Άρα, κάθε περίπτωση είναι ξεχωριστή και καταλαβαίνετε ότι εμείς αναλαμβάνουμε στα κέντρα παιδικής προστασίας πάρα πολλές περιπτώσεις παιδιών που προέρχονται από οικογένειες που χρειάζονται τη στήριξη τη δική μας, διότι για κάποιο λόγο οι οικογένειες αυτές εκείνη τη στιγμή τελούν σε αδυναμία και εμείς πρέπει να κάνουμε το καίριο κομμάτι.

Πώς, όμως, θα γίνει αυτό όταν, πράγματι -λέω εδώ και πάρα πολλά χρόνια- το ζήτημα του προσωπικού είναι υπάρχον. Δεν είναι κάτι το οποίο θέλω να ωραιοποιήσω. Πάμε, όμως, να δούμε τι κάναμε. Αν αυτή τη στιγμή δεν είχαμε φροντίσει να περάσουμε την εξάμηνη παράταση των συμβάσεων COVID, σίγουρα θα είχαμε πολύ περισσότερες ανάγκες. Και η ανακοίνωση που έχουμε να κάνουμε είναι ότι θα παραταθούν οι συμβάσεις μέχρι το τέλος Δεκεμβρίου. Γιατί γίνεται αυτό; Γιατί προφανώς δεν έχουν έρθει ακόμα οι προσλήψεις και από παλαιότερες πράξεις του υπουργικού συμβουλίου μέσω ΑΣΕΠ.

Άρα, βλέπετε ότι εδώ προτάσσουμε την κάλυψη όλων των κενών, σίγουρα όμως όχι με τη λογική των μπαλωμάτων, γιατί ξέρετε και κάποιες ολιγόμηνες συμβάσεις δημιουργούν μια ανασφάλεια και στον εργαζόμενο και εν τέλει και στα παιδιά, διότι οι σχέσεις, όπως είπατε, μεταξύ των παιδιών και των εργαζομένων είναι πάντα σχέσεις -πρώτα απ' όλα- στοργής και ασφάλειας.

Να δούμε λίγο πόσοι υπηρετούν αυτή τη στιγμή για τον COVID. Έχουμε είκοσι άτομα γενικά στο κέντρο. Τέσσερις είναι στο παράρτημα, πέραν των μονίμων υπαλλήλων που αναφέρατε: Είναι η κοινωνική λειτουργός, είναι δύο βοηθοί παιδαγωγοί και ένας βοηθός βρεφονηπιοκόμος.

Αυτό, λοιπόν, το οποίο έχω να πω είναι ότι για την προσωρινή κάλυψη σίγουρα θα έχουμε την εξάμηνη παράταση των συμβάσεων COVID και εδώ το επόμενο χρονικό διάστημα θα ξεκινήσουν οι διαγωνισμοί για την έλευση εννιά εργαζομένων από την πράξη υπουργικού συμβουλίου 26/2023. Ποιοι είναι αυτοί; Είναι δύο ΠΕ Παιδαγωγών, δύο ΔΕ Επιμελητών Κοινωνικής Πρόνοιας, δύο ΤΕ Κοινωνικής Εργασίας, ένας ΠΕ Ψυχολόγων, ένας ΤΕ Βρεφονηπιοκόμων και ένας ΤΕ Νοσηλευτικής.

Κάνουμε επίσης και παράλληλα πολύ μεγάλο αγώνα με το Υπουργείο Εσωτερικών και με το Υπουργείο Οικονομικών για να δρομολογηθούν νέες προσλήψεις, ώστε να καλύψουν μεγαλύτερο κομμάτι των μόνιμων που αναφέρεται το ’29, να φτάσουμε σε αριθμό όσο πιο κοντά μπορούμε να φτάσουμε ως προς το οργανόγραμμα. Σύντομα θα ξέρουμε και τον ακριβή αριθμό των νέων προσλήψεων μονίμων υπαλλήλων, πέραν της πράξης Υπουργικού Συμβουλίου που σας ανέφερα πριν.

Επίσης, όλα αυτά στηρίζονται και στη χρηματοδότηση για να μπορείς να πεις ότι υπάρχει μια πιο εύρυθμη λειτουργία του κέντρου. Το 2023 η τακτική χρηματοδότηση προς το κέντρο, το σύνολο, ήταν 1.108.000 ευρώ, ενώ από το 2018 έως το 2022 ήταν κάθε έτος 150.000 ευρώ. Αυξήσαμε, λοιπόν, τη χρηματοδότηση κατά 1.000.000 ευρώ ανά έτος, από την -προσέξτε την αντίστιξη- προηγούμενη χρηματοδότηση των 150.000 ευρώ για πολλά χρόνια στο 1.108.000 ευρώ και θα συνεχίσουμε να δίνουμε στο κέντρο τη δυνατότητα χρηματοδοτικά, έστω και με έκτακτες επιχορηγήσεις, έτσι ώστε να μπορεί να καλύπτει ανάγκες και παροχές.

Εξετάζουμε την αναμόρφωση του προϋπολογισμού για το 2024 έτσι ώστε να μπορέσει να συμμετέχει και το κέντρο στο πρόγραμμα της ΔΥΠΑ 5567. Άρα, οι συμβασιούχοι μας που είναι από τον COVID κανονικά θα έχουν παράταση έως το τέλος του Δεκεμβρίου. Η έλευση -με το καλό- των ανθρώπων που προσλαμβάνονται με την πράξη υπουργικού συμβουλίου του 2023. Η επίσπευση των νέων προσλήψεων μονίμων σε συνεργασία με το Υπουργείο Εσωτερικών και το Υπουργείο Οικονομικών, αλλά και μια ενίσχυση στον προϋπολογισμό έτσι ώστε να μπορέσει να συμμετάσχει στο πρόγραμμα της ΔΥΠΑ 5567.

Και όλα αυτά με σκοπό να δημιουργήσουν ένα πλέγμα μεγαλύτερης ασφάλειας συν τον αυξημένο προϋπολογισμό, που είμαστε διατεθειμένοι κάθε φορά και το Κέντρο Κοινωνικής Πρόνοιας της Περιφέρειας Νοτίου Αιγαίου, κυρίως, να το ενισχύουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Θα κάνουμε μια μικρή διακοπή μέχρι να προχωρήσουμε στην επόμενη επίκαιρη ερώτηση.

Ευχαριστώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Συνεχίζεται η συνεδρίαση.

Προχωρούμε στην έκτη, με αριθμό 1118/14-6-2024, επίκαιρη ερώτηση δεύτερου κύκλου της Βουλευτού Λακωνίας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παναγιώτας Γρηγοράκουπρος τον Υπουργό Υγείας με θέμα: «Σε κίνδυνο το ιστορικό Κέντρο Υγείας Γυθείου».

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρία Υπουργέ, δεν είναι η πρώτη φορά που στο πλαίσιο του κοινοβουλευτικού ελέγχου φέρνω προς συζήτηση και ενώπιόν σας ένα ζήτημα το οποίο αφορά τις δομές υγείας του Νομού Λακωνίας. Η αντίληψη η οποία έχουμε είναι ότι πρόκειται περί κατάρρευσης των δομών, μια αντίληψη στην οποία -αν λάβουμε υπ’ όψιν και την προηγούμενη απάντησή σας- δεν συμφωνείτε. Ωστόσο, επιτρέψτε μου να σας πω ότι είναι μια αίσθηση και αντίληψη την οποία έχουμε όχι μόνο εγώ προσωπικά, αλλά γενικότερα οι Λάκωνες πολίτες.

Αυτό το οποίο πρέπει να πω και να αναγνωρίσω είναι ότι πριν από δύο μήνες είχαμε μια συνάντηση στο Υπουργείο σας με τον Υπουργό κ. Άδωνι Γεωργιάδη όπου πραγματικά έδειξε ενδιαφέρον για τα ζητήματα του Νομού Λακωνίας. Εύχομαι κάποια στιγμή να υπάρξουν κάποια αποτελέσματα της συζήτησης αυτής.

Αυτό το οποίο θα ήθελα να τονίσω είναι ότι στη συζήτηση αυτή, όπως και στην προηγούμενη επίκαιρη που είχε κατατεθεί, έχουμε πραγματικά διάθεση να βρούμε μια ουσιαστική λύση χωρίς πολιτική αντιπαράθεση, καθότι άλλωστε το θέμα της υγείας είναι ένα θέμα το οποίο απασχολεί όλους ανεξαρτήτως χρώματος και κόμματος.

Σήμερα ερχόμαστε εδώ για να μιλήσουμε για το Κέντρο Υγείας Γυθείου. Πρωταγωνιστής, λοιπόν, της συζήτησής μας θα είναι το Κέντρο Υγείας Γυθείου. Υπάρχει, ξέρετε, έκδηλη ανησυχία της τοπικής κοινωνίας σχετικά με τη λειτουργία του Κέντρου Υγείας Γυθείου, καθότι υπάρχουν πάρα πολλές φήμες ότι ενδεχομένως λόγω της υπερεφημέρευσης των γιατρών κάποιες μέρες ενδεχομένως και κάποιες ώρες το Κέντρο Υγείας να μένει κλειστό.

Σήμερα στο Κέντρο Υγείας Γυθείου υπηρετούν τρεις επιμελητές γιατροί και τέσσερις αγροτικοί γιατροί οι οποίοι δυστυχώς βρίσκονται στα όρια της εξόντωσης, καθότι, όπως γνωρίζετε πολύ καλύτερα, γίνονται συνεχείς μετακινήσεις γιατρών από το Κέντρο Υγείας Γυθείου προς το Γενικό Νοσοκομείο της Σπάρτης.

Είναι, λοιπόν, πλέον γνωστό, κι εσείς το γνωρίζετε ακόμα καλύτερα, ότι κάνουν παραπάνω από επτά, που είναι οι νόμιμες εφημερίες, τον μήνα. Φτάνουμε σε δέκα έως δώδεκα εφημερίες προκειμένου να λειτουργήσουν και να φτιάξουν τις ώρες στο Κέντρο Υγείας Γυθείου, αλλά περισσότερο για να καλύψουν τα κενά στο Νοσοκομείο της Σπάρτης. Είναι λοιπόν σαφές ότι αυτά τα εφημεριακά κενά τα οποία δημιουργούνται δημιουργούν μεγάλο πρόβλημα και στην καθημερινότητα του Κέντρου Υγείας Γυθείου.

Επομένως, λοιπόν, αυτό το οποίο θα ήθελα να σας ρωτήσω είναι το εξής. Πώς θα εξασφαλιστούν: Η εύρυθμη λειτουργία του Κέντρου Υγείας Γυθείου; Οι κατάλληλες συνθήκες εργασίας για το υπάρχον ιατρικό προσωπικό, αλλά και η κάλυψη των αυξανόμενων υγειονομικών αναγκών της περιοχής κατά την τουριστική περίοδο; Σκοπεύετε να προχωρήσετε σε νέες προσλήψεις προσωπικού για το Κέντρο Υγείας Γυθείου, καθώς και σε συγκεκριμένες νομοθετικές ρυθμίσεις προκειμένου να σταματήσει η συνολική αποψίλωση του υγειονομικού χάρτη του Νομού Λακωνίας; Και αν, ναι, φυσικά σε ποιες;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Γρηγοράκου.

Θα απαντήσει η Αναπληρώτρια Υπουργός Υγείας κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρία Γρηγοράκου, ευχαριστώ πάρα πολύ για την ερώτηση. Δεν έχω καμμία απολύτως αυταπάτη και ψευδαίσθηση ότι η κατάσταση στην πρωτοβάθμια και στο ΕΣΥ γενικότερα δεν είναι ιδανική. Όμως, σε σχέση με το συγκεκριμένο κέντρο υγείας θα πρέπει να αντιπαραβάλλω στις αιτιάσεις σας τα στοιχεία που έχω από την υπηρεσία.

Αναφέρατε ότι υπηρετούν τρεις επιμελητές και τέσσερις αγροτικοί. Σύμφωνα με τα στοιχεία των υπηρεσιών που έχω από το Υπουργείο Υγείας, λοιπόν, και όχι από δική μου προσωπική εκτίμηση, το κέντρο υγείας σήμερα έχει έξι ειδικευμένους ιατρούς, δύο στην ειδικότητα Οδοντιατρικής με βαθμό διευθυντή και τέσσερις με ειδικότητα Γενικής Ιατρικής, εκ των οποίων ένας έχει βαθμό διευθυντή, ένας επιμελητή Α΄ και ένας επιμελητή Β΄ και εννέα είναι ιατροί Υπηρεσίας Υπαίθρου.

Δεν έχουμε, λοιπόν, επτά συνολικώς υπηρετούντες, άλλα δεκαπέντε. Αυτή είναι η δύναμη με την οποία λειτουργεί καθημερινά σε εικοσιτετράωρη βάση το κέντρο υγείας και τα περιφερειακά ιατρεία που υπάγονται στην περιοχή ευθύνης του. Και έτσι, με τις εφημεριακές ανάγκες να καλύπτονται όχι ιδανικά, αλλά σε ικανό βαθμό τριάντα μέρες τον μήνα.

Αναφορικά με τις μετακινήσεις στο Γενικό Νοσοκομείο Σπάρτης, δεν πρόκειται να σας πω ότι είναι όλα στην εντέλεια ή ότι δεν υπάρχουν μετακινήσεις. Υπάρχουν, όμως, αυτές προκύπτουν επειδή τα τελευταία δύο χρόνια, παρά τις προκηρύξεις που έχουμε κάνει, κυρία Γρηγοράκου, οι θέσεις αποβαίνουν άγονες. Έχουμε προκηρύξει θέσεις στις ειδικότητες καρδιολογίας, αναισθησιολογίας, ακτινολογίας και άλλες και δυστυχώς δεν έχουν πάει ιατροί εκεί. Έχουμε επίσης μετακινήσει κάποιους ιατρούς για να καλύψουν αυτές τις θέσεις, όχι μόνο από την πρωτοβάθμια. Έχουν γίνει συνάψεις συμβάσεων και από ιατρούς από τον ιδιωτικό τομέα. Η 6η ΥΠΕ έχει κάνει αυτή την παρέμβαση προκειμένου να καλυφθούν οι ανάγκες στο Γενικό Νοσοκομείο Σπάρτης και να μην έχουμε προβλήματα στην πρωτοβάθμια. Όταν μετακινήθηκαν δύο ιατροί, εκ των τεσσάρων υπηρετούντων στην παθολογία, ξέρετε ότι αιτήθηκαν αναρρωτικές, παραιτήσεις κ.λπ., υπήρξε κι μια αντίδραση, με αποτέλεσμα να υπάρξει πρόβλημα στην κάλυψη νοσοκομείου και γι’ αυτόν τον λόγο υπήρξε μετακίνηση. Κάναμε, λοιπόν, άλλα προηγούμενα βήματα προτού υπάρξει η τελική ανάγκη προκειμένου να μετακινηθούν κάποιοι άνθρωποι από το Κέντρο Υγείας Γυθείου στο Νοσοκομείο Σπάρτης.

Ωστόσο, ξαναλέω, ότι επειδή ακριβώς υπάρχουν αυτοί οι ιατροί σήμερα που υπηρετούν εκεί και υπάρχουν ταυτόχρονα κινήσεις να καλυφθούν με συμβάσεις από τον ιδιωτικό τομέα οι θέσεις και για το κέντρο υγείας και σε σχέση με το κομμάτι που έχει να κάνει με τις ανάγκες του Νοσοκομείου Σπάρτης, σε καμμία περίπτωση δεν μπορώ να πω ότι η κατάσταση είναι ιδανική, δεν είναι όμως και κατάρρευσης. Ξαναλέω, η εφημερία καλύπτεται τριάντα μέρες τον μήνα, μπορεί με δυσκολίες, αλλά δεν υπάρχει αυτή τη στιγμή ζήτημα λειτουργίας του Κέντρου Υγείας Γυθείου.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κυρία Υπουργέ.

Κυρία Γρηγοράκου, έχετε τον λόγο για τη δευτερολογία σας.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Σας ευχαριστώ πολύ, κυρία Υπουργέ.

Η αλήθεια είναι ότι πράγματι μπορεί τυπικά να ισχύει ότι είναι εξειδικευμένοι γιατροί και εννιά αγροτικοί, αλλά το θέμα είναι πού είναι όλοι αυτοί. Και δεν είναι μόνο οι επτά τελικά. Και αυτό βλέπουμε και αυτό ακούμε, τόσο από τους ίδιους τους γιατρούς, όσο και από την τοπική κοινωνία.

Γνωρίζουμε πολύ καλά ότι υπάρχουν κάποιοι γιατροί οι οποίοι ανήκουν διοικητικά και υπηρεσιακά στο Κέντρο Υγείας Γυθείου. Ωστόσο, ξέρουμε πάρα πολύ καλά ότι με διάφορες συμβάσεις έχουν μετακινηθεί, οι όποιες συμβάσεις ανανεώνονται, προς το Γενικό Νοσοκομείο της Σπάρτης.

Και δυστυχώς, χωρίς να θέλω να μπω σε μια τέτοια συζήτηση, πραγματικά δεν ξέρω αν όλος αυτός ο κόσμος ο οποίος τόσο καιρό δρα με συντονισμένες συλλογικές προσπάθειες και κινητοποιήσεις -και δεν μιλάμε για κομματικοποιημένους ανθρώπους, αλλά μιλάμε για συλλόγους συνταξιούχων, για τους πέντε συλλόγους γονέων και κηδεμόνων των σχολικών μονάδων του Γυθείου, για την τοπική κοινωνία- βλέπει αυτό το οποίο μας παρουσιάζετε αυτή τη στιγμή.

Πράγματι μπορεί μέχρι στιγμής να μην υπάρχει αναστολή λειτουργίας. Και αυτό όμως οφείλεται στο γεγονός ότι έχουμε γιατρούς οι οποίοι είναι ευσυνείδητοι. Επειδή πρόσφατα είχαμε πάει και σε μια συνάντηση που είχε διοργανώσει ο Δήμαρχος Ανατολικής Μάνης, οι ίδιοι οι γιατροί μάς είπαν, οι αγροτικοί κυρίως, ότι θεωρούν αντιεπαγγελματικό και ανήθικο να μπορούν να παρέχουν υπηρεσίες υγείας χωρίς την επίβλεψη κάποιου ειδικευμένου γιατρού.

Αντιλαμβάνεστε λοιπόν ότι δεν μπορεί να συνεχιστεί αυτή η κατάσταση. Αντιλαμβάνομαι κι εγώ ότι θα πρέπει να γίνονται μετακινήσεις στο Νοσοκομείο Σπάρτης, επειδή ακριβώς δυστυχώς το Νοσοκομείο Σπάρτης είναι ο μεγάλος ασθενής του Νομού Λακωνίας στις δομές του.

Από εκεί και πέρα, όμως, πρέπει να λάβουμε και βασικά υπ’ όψιν μας ότι πρόκειται για έναν νομό, ειδικά ο Δήμος Ανατολικής Μάνης, στον οποίο ανήκει το Κέντρο Υγείας Γυθείου, με πολύ μεγάλη τουριστική δραστηριότητα τα τελευταία χρόνια. Είναι η «γη της ελιάς», όπως χαρακτηριστικά λέγεται και γνωρίζετε. Μιλάμε για έναν δήμο, ο οποίος είναι πάρα πολύ δραστήριος σε αθλητικές και πολιτιστικές εκδηλώσεις. Και θέλω να πω και κάτι ακόμα. Μιλάμε και για έναν δήμο, ο οποίος τα τελευταία χρόνια μαστίζεται από πάρα πολλές πυρκαγιές. Ενδεικτικά, θα σας αναφέρω ότι χθες στον Δήμο Ανατολικής Μάνης είχαμε τουλάχιστον δύο. Γνωρίζω για την Πετρίνα και για το Κονάκι Γυθείου.

Αντιλαμβάνεστε, λοιπόν, ότι είναι πάρα πολύ σημαντικό το να υπάρχει ένα κέντρο υγείας άρτια στελεχωμένο, που να μπορεί ανά πάσα στιγμή να παρέχει τις υπηρεσίες υγείας στον κόσμο.

Αυτό το οποίο, λοιπόν, θα ήθελα αυτή τη στιγμή τουλάχιστον να δεσμευτείτε εδώ, ενώπιον μας, είναι το εξής: Εάν θα συνεχίσει τη λειτουργία του απρόσκοπτα το Κέντρο Υγείας Γυθείου, εάν οι γιατροί -οι επιμελητές και οι αγροτικοί γιατροί, που υπηρετούν εκεί- θα συνεχίσουν να επιβαρύνονται με εφημερίες στο Γενικό Νοσοκομείο της Σπάρτης, για ένα χρονικό διάστημα, ακόμη.

Επίσης, επειδή, αναφερθήκατε και σε διάφορες προκηρύξεις, οι οποίες γίνονται, πράγματι γίνονται προκηρύξεις γιατρών για το Γενικό Νοσοκομείο της Σπάρτης. Κανείς δεν αρνείται ότι ακριβώς αυτές κάνετε. Το θέμα είναι ότι είναι άγονες και δεν μπορεί να υπάρχει μια δικαιολογία από την πλευρά του Υπουργείου, ότι πάντοτε είναι άγονες.

Πρέπει να βρεθούν κίνητρα και όλοι έχουμε πει -και το έχω καταθέσει και με σχετική τροπολογία σε νομοσχέδιο και το είπαμε και στον Υπουργό σε συνάντησή μας- ότι πρέπει κάποια στιγμή να δείτε πάρα πολύ σοβαρά την κήρυξη του Γενικού Νοσοκομείου Σπάρτης, αλλά και του Κέντρου Υγείας Γυθείου ως νοσοκομεία άγονης Α΄ κατηγορίας, προκειμένου να βρεθούν αυτά τα κίνητρα. Διότι, αυτή τη στιγμή και ο Δήμαρχος Ανατολικής Μάνης, επειδή μιλάμε αυτή τη στιγμή για το Κέντρο Υγείας Γυθείου έχει μιλήσει και έχει πει για διάφορα κίνητρα σε θέματα στέγασης, τα οποία θα δώσουν.

Αντιλαμβάνομαι την κομβική σημασία την οποία έχει ένας δήμος. Από εκεί και πέρα αντιλαμβάνεστε όμως και εσείς ότι δεν εμπίπτει στις αρμοδιότητές του. Δεν μπορεί, δηλαδή, ένας δήμος να προσπαθεί να καλύψει υποχρεώσεις και αρμοδιότητες τις οποίες έχει το Υπουργείο.

Άρα, λοιπόν, θα ήθελα, παρακαλώ, να δεσμευτείτε σε αυτά και να μας πείτε εάν σκέφτεστε όλα αυτά τα οποία είχαμε συζητήσει, σχετικά με την κήρυξη του Κέντρου Υγείας Γυθείου και του Γενικού Νοσοκομείου Σπάρτης, ως άγονης Α΄ κατηγορίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Γρηγοράκου.

Τον λόγο έχει η κυρία Υπουργός, η κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Γρηγοράκου, να ξεκαθαρίσουμε δύο πράγματα, γιατί τα ζητήματα που έχετε θέσει είναι δύο κατηγοριών.

Είναι αφ’ ενός το συγκεκριμένο, που αφορά την λειτουργία του Κέντρου Υγείας Γυθείου και αφ’ ετέρου ζητήματα που έχουν να κάνουν με την αναμόρφωση της πρωτοβάθμιας, στη χώρα, γενικότερα. Διότι, αυτά που λέτε για τον τρόπο που εποπτεύονται οι αγροτικοί γιατροί, για μια σειρά από ζητήματα, αυτά πρόκειται να διευθετηθούν με το νομοσχέδιο που φέρνουμε για τον προσωπικό γιατρό, στο οποίο υπάρχουν πολύ μεγάλες αλλαγές στο κομμάτι, που έχει να κάνει με την πρωτοβάθμια.

Θα αναφερθώ συγκεκριμένα, όμως, για το Κέντρο Υγείας Γυθείου, όπου συζητάμε σήμερα. Να πω ότι για το Γενικό Νοσοκομείο Λακωνίας την τελευταία διετία έχουμε προκηρύξει δεκαέξι θέσεις. Μπορώ να σας πω αναλυτικά τις κατηγορίες, τις ειδικότητες, ποιες απέβησαν άγονες, κ.λπ..

Σε σχέση με το Κέντρο Υγείας Γυθείου έχουμε ήδη επεξεργαστεί στην προκήρυξη που τρέχει για το κομμάτι της πρωτοβάθμιας και αφορά χίλιες τριακόσιες εβδομήντα πέντε θέσεις για φέτος, χώρια η νέα κατανομή που ήδη έχουμε ξεκινήσει να δουλεύουμε, για του χρόνου, έχουμε, λοιπόν: μια θέση ειδικότητας Γενικής Οικογενειακής Ιατρικής Επιμελητή Β΄, μία θέση ειδικότητας Παιδιατρικής Επιμελητή Β΄, μία θέση Ιατρικής Βιοπαθολογίας - Εργαστηριακής Ιατρικής Επιμελητή Β΄, τρεις θέσεις ΔΕ Πληρωμάτων Ασθενοφόρων, μία θέση ΤΕ Ιατρικών Εργαστηρίων, σε λοιπό μόνιμο προσωπικό. Ελπίζω να υπάρξει ανταπόκριση και να μπορέσουμε να καλύψουμε αυτές τις θέσεις.

Για το κομμάτι των κινήτρων, θα ήθελα να πω το εξής, επειδή είχα πρόσφατα την ευκαιρία να βρεθώ στα νησιά μας, να σας πω ότι το κομμάτι των κινήτρων δεν είναι ενιαίο για τη όλη τη χώρα. Πιθανόν να αποτελεί μία λύση στο θέμα της κήρυξης άγονης μια περιοχής, για να μπορέσουν να υπάρξουν άμεσα κάποια κίνητρα, που και αυτά, δεν είμαι βέβαιη, ότι θα ισχύσουν για όλους.

Έχει μεγάλη σημασία η συνεργασία με την τοπική αυτοδιοίκηση. Το λέω αυτό, γιατί με πάρα πολλούς αυτοδιοικητικούς Α΄ και Β΄ βαθμού έχουμε ήδη συνεργασία στο Υπουργείο Υγείας. Για παράδειγμα, έχουμε προχωρήσει στην ανάπτυξη ιατρικών κατοικιών. Αυτό το έχουμε κάνει ήδη στα Ψαρά. Υπάρχουν κίνητρα που δίνονται για παράδειγμα από την Περιφέρεια Νοτίου Αιγαίου, με ένα ισχυρό οικονομικό βοήθημα, το οποίο περαιτέρω συμπληρώνουν οι δήμοι και καταλήγει να είναι περίπου στα 900 ευρώ στα περισσότερα νησιά. Και πάλι υπάρχει πρόβλημα.

Γι’ αυτό, έρχεται το Υπουργείο Υγείας να κάνει τι; Να συνεργαστεί με την τοπική αυτοδιοίκηση πρώτου και δευτέρου βαθμού στο κομμάτι που έχει να κάνει με τις ιατρικές κατοικίες. Έχουμε περιοχές της χώρας, στις οποίες αυτό αποτελεί το βασικό πρόβλημα που δεν κάνουν αίτηση για τις προκηρυχθείσες θέσεις, οι ιατροί μας. Οπότε επειδή εμείς έχουμε τη δυνατότητα να συνδράμουμε οικονομικά την τοπική αυτοδιοίκηση πρέπει όμως να μας υποδειχθεί το κτήριο, το πλαίσιο στο οποίο θα μπορέσουμε να έχουμε τη συνεργασία γι’ αυτή την προσπάθεια. Αυτό, λοιπόν, είναι κάτι που εάν υπάρχει πλαίσιο και ανάγκη για το συγκεκριμένο μέρος μπορούμε, επίσης, να το δρομολογήσουμε.

Τα κίνητρα -ξαναλέω- είναι διαφορετικά από νησί σε νησί, πόσω μάλλον από περιοχές της ηπειρωτικής χώρας από τη μία στην άλλη. Δεν έχω καμμία απολύτως αντίρρηση, ίσα-ίσα οι πόρτες του Υπουργείου Υγείας είναι πάντα ανοιχτές στο να δούμε κατά τόπους κίνητρα που θα μπορούσαν να έχουν καλύτερες προοπτικές στο θέμα της πλήρωσης των μόνιμων θέσεων. Διότι κακά τα ψέματα, το ξέρετε και εσείς, κάνουμε ότι μπορούμε για να καλύψουμε την άμεση ανάγκη. Το θέμα, όμως, είναι το μόνιμο προσωπικό και δεν είναι δικαιολογία οι άγονες θέσεις, κυρία Γρηγοράκου.

Για το Υπουργείο Υγείας δεν είναι μια αβασάνιστη διαδικασία όλη αυτή. Διεκδικεί, λαμβάνει πολύ μεγάλο κομμάτι των συνολικών προσλήψεων του δημοσίου και προσπαθούμε με κάθε τρόπο να έχουμε μια γόνιμη διαδικασία για αυτές τις θέσεις. Όταν βγαίνουν άγονες δεν τις στερούμαστε μόνο εμείς, αλλά όλο το δημόσιο. Το γνωρίζετε αυτό.

Άρα κάθε θέση που προκηρύσσουμε έχει κόστος για την πολιτεία και έχει σημασία να μπορούμε να συνεργαστούμε, γιατί έχουμε φτάσει σε ένα σημείο που και η τοπική αυτοδιοίκηση μέχρι ένα βαθμό -το περιγράψατε πολύ σωστά και εσείς και με πολύ ακριβή τρόπο- μπορεί να φτάσει και το Υπουργείο Υγείας αντίστοιχα. Μάγος δεν είναι κανένας. Μπορούμε να συνεργαστούμε και να έχουμε καλύτερη αποτελεσματικότητα.

Και αυτό νομίζω ότι είναι το θέμα εδώ. Δηλαδή, το Γενικό Νοσοκομείο της Σπάρτης να έχει τον εξορθολογισμό που χρειάζεται και να δούμε τι χρειάζεται εκεί σε επίπεδο κινήτρων για να καλύψουμε τις θέσεις, προκειμένου να πάμε σταδιακά στο μοντέλο της πρωτοβάθμιας. Ξαναλέω από το φθινόπωρο νομίζω ότι θα δείτε πως είναι ένα πλαίσιο που πραγματικά ενισχύει τα τοπικά δίκτυα της πρωτοβάθμιας και με τις κινητές ομάδες, με τις κινητές μονάδες, τα ζητήματα του προσωπικού γιατρού που έρχονται να ενισχύσουν περαιτέρω τις δομές θα καλυφθούν αυτές οι ανάγκες.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Προχωράμε στην όγδοη με αριθμό 1137/17-6-2024 επίκαιρη ερώτηση δεύτερου κύκλου της Βουλευτού Βοιωτίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Παναγιού (Γιώτας) Πούλουπρος τον Υπουργό Εσωτερικών με θέμα: «Θεμελιώδες αίτημα διαφάνειας και λογοδοσίας η έκθεση των πηγών χρηματοδότησης των προεκλογικών εκστρατειών της Νέας Δημοκρατίας 2023 - 2024».

Παρακαλώ, κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς να σας συγχαρώ για τα νέα σας καθήκοντα στο Υπουργείο Εσωτερικών και να ευχηθώ να ολοκληρώσετε επιτέλους μετά από πέντε χρόνια διακυβέρνησης της Νέας Δημοκρατίας το νομοθετικό πλαίσιο της πολυεπίπεδης διακυβέρνησης, ώστε να καθορισθούν επιτέλους οι αρμοδιότητες μεταξύ των επιπέδων της γενικής κυβέρνησης και ευρύτερα του δημοσίου τομέα, να ολοκληρωθεί ο Υπαλληλικός Κώδικας, να εξασφαλίσετε χρηματοδότηση για τη συνέχιση των έργων των δήμων και περιφερειών που έχουν βαλτώσει, να εξασφαλίσετε γενικά πόρους και προσωπικό στην τοπική αυτοδιοίκηση, στην πολύπαθη θα πω εγώ τοπική αυτοδιοίκηση που πολλές υποσχέσεις άκουσε από τους προκατόχους σας Υπουργούς των Εσωτερικών, αλλά αποδείχθηκαν φρούδες ελπίδες και πλέον τα σωρευμένα προβλήματά της απαιτούν άμεσες λύσεις. Καλή δύναμη, λοιπόν, σε αυτό το έργο. Θα σας παρακολουθούμε με ιδιαίτερο ενδιαφέρον.

Κύριε Υπουργέ, λίγο ακόμα και το κόμμα σας, η Νέα Δημοκρατία θα αναδεικνυόταν πρωταθλητής Ευρώπης σε προεκλογικές δαπάνες διαφήμισης για τις ευρωεκλογές του 2024. Την πρωτιά αυτή σας την πήρε μέσα από τα χέρια το κόμμα του κ. Όρμπαν στην Ουγγαρία και έτσι η Νέα Δημοκρατία είναι μόνο το δεύτερο πιο γαλαντόμο σε προεκλογικό χρήμα κόμμα της Ευρώπης.

Τουλάχιστον, όμως, κρατάτε με διαφορά τον τίτλο του πρωταθλητή Ελλάδας όσον αφορά στα υπέρογκα ποσά που δαπανάτε σε πολιτική επικοινωνία και επηρεασμό της κοινής γνώμης. Η διαφορά που χωρίζει τις προεκλογικές δαπάνες της Νέας Δημοκρατίας από τις ανάλογες όλων των άλλων ελληνικών κομμάτων είναι πραγματικά χαοτική και αυτό αφορά τόσο τις δαπάνες για τις ευρωεκλογές του 2024 όσο και τις δαπάνες για τις δύο εκλογικές αναμετρήσεις του 2023. Πάντως βρίσκεται σε καλή και εκλεκτή παρέα. Ως προς αυτό επτά από τα δέκα κορυφαία κόμματα με τις υψηλότερες δαπάνες, εκτός από το δικό σας, είναι ακροδεξιά κόμματα από το Fidesz της Ουγγαρίας μέχρι το ισπανικό Vox.

Ένα άλλο ενδιαφέρον σημείο είναι ότι σύμφωνα με τα στοιχεία του Facebook από τον Απρίλιο του 2019, οπότε υπάρχει υποχρέωση διαφάνειας, φαίνεται ότι ο Πρόεδρος της Νέας Δημοκρατίας και Πρωθυπουργός, κ. Μητσοτάκης, έχει ξοδέψει για προσωπική διαφήμιση περισσότερα χρήματα απ’ όσα το κόμμα του για πολιτική διαφήμιση. Πώς το εξηγείτε αυτό, κύριε Υπουργέ;

Και με την ευκαιρία να μας ενημερώσετε πού ακριβώς βρίσκεται σήμερα το χρέος της Νέας Δημοκρατίας, οι δανειακές υποχρεώσεις της δηλαδή, γιατί και σε αυτό το θέμα η εικόνα είναι θολή και μάλιστα σκόπιμα, κατά τη γνώμη μας. Ποσό κοντά στο μισό δισεκατομμύριο ευρώ έχει φτάσει; Πώς γίνεται ένα κόμμα με μισό δισεκατομμύριο ευρώ χρέη να έχει τη δυνατότητα να δαπανά τέτοιους πακτωλούς χρημάτων για προεκλογικές δαπάνες διαφήμισης και για αμοιβές διαφόρων γκουρού της πολιτικής επικοινωνίας;

Αλήθεια, πληροφορούμαστε ότι η σύμβαση του κ. Γκρίνμπεργκ με τη Νέα Δημοκρατία λήγει στα τέλη του μήνα. Ένα άδοξο τέλος για μια μακροχρόνια συνεργασία, άραγε για ποιον λόγο; Δεν είναι ικανοποιημένο πια το Μαξίμου με το αποτέλεσμα της δουλειάς του κ. Γκρίνμπεργκ; Εν πάση περιπτώσει, αυτά είναι δικά σας θέματα και θα τα λύσετε εσείς.

Αυτό που αφορά εμάς και είναι και μείζον ζήτημα διαφάνειας και λογοδοσίας, για το πολιτικό χρήμα, είναι να ενημερωθεί αρμοδίως η Βουλή και ο ελληνικός λαός για το ποια ακριβώς είναι η συμβατική σχέση του κ. Γκρίνμπεργκ και των συνεργατών του με τη Νέα Δημοκρατία και το Μέγαρο Μαξίμου. Ποια είναι η πηγή χρηματοδότησης των υπηρεσιών που προσφέρει; Ποιο είναι το ύψος των αμοιβών του; Υπάρχουν τα σχετικά παραστατικά και έχουν δηλωθεί όπως ορίζει η νομοθεσία και συγκεκριμένα το προεδρικό διάταγμα 15 του 2022;

Και σας προκαταλαμβάνω, κύριε Υπουργέ, όσον αφορά την απάντησή σας: Μην επιχειρήσετε να κρυφθείτε πίσω από τυπικότητες και τεχνικές λεπτομέρειες στην απάντησή σας. Στη Βουλή ασκούμε κοινοβουλευτικό έλεγχο στα πεπραγμένα της Κυβέρνησης. Πολιτικά είναι τα ερωτήματα και πολιτικά και υπεύθυνα θέλουμε τις απαντήσεις σας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Πούλου.

Θα απαντήσει ο Υπουργός Εσωτερικών, ο κ. Θεόδωρος Λιβάνιος.

Παρακαλώ, κύριε Υπουργέ, και καλή επιτυχία στα νέας σας καθήκοντα.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σας ευχαριστώ, κύριε Πρόεδρε, και ευχαριστώ και εσάς, κυρία Πούλου, για τις ευχές.

Στο πρώτο κομμάτι της ερώτησής σας που αφορά την αυτοδιοίκηση, πράγματι υπάρχουν πολλά πράγματα που πρέπει να γίνουν και πρέπει να στηριχθεί ο θεσμός της αυτοδιοίκησης με κάθε δυνατό τρόπο και οργανωτικά και θεσμικά και οικονομικά, προκειμένου να επιτελέσουν το βασικό έργο που έχουν για τη βελτίωση της ποιότητας ζωής όλων των κατοίκων που ζουν στα όρια της επικράτειάς τους.

Όσον αφορά τώρα την ερώτηση που υποβάλατε. Μου έκανε εντύπωση ότι χρησιμοποιήσατε τη φράση «σας προκαταλαμβάνω για να μην κρυφτείτε πίσω από τυπικότητες». Αναρωτιέμαι, θα έπρεπε το Υπουργείο Εσωτερικών και ο εκάστοτε Υπουργός Εσωτερικών είτε είναι του άλφα κόμματος, είτε του βήτα κόμματος, είτε του τρίτου κόμματος, να ελέγχει ο ίδιος ή το Υπουργείο τις οικονομικές καταστάσεις, για παράδειγμα, των κομμάτων; Νομίζω ότι όλοι θα συμφωνήσουμε σε αυτή την Αίθουσα, ότι είναι πάρα πολύ σημαντικό ο έλεγχος να γίνεται από μία επιτροπή η οποία να αποτελείται από ειδικούς, αλλά και να έχει όλα τα πραγματικά εργαλεία για να κάνει τη δουλειά της.

Τα τελευταία χρόνια ιδίως μετά την περίοδο της κρίσης, είχε γίνει μια πολύ μεγάλη κουβέντα για τον έλεγχο των οικονομικών των κομμάτων. Υπενθυμίζω την περιβόητη επιτροπή του ν.3023, που αποτελούνταν κάποτε κατά πλειοψηφία από πολιτικά στελέχη.

Τώρα από τα δεκατρία μέλη που έχει η επιτροπή, τρία μόνο είναι πολιτικά στελέχη. Πρόεδρος είναι ο Πρόεδρος της Επιτροπής Θεσμών και Διαφάνειας και αποτελείται από μια σειρά εξειδικευμένων στελεχών, όπως από δύο Συμβούλους Επικρατείας, δύο Αρεοπαγίτες, δύο συμβούλους του Ελεγκτικού Συνεδρίου, άρα έξι δικαστικούς μέχρι τώρα, έναν αντεισαγγελέα του Αρείου Πάγου- έβδομος δικαστικός-, τον Πρόεδρο της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες -όγδοος ουσιαστικά δικαστικός-, τον διοικητή της Εθνικής Αρχής Διαφάνειας, τον υποδιοικητή της Τράπεζας της Ελλάδος και έναν Βουλευτή από τη Συμπολίτευση και έναν από τη Μείζονα Αντιπολίτευση. Αν δεν κάνω λάθος, στην προηγούμενη σύνθεση -γιατί δεν έχω συγκρατήσει ποιους έχουν ορίσει οι δύο Κοινοβουλευτικές Ομάδες στη νέα σύνθεση- ήταν από τον ΣΥΡΙΖΑ, για παράδειγμα, ο κ. Ραγκούσης και αναπληρωτής του ήταν ο κ. Πολάκης.

Αυτή η επιτροπή, λοιπόν, ελέγχει τα οικονομικά και αυτή έχει όλα τα απαραίτητα εργαλεία, την πρόσβαση σε τραπεζικούς λογαριασμούς, τον έλεγχο των οικονομικών καταστάσεων προκειμένου να απαντηθούν όλα τα ερωτήματα. Και μάλιστα έχει κάνει και μια αρκετά καλή δουλειά, θα έλεγα, και στο πλαίσιο της διαφάνειας, όπου υπάρχει μια ειδική ιστοσελίδα ουσιαστικά μέσα στην ιστοσελίδα του ελληνικού Κοινοβουλίου, όπου αναρτώνται και οι εκλογικές χρηματοδοτήσεις των κομμάτων και τα ετήσια πορίσματα της επιτροπής και οι οικονομικές καταστάσεις που έχει υποβάλλει το κάθε κόμμα. Και μάλιστα για τη χρήση του 2022 από ό,τι είδα ψάχνοντας εν όψει και επ’ ευκαιρία της ερώτησής σας, στις 30 Ιουνίου -νομίζω- υποβάλλονται οι καταστάσεις για το προηγούμενο έτος.

Στο δεύτερο ερώτημα απλά να σας ενημερώσω ότι όλα τα κόμματα δικαιούνται τακτική και έκτακτη χρηματοδότηση με βάση τα ποσοστά που κατέγραψαν στις πρόσφατες εκλογικές αναμετρήσεις και ήταν από τα πρώτα θέματα που είχαμε συζητήσει στη διακομματική των ευρωεκλογών. Η Νέα Δημοκρατία, με βάση και τα ποσοστά που είχε πάρει το 2023, ειδικά για την εκλογική χρηματοδότηση, πήρε 1.314.000 σαν την πρώτη δόση του 60%, ενώ τις επόμενες μέρες όλα τα κόμματα θα πάρουν και την υπόλοιπη εκλογική χρηματοδότηση. Αυτή τη στιγμή, αν δεν κάνω λάθος, είναι στο στάδιο έκδοσης από το Τυπογραφείο.

Άρα, λοιπόν, για να συνοψίσω, πολιτικά τα ερωτήματα, ουσιαστική η απάντηση. Ο έλεγχος θα γίνει από την ειδική επιτροπή, η οποία έχει όλα τα εργαλεία να ελέγξει αναλυτικά τις καταστάσεις. Είναι πολύ θετικό και ένα μεγάλο βήμα ωριμότητας του πολιτικού συστήματος ότι πλέον αυτή η επιτροπή αποτελείται κατά δέκα από τα δεκατρία μέλη από ειδικούς δικαστές ή άλλους εμπειρογνώμονες, οι οποίοι έχουν πρόσβαση σε όλα τα απαραίτητα στοιχεία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Παρακαλώ, κυρία Πούλου, έχετε τον λόγο για τη δευτερολογία σας.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, το είπα αυτό και σας προκατέλαβα, όπως είπατε, διότι ο προκάτοχός σας, ο κ. Βορίδης, ήταν ο εισηγητής του π.δ.15 το 2022 για τον έλεγχο της χρηματοδότησης των κομμάτων. Επομένως δεν τίθεται κανένα ζήτημα τυπικής αρμοδιότητας. Την έχετε ως Υπουργός Εσωτερικών. Εκτός κι αν θέλετε να μας πείτε ότι δεν υπάρχει Υπουργός της Κυβέρνησης έναντι του οποίου μπορεί η Βουλή να στραφεί για να απαιτήσει διαφάνεια και λογοδοσία σχετικά με τις υπέρογκες προεκλογικές δαπάνες του κυβερνώντος κόμματος.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Προς Θεού!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ο κ. Βορίδης σε αυτό το μεγαλοφυές σχέδιό του, ξέρετε ότι άλλαξε τις διατάξεις σχετικά με τη λειτουργία της αντίστοιχης επιτροπής με τον ν.4954/22 και περιόρισε τις αρμοδιότητές της. Χαρακτηριστικά στο άρθρο 20, που αφορά στη διακίνηση μέσω των τραπεζικών λογαριασμών δαπανών που σχετίζονται με την πολιτική ιδιότητα των προσώπων ή με τη λειτουργία του κόμματος, δεν την ελέγχει κανείς πλέον αυτή την πολιτική ιδιότητα. Τροποποιήθηκε.

Επίσης, διπλασιάσατε -ο κ. Βορίδης, όχι εσείς, αλλά η Κυβέρνησή σας- από 20.000 σε 40.000 ευρώ ετησίως τη χρήση των μετρητών που είναι εκτός των τραπεζικών λογαριασμών. Και επίσης, περιορίσατε τον έλεγχο των οικονομικών των κομμάτων μέσω της επιτροπής, η οποία δεν καταγράφει πλέον και ελέγχει την αποτίμηση των δωρεών κ.λπ., αλλά ούτε έχει τη δυνατότητα, απλά να ελέγχει. Και επίσης, δεν έχει τη δυνατότητα να απευθυνθεί στις τράπεζες, έτσι ώστε να πάρει στοιχεία για τον δανεισμό των κομμάτων.

Άρα, λοιπόν, σας ρωτάω: Θα τις αλλάξετε αυτές τις διατάξεις, έτσι ώστε να βελτιώσετε τη διαφάνεια και λογοδοσία; Εμείς, κύριε Υπουργέ, χθες ως ΣΥΡΙΖΑ - Προοδευτική Συμμαχία καταθέσαμε μία τροπολογία, την οποία βεβαίως απέρριψε η Κυβέρνησή σας. Ήταν ακριβώς μια μεταρρύθμιση του νόμου για το «πόθεν έσχες». Προτείναμε ρυθμίσεις για την ενίσχυση της διαφάνειας γύρω από την περιουσιακή και εν γένει οικονομική κατάσταση των κομμάτων και των πολιτικών προσώπων. Και συγκεκριμένα προτείναμε αλλαγές στο περιεχόμενο της δήλωσης «πόθεν έσχες» και στην υποχρέωση ανάρτησης αποδεικτικών εγγράφων, με ιδιαίτερη έμφαση σε υποχρεώσεις από δάνεια, ιδίως εκείνα που χορηγούνται από τράπεζες και στην εξέλιξή τους, με στόχο να αντιμετωπιστούν φαινόμενα αδικαιολόγητης παροχής ιδιαίτερα ευνοϊκών ρυθμίσεων, όπως και διαγραφών υποχρεώσεων και αναστολή καταβολής δόσεων σε κόμματα που χρωστούν.

Επίσης, προτείναμε και μία διάταξη, με την οποία υποχρεούνται τα πολιτικά κόμματα να αναρτούν στο διαδίκτυο στο πρόγραμμα «ΔΙΑΥΓΕΙΑ», συγκεκριμένα τους ισολογισμούς, καθώς και την οριστικοποίηση της πληρωμής που περιέχει το ακριβές ποσό που θα πληρωθεί για κάθε επιμέρους δαπάνη τους. Για να καταλάβουν, λοιπόν, οι πολίτες ποιος εννοεί τις λέξεις: διαφάνεια, διαύγεια και λογοδοσία.

Κύριε Υπουργέ, προφανώς δεν υιοθετήσατε την τροπολογία μας. Προφανώς με την παρέμβαση του κ. Βορίδη μειώσατε τον έλεγχο της επιτροπής. Όμως, τα δημοσιεύματα αφήνουν και μια αιχμή ότι εσείς προσωπικά εμπλέκεστε με τον κ. Γκρίνμπεργκ και την παροχή των υπηρεσιών του. Θα ήθελα, αν μπορείτε, να μας αποσαφηνίσετε περισσότερο και αυτή τη σχέση. Διότι εν τέλει ήταν γκουρού και σύμβουλος επικοινωνίας της Νέας Δημοκρατίας ή του Πρωθυπουργού. Και από ποιον πληρώνεται;

Η απάντηση που έδωσε ο κ. Μαρινάκης ότι κόβει αποδεικτικά, δηλαδή τιμολόγια, δεν ξέρω τι να πω, στη Νέα Δημοκρατία δεν μας καλύπτει, διότι υπάρχουν και δημοσιεύματα που μιλάνε για έναν σύγχρονο «θεούλη» της πολιτικής ζωής στον τόπο μας, ο οποίος είχε αναλάβει τα έξοδα του Γκρίνμπεργκ. Σας παρακαλώ πολύ να τα αποσαφηνίσετε αυτά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Πούλου.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Εγώ προσωπικά είμαι ανοικτός σε οποιαδήποτε πρόταση υπάρχει, η οποία θα συζητηθεί και η οποία ενισχύει τη διαφάνεια και στη διαχείριση των κομμάτων, όπως και σε κάθε άλλο τομέα της δημόσιας διοίκησης. Θα μου επιτρέψετε, όμως, να πω ότι ακόμα περιμένουμε ουσιαστικά και το «πόθεν έσχες» του Προέδρου του ΣΥΡΙΖΑ, το οποίο δεν πρέπει να είναι ένα Excel, αφού δημιούργησε περισσότερα ερωτήματα απ’ όσα πήγε να κλείσει.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ανοίξτε την πλατφόρμα.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Η πλατφόρμαείναι ανοικτή και τα μέλη της Κυβέρνησης υποβάλλουν μέχρι 30 Ιουνίου το «πόθεν έσχες» τους για την προηγούμενη χρήση. Θα λειτουργεί μια χαρά. Δεν καταλαβαίνω, λοιπόν, για ποιον λόγο ο ίδιος δεν ένιωσε την ανάγκη να το κάνει.

Και θα σας πω και δύο πράγματα επιπλέον. Πρώτον, επανέρχομαι στο ότι τα οικονομικά όλων των κομμάτων που συμμετείχαν σε εκλογές, ιδίως των κοινοβουλευτικών κομμάτων, και της Νέας Δημοκρατίας θα ελεγχθούν από την επιτροπή, οπότε και μέσω του Βουλευτή σας-εκπρόσωπου στην επιτροπή μπορείτε να θέσετε όποιο ερώτημα κρίνετε κατάλληλο.

Το δεύτερο είναι ότι όταν βρισκόμαστε στο 2024 και έχει αλλάξει ο τρόπος της πολιτικής επικοινωνίας είναι δικαίωμα του κάθε κόμματος το πώς θα αξιοποιήσει αυτό το κομμάτι που λέγεται «εκλογική χρηματοδότηση». Άλλοι επιλέγουν τη διαφήμιση στο διαδίκτυο, άλλοι επιλέγουν να κολλάνε «σάντουιτς» σε κολώνες της ΔΕΗ και άλλοι επιλέγουν να χρησιμοποιούν άλλα μέσα προβολής. Δεν είναι δουλειά κανενός να επιλέξει, να αποφασίσει πώς θα χειρίζεται κάθε κόμμα την καμπάνια του.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Από εκεί και πέρα, υπάρχουν και οι μηχανισμοί και τα εργαλεία και η δυνατότητα πρόσβασης στα στοιχεία, ώστε να ελεγχθούν ουσιαστικά. Υπάρχουν στην επιτροπή ελέγχου του ν.3023, πλέον του ν.5026, η οποία συνεπικουρείται απ’ ό,τι διάβαζα και στην ετήσια έκθεσή της που υπέβαλε πριν λίγους μήνες από ειδικά ελεγκτικά όργανα, η γνωστή Γ΄ Μονάδα Ελέγχου των Δηλώσεων Περιουσιακής Κατάστασης, από επίκουρο εισαγγελέα πλήρους και αποκλειστικής απασχόλησης, από συντονιστή ελέγχων, από ειδική υπηρεσία για τον συντονισμό των ελέγχων και έχει και την τεχνική υποστήριξη από τη Γενική Γραμματεία Πληροφοριακών Συστημάτων Δημόσιας Διοίκησης, η οποία έχει όλη την τεχνική υποστήριξη. Άρα, λοιπόν, υπάρχει και μηχανισμός, υπάρχουν και τα εργαλεία και είναι θέμα της αρμόδιας επιτροπής να ελέγχει τα οικονομικά όλων των κομμάτων.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Και συνεχίζουμε με τη δωδέκατη με αριθμό 1135/17-6-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Εσωτερικών με θέμα: «Να διοριστούν άμεσα οι επιτυχόντες του πανελλήνιου γραπτού διαγωνισμού του ΑΣΕΠ 2Γ/2022».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, για το ίδιο θέμα είχαμε καταθέσει σχετική ερώτηση στις 8-2-2024, αλλά δυστυχώς δεν υπήρξε απάντηση. Επαναφέρουμε, λοιπόν, το ερώτημα και σήμερα, αφού είναι πιο επίκαιρο από ποτέ. Ποια συγκεκριμένα μέτρα θα πάρει η Κυβέρνηση για να διοριστούν άμεσα οι επιτυχόντες του ΑΣΕΠ 2Γ/2022 χωρίς εξαιρέσεις και κόφτες στη δήλωση προτιμήσεων, ώστε να καλυφθούν τουλάχιστον κάποια από τα χιλιάδες κενά των υποστελεχωμένων δημόσιων υπηρεσιών; Πρόκειται για μία εκκρεμότητα που διαρκεί δεκαπέντε μήνες από τότε που έγινε ο διαγωνισμός. Αναρτήθηκαν οι πίνακες των επιτυχόντων χωρίς καν να έχουν εκδοθεί όλες οι προκηρύξεις του διαγωνισμού της 2Γ/2022. Ακόμα και οι τρεις προκηρύξεις που εκδόθηκαν μετά τη διενέργεια του διαγωνισμού, για τις οποίες εκκρεμούν τα αποτελέσματα, δεν καλύπτουν ούτε το 1/3 του αριθμού των επιτυχόντων, παρά την ανακοίνωση της Κυβέρνησης για δώδεκα χιλιάδες προσλήψεις και ενώ οι ανάγκες είναι για πολύ περισσότερες με μόνιμο προσωπικό.

Όλες αυτές οι προκηρύξεις αφορούν συνολικά έξι χιλιάδες διακόσιες εξήντα θέσεις μόνιμου προσωπικού. Βέβαια, δεν θα αναφερθώ στο ιστορικό της ταλαιπωρίας των επιτυχόντων, αφού το γνωρίζετε. Όμως, θα ήθελα να πω ότι από τότε μέχρι σήμερα έχουν δοθεί αόριστες υποσχέσεις, αόριστα χρονοδιαγράμματα, επαναλαμβάνω μετά από δεκαπέντε μήνες και το συμπέρασμα που έχουν αποκομίσει οι επιτυχόντες είναι ότι μετά από έναν χρόνο και τρεις μήνες από τη διεξαγωγή του διαγωνισμού και ενώ μέχρι σήμερα έχουν δρομολογηθεί οι προσλήψεις για μόλις πενήντα έναν επιτυχόντες σε σύνολο δεκατεσσάρων χιλιάδων οκτακοσίων τριάντα εφτά, η Κυβέρνηση σχεδιάζει δεύτερο γραπτό διαγωνισμό μέσα στο 2025 για πολύ λιγότερες από τις έντεκα χιλιάδες εκατό θέσεις που παλαιότερα είχε δεσμευτεί το ΑΣΕΠ σε παλιότερες συναντήσεις με τους επιτυχόντες.

Πρόκειται για ανθρώπους κάθε ηλικίας με οικογένειες, με επαγγελματικές και οικονομικές υποχρεώσεις, οι οποίοι έχουν ξοδέψει κόπο και χρήμα για να διαβάσουν και να πετύχουν. Και ενώ μόχθησαν και πέτυχαν στον διαγωνισμό, ακόμα περιμένουν να διοριστούν. Πρόκειται για ένα επιστημονικό δυναμικό το οποίο μένει αναξιοποίητο, μολονότι οι ανάγκες της κοινωνίας είναι τεράστιες και σοβαρή η υποστελέχωση του συνόλου των δημοσίων υπηρεσιών. Άρα είναι απαραίτητες οι υπηρεσίες όλων τους για την κάλυψη των κενών με μόνιμο προσωπικό και με πλήρη εργασιακά και ασφαλιστικά δικαιώματα.

Ταυτόχρονα, οι επιτυχόντες του διαγωνισμού νιώθουν ότι βρίσκονται κυριολεκτικά στον αέρα, αφού σύμφωνα με τον ν.4765/2021, εάν γίνει άλλος διαγωνισμός πριν διοριστούν αυτοί οι επιτυχόντες, με τη δημοσίευση των πινάκων του δεύτερου γραπτού διαγωνισμού καταργούνται οι πίνακες του πρώτου. Το λέω αυτό, διότι σύμφωνα με τον νόμο, μετά τη δημοσίευση των πινάκων του επόμενου πανελλήνιου γραπτού διαγωνισμού, δεν μπορούν να γίνουν αναπληρώσεις από επιλαχόντες από τον πρώτο διαγωνισμό.

Το ζητούμενο, λοιπόν, είναι να μας πείτε -και γι’ αυτό άλλωστε ερωτάσθαι, κύριε Υπουργέ- ποια είναι τα συγκεκριμένα μέτρα που θα πάρει η Κυβέρνηση για να κάνει το αυτονόητο, δηλαδή να διοριστούν άμεσα όλοι οι επιτυχόντες της προκήρυξης 2Γ/20222.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Ορίστε, κύριε Υπουργέ, έχετε τρία λεπτά για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Να είστε καλά, κύριε Πρόεδρε.

Αγαπητέ, κύριε Συντυχάκη, σας ευχαριστώ για την ερώτηση. Είναι ένα θέμα, το οποίο προσωπικά για μένα βρίσκεται αυτή τη στιγμή σε πρώτη προτεραιότητα με βάση τα νέα καθήκοντα που μου ανέθεσε ο Πρωθυπουργός. Πράγματι υπάρχει σοβαρή καθυστέρηση στους διαγωνισμούς που έχουν γίνει. Ο γραπτός διαγωνισμός που έγινε τον Μάρτιο του 2023 έως την απορρόφηση των επιτυχόντων στις θέσεις που θα διοριστούν.

Ψάχνοντας λιγάκι όλη τη διαδικασία πρόσληψης που υπάρχει, εντοπίζονται καθυστερήσεις και στο στάδιο έκδοσης της προκήρυξης και στο στάδιο υποβολής των αιτήσεων, αλλά και στο στάδιο που υπάρχει από την έκδοση πλέον των οριστικών πινάκων μέχρι την πραγματική ανάληψη της υπηρεσίας, γιατί αυτό -και συμφωνώ μαζί σας- αυτό είναι το βασικό, να πάει ο υπάλληλος να εργαστεί και να ξεκινήσει να προσφέρει τις υπηρεσίες του στη νέα θέση.

Σε συνεργασία με το ΑΣΕΠ έχουν εντοπιστεί ζητήματα, τα οποία μπορούν να επιταχυνθούν κυρίως στη φάση προετοιμασίας μιας προκήρυξης ομογενοποιώντας λιγάκι τη διαδικασία και ζητώντας από τους φορείς να υποβάλλουν πιο γρήγορα στοιχεία, συμπεριλαμβανομένων πολλές φορές, αν θέλετε, και Οργανισμούς Τοπικής Αυτοδιοίκησης Α΄ και Β΄ βαθμού, οι οποίοι αρκεί να στείλουν τις θέσεις που έχουν, τα τυχόν επιπλέον προσόντα που επιθυμούν ή την κατανομή του 12% που αντιστοιχεί, για παράδειγμα, σε άτομα με αναπηρία.

Το δεύτερο είναι ότι στην ίδια τη φάση του διαγωνισμού, της προκήρυξης έχουμε τη δυνατότητα σε συνεργασία με όλα τα βασικά μητρώα δημόσιας διοίκησης που είναι διαθέσιμα να αντλούνται αυτόματα στοιχεία, ώστε να περιορίζεται ο χειροκίνητος έλεγχος του ΑΣΕΠ. Αν, για παράδειγμα, εγώ έχω δέκα χρόνια εμπειρίας και αυτή τη στιγμή αναγκάζομαι να βάλω χειροκίνητα την προϋπηρεσία μου και πάει ένας υπάλληλος του ΑΣΕΠ και ελέγχει μία, μία εγγραφή αν συμφωνεί με το δικαιολογητικό που έχω αναρτήσει, τη στιγμή που στον ΕΦΚΑ, για παράδειγμα, υπάρχει πλέον αυτή η πληροφορία και μάλιστα σε πλήρη ανάλυση ιδίως μετά το 2000, θα μπορούν κάποια στοιχεία να αντλούνται από εκεί, όπως για παράδειγμα το πτυχίο το οποίο είναι διαθέσιμο. Πάρα πολλά ιδρύματα έχουν μπει στο ptyxia.gov.gr απ’ όπου και μπορούμε να βγάλουμε αντίγραφο πτυχίου και να πάρουμε τις πληροφορίες. Όλο αυτό θα γλιτώσει τους υπαλλήλους του ΑΣΕΠ από μία μεγάλη ταλαιπωρία, που υφίστανται, για τον έλεγχο μιας αίτησης, καθώς μπαίνουν και κάνουν χειροκίνητη εργασία.

Όσον αφορά τώρα και το τρίτο κομμάτι που αφορά την έκδοση πλέον των αποτελεσμάτων έως την ανάληψη υπηρεσίας, και εκεί αναζητούμε τρόπους για να τρέξει πολύ πιο γρήγορα η διαδικασία.

Πολλές φορές από την έκδοση των πινάκων υπάρχει ένας χρόνος μέχρι να αναληφθεί υπηρεσία και υπάρχει το συχνό, δυστυχώς, φαινόμενο ιδίως σε μικρούς δήμους, για παράδειγμα, ορεινούς, νησιωτικούς κ.λπ., ο επιτυχών να μην αποδέχεται τον διορισμό και να χρειαστεί να περιμένει ένα χρόνο μέχρι να εμφανιστεί ο δεύτερος, αφήνοντας ένα πραγματικό κενό, ιδίως σε κλάδους που έχουν πολύ μεγάλη ανάγκη οι φορείς.

Ειδικά για την προκήρυξη για τον γραπτό διαγωνισμό, προχθές δημοσιεύθηκε στο Φύλλο Εφημερίδας της Κυβέρνησης η κατάταξη των επιτυχόντων της 2ΓΒ, που ήταν τεχνολογικής εκπαίδευσης. Ήταν για την πλήρωση χιλίων οκτακοσίων σαράντα τριών θέσεων ΤΕ. Είχαν υποβληθεί χίλιες εννιακόσιες ενενήντα επτά αιτήσεις συμμετοχής. Οι διοριστέοι είναι χίλιοι διακόσιοι είκοσι πέντε. Για ποιο λόγο υπάρχει αυτό το κενό των εξακοσίων περίπου κενών θέσεων; Διότι δεν υπήρχαν είτε επιτυχόντες στη συγκεκριμένη κατηγορία είτε δεν υπήρξαν προτιμήσεις για τις συγκεκριμένες θέσεις, οι οποίες θα επαναπροκηρυχθούν άμεσα.

Από εκεί και πέρα, μέχρι τέλος Ιουλίου θα βγουν οι προσωρινοί πίνακες για την 3ΓΒ που ήταν πανεπιστημιακής εκπαίδευσης και είμαστε σε συνεργασία με το ΑΣΕΠ, ώστε άμεσα και σίγουρα τις επόμενες εβδομάδες, εντός του Ιουλίου, να δούμε πώς θα επιταχυνθεί ο διαγωνισμός για την απορρόφηση επιπλέον θέσεων από τον γραπτό διαγωνισμό του 2023, πριν προκηρυχθεί ο γραπτός διαγωνισμός για το 2025, κάποια στιγμή μέσα στο 2025 που συμπληρώνεται η διετία, αν θέλετε, μετά τον πρώτο γραπτό διαγωνισμό.

Και εκεί, σε συνεργασία με το ΑΣΕΠ, αναζητούμε τρόπους για να γίνει πολύ πιο γρήγορα ο έλεγχος των νέων αιτήσεων που θα υποβληθούν, ακόμα και αν χρειαστεί να επανεξετάσουμε κάποιες μοριοδοτήσεις συμπληρωματικές που υπάρχουν. Εν πάση περιπτώσει, περιμένουμε και την πρόταση του ΑΣΕΠ για το πώς μπορεί να γίνει πολύ πιο γρήγορα ο έλεγχος, ώστε μετά την προκήρυξη να υποβάλουν οι επιτυχόντες τις θέσεις, να βγουν άμεσα οι προσωρινοί και οι οριστικοί πίνακες και να αναλάβουν το συντομότερο δυνατό καθήκοντα.

Η αλήθεια είναι ότι πρέπει να κάνουμε το παν, ώστε ένας διαγωνισμός του ΑΣΕΠ να ελέγχεται και να διεξάγεται με τον άριστο τρόπο που τον πραγματοποιεί η ανεξάρτητη αρχή και να τους δώσουμε τα τεχνολογικά εργαλεία που χρειάζονται, ώστε να κάνουν πολύ πιο γρήγορα τους ελέγχους και πολύ πιο αποτελεσματικά την εργασία τους.

Θα σας πω ένα ενδεικτικό παράδειγμα. Ένας μέσος υπάλληλος του ΑΣΕΠ ελέγχει, λόγω της πληθώρας των πληροφοριών που υπάρχουν μέσα, γύρω στις δέκα με δώδεκα αιτήσεις την ημέρα. Άρα φανταστείτε σε διαγωνισμό που συζητάμε για δεκαπέντε χιλιάδες αιτήσεις, όπως είναι οι ΠΕ, πόσο μεγάλη επιβάρυνση υπάρχει και καθυστέρηση στο να αξιολογηθούν και να εξεταστούν όλα τα κριτήρια.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Συντυχάκη, έχετε τον λόγο για τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, κρατάω δύο τρία σημεία από την τοποθέτησή σας. Κατ’ αρχάς, τη θετική, απ’ ό,τι φαίνεται, εξέλιξη με τη δημοσίευση του ΦΕΚ προχθές για τον διορισμό των χιλίων διακοσίων είκοσι πέντε. Οι εξακόσιοι είναι ένα ερωτηματικό. Καλό είναι ακόμα μεγαλύτερη διευκρίνιση στη δευτερολογία σας. Επίσης δέσμευση, αν καλά το καταλαβαίνω, να προηγηθεί ο διορισμός των επιτυχόντων του πρώτου διαγωνισμού πριν προκηρυχθεί ο αμέσως επόμενος. Αυτό με μία άνω τελεία, αν καλά το κατάλαβα.

Από εκεί και μετά, έπρεπε να περάσει ένας χρόνος και βάλε, δεκαπέντε μήνες για να ευαισθητοποιηθεί η Κυβέρνηση και να κάνει σύσκεψη στο Μαξίμου και να αποδεχτεί ο Πρωθυπουργός, το Υπουργείο ότι υπάρχει καθυστέρηση κ.λπ., με θέμα την επιτάχυνση των διαδικασιών προσλήψεων μέσω του ΑΣΕΠ στον δημόσιο τομέα και να έχει τους εργαζόμενους σε αυτή την κατάσταση αναμονής και άγχους;

Το είπατε και εσείς, αλλά θα σας θυμίσω τι έλεγε 27-2-2023 ο κ. Βορίδης. Έλεγε «με το ισχύον καθεστώς της τυπικής μοριοδότησης» τότε, Φλεβάρη του 2023 «απαιτούνται περίπου δύο έτη προκειμένου να ολοκληρωθεί μια πρόσληψη. Με τον πανελλήνιο γραπτό διαγωνισμό αυτό το χρονικό διάστημα θα συρρικνωθεί στους επτά μήνες». Έχουν περάσει δεκαπέντε! Έχουν περάσει δεκαπέντε.

Τώρα όλα όσα είπατε με την ψηφιοποίηση, με το gov.gr, με την επιτάχυνση των διαδικασιών κ.λπ., έχω να σας πω τα εξής. Βέβαια η ψηφιοποίηση των διαδικασιών, η ανάπτυξη της διαλειτουργικότητας του ΑΣΕΠ, με κρατικούς φορείς που εμπλέκονται στις διαδικασίες προσλήψεων, η άρση των γραφειοκρατικών εμποδίων που σήμερα καθυστερούν την πλήρωση θέσεων και η ενίσχυση του κύρους του ΑΣΕΠ, που λέτε, από μόνα τους δεν λύνουν το ζήτημα της αδιοριστίας, που αποτελεί μια μνημονιακή σταθερή πολιτική, όχι μόνο της δικής σας Κυβέρνησης, όλων των κυβερνήσεων διαχρονικά.

Η πραγματικότητα που αναδύεται σήμερα με τον πιο τραγικό τρόπο είναι η υποστελέχωση των δημοσίων κοινωνικών υπηρεσιών, νοσοκομείων, σχολείων, ασφαλιστικών ταμείων, Οργανισμών Τοπικής Αυτοδιοίκησης, του ΑΣΕΠ, που λέτε ότι δεν προλαβαίνουν οι υπάλληλοι να ελέγχουν τις αιτήσεις κ.λπ.. Διορίστε. Η Κυβέρνηση επιλέγει να κάνει -επιτρέψτε μου να πω- ένα επικοινωνιακό παιχνίδι σχετικά με το σύστημα προσλήψεων χωρίς να κάνει προσλήψεις και την ίδια στιγμή η εργασία των δημοσίων υπαλλήλων εντατικοποιείται, οι ελαστικές εργασιακές σχέσεις είναι αυτές που κυριαρχούν.

Τώρα οι τεχνικές αδυναμίες, οι καθυστερήσεις στην υποβολή των αιτήσεων των επιτυχόντων, τα τεχνικά σφάλματα -γιατί προέκυψαν τέτοια ζητήματα- η αλλοίωση των κωδίκων ορισμένων αιτήσεων που προκάλεσαν αναστάτωση στους υποψήφιους είναι ευθύνη του ΑΣΕΠ, δηλαδή της Κυβέρνησης. Η Κυβέρνηση έχει την ευθύνη γι’ αυτό το πράγμα. Το ΑΣΕΠ μπορεί να περιβάλλεται με το φωτοστέφανο -να το πω έτσι- της ανεξάρτητης αρχής, αλλά δεν είναι ανεξάρτητη αρχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και το έχουμε πει πάρα πολλές φορές ως ΚΚΕ. Είναι βαθιά εξαρτημένο από τους δημοσιονομικούς κόφτες, τις αντιλαϊκές πολιτικές και κινείται στο πλαίσιο, που ορίζει σήμερα το θεσμικό πλαίσιο της εκάστοτε κυβέρνησης. Ειδικά αυτή την περίοδο, κύριε Υπουργέ, οι δημόσιες υπηρεσίες έχουν ανάγκη από μαζικές προσλήψεις, από μαζικούς μόνιμους διορισμούς, από τη θωράκιση του δημόσιου συστήματος υγείας, να ζωντανέψουν οι σχολικές μονάδες.

Το πρόβλημα, λοιπόν, δεν είναι μόνο ο τρόπος του διορισμού και η επιτάχυνση αυτού, που είναι βέβαια ζήτημα γιατί αυτό κουβεντιάζουμε σήμερα, αλλά το ότι δεν γίνονται οι διορισμοί με συνέπεια στις υπηρεσίες και στα κοινωνικά δικαιώματα.

Το ΚΚΕ ξέρετε έχει μια πάγια θέση που διεκδικεί την κάλυψη όλων των κενών στο ύψος των πραγματικών αναγκών, με μόνιμους υπαλλήλους και να καταργηθεί αυτό το άθλιο καθεστώς των ελαστικών εργασιακών σχέσεων. Να σταματήσει, λοιπόν, αυτή η ταλαιπωρία των επιτυχόντων, να διοριστούν άμεσα χωρίς άλλη καθυστέρηση και αστερίσκους, δηλαδή να ανταμειφθούν όσοι κοπίασαν, προσπάθησαν και πέτυχαν στο πρώτο πανελλήνιο γραπτό διαγωνισμό. Και θα δανειστώ ένα πολύ επιτυχημένο σύνθημα δικό τους, που λέει «κανένας επιτυχών αδιόριστος, επιτυχών σημαίνει διοριστέος». Αυτό είναι!

Συνοψίζω δύο τρία στοιχεία και με την ανοχή του Προέδρου. Άμεσος διορισμός όλων των επιτυχόντων του πρώτου πανελλαδικού διαγωνισμού για να επιβραβευθεί η προσπάθειά τους, να προκηρυχτούν άμεσα οι θέσεις ΤΕ και ΠΕ του προγραμματισμού του 2024, τις οποίες γνωρίζει το ΑΣΕΠ από το φθινόπωρο του 2023, να τους δοθούν οι θέσεις του προγραμματισμού του 2025 και του 2026.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Και τέλος -και κλείνω με αυτό- γνωρίζετε ότι η θέση του ΚΚΕ είναι ότι το πτυχίο είναι το μοναδικό εισιτήριο για την επαγγελματική αποκατάσταση κάποιου, αλλά εν πάση περιπτώσει, μιας και συζητάμε αυτό το θέμα, πρέπει να γίνει τροποποίηση της νομοθεσίας του ν.4765 του 2021, έτσι ώστε η δεξαμενή των επιτυχόντων και οι πίνακές τους να μην έχουν χρονικό ή άλλο περιορισμό που να επηρεάζεται από τους επόμενους γραπτούς διαγωνισμούς.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Για το θέμα των ΤΕ και το κενό που δημιουργήθηκε -για να το έχουμε ξεκάθαρο- υπήρξαν κατηγορίες, κλάδοι αν θέλετε όπου ο αριθμός των προκηρυχθεισών θέσεων ήταν μεγαλύτερος από τον αριθμό των επιτυχόντων στον συγκεκριμένο κλάδο. Αν λοιπόν θέλω, για παράδειγμα έναν ΤΕ δομικών έργων, έχω προκηρύξει τριάντα θέσεις και έχω είκοσι επιτυχόντες, αυτό κατευθείαν βλέπετε ότι δημιουργεί ένα συγκεκριμένο κενό, όπως αντίστοιχα αν μία θέση σε έναν φορέα δεν συγκέντρωσε την προτίμηση υποψηφίων ή αυτοί που το δήλωσαν, πέτυχαν σε άλλες θέσεις που ήταν πιο ψηλά σε προτεραιότητα και αυτό δημιουργεί ένα κενό. Το σίγουρο είναι ότι αυτές οι θέσεις θα μπούνε σε ένα κύκλο για να επαναπροκηρυχθούν μαζί με τις εγκρίσεις για τον προγραμματισμό προσλήψεων του 2024.

Στόχος είναι να μπορέσουμε να φτιάξουμε έναν κύκλο προσλήψεων, στον οποίο το ΑΣΕΠ θα μπορεί και σωστό και αποτελεσματικό έλεγχο να κάνει και να γίνεται γρήγορα και να δούμε και περιπτώσεις καθυστερήσεων και στη διαδικασία -ξέρω και την ευαισθησία σας γι’ αυτό το θέμα- σε προσλήψεις ιδίως, παραδείγματος χάριν, ορισμένου χρόνου συμβασιούχων, εποχικών συμβασιούχων, όπου πολλές φορές η καθυστέρηση των ίδιων των διαδικασιών οδηγεί να γίνει η πρόσληψη των συμβασιούχων όταν παρέρχεται η έκτακτη ή περιοδική ανάγκη, βλέπε τουρισμός.

Άρα, λοιπόν, αν ένας δήμος -ας χρησιμοποιήσω το παράδειγμα του Ηρακλείου Κρήτης- θέλει επιπλέον χέρια για το καλοκαίρι που υπάρχει τουριστική περίοδος, πολλές φορές λόγω των διαδικασιών δεν προλαβαίνει να τους αξιοποιήσει στο σύνολο της τουριστικής περιόδου και τους έχει εκ των υστέρων.

Σε όλα αυτά δουλεύουμε μαζί με το ΑΣΕΠ. Θα μου επιτρέψετε να διαφωνήσω μαζί σας. Θεωρώ ότι το ΑΣΕΠ είναι από τις μεγαλύτερες κατακτήσεις της Μεταπολίτευσης και έχουμε καθήκον όλοι μας να το ενισχύσουμε, να του δώσουμε τα εργαλεία για να κάνει σωστά τη δουλειά του. Σε κάθε περίπτωση, είμαστε ανοιχτοί σε κάθε δυνατή πρόταση η οποία θα διευκολύνει την επεξεργασία και την αξιολόγηση των αιτήσεων, ώστε να πάμε στη στελέχωση των υπηρεσιών. Πολλές υπηρεσίες, πράγματι -θα συμφωνήσω μαζί σας- έχουν σοβαρό πρόβλημα στελέχωσης σε όλες τις βαθμίδες εκπαίδευσης, είτε αφορά εξειδικευμένο προσωπικό είτε αφορά ακόμα και εργαζόμενους υποχρεωτικής εκπαίδευσης.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με τη συζήτηση της δεύτερης με αριθμό 1117/13-6-2024 επίκαιρης ερώτησης δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Περιβάλλοντος και Ενέργειας, με θέμα: «Προβληματικές αποκαταστάσεις τομών στο πλαίσιο υλοποίησης του έργου του φυσικού αερίου στον Δήμο Δράμας».

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Κύριε συνάδελφε, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κυρία Υπουργέ, κατ’ αρχάς, χαίρομαι ιδιαίτερα που επισκεφθήκατε προεκλογικά τη Δράμα και ελπίζω στις συναντήσεις σας να κατανοήσατε το μέγεθος των προβλημάτων που υπάρχουν στην περιοχή μου.

Βέβαια, με βάση το πρόγραμμα που ανακοινώθηκε και τα συνεχόμενα ραντεβού που είχατε, δεν νομίζω ότι είχατε τον χρόνο να διαπιστώσετε από κοντά τα όσα περιγράφονται στην ερώτησή μου.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Τα διαπίστωσα.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Καλό αυτό!

Πρώτα από όλα, θέλω να υπογραμμίσω πως το έργο του φυσικού αερίου είναι πολύ σημαντικό για τις τοπικές κοινωνίες. Όμως ο τρόπος με τον οποίο εκτελέστηκε, μέχρι σήμερα τουλάχιστον, γέννησε πολλά προβλήματα στην πόλη της Δράμας.

Συγκεκριμένα, όσον αφορά στις αποκαταστάσεις, σε πολλά σημεία παρουσιάζονται αστοχίες και εύλογα υπάρχουν αντιδράσεις από όσους χρησιμοποιούν τους συγκεκριμένους δρόμους, ζητώντας να διορθωθεί η κατεστραμμένη οδοποιία. Σε πολλά σημεία υπάρχει ανάγκη για άμεση παρέμβαση, έτσι ώστε να αποφευχθεί ο κίνδυνος ατυχημάτων. Δίχως ίχνος υπερβολής, υπάρχουν δρόμοι που μοιάζουν σαν να έχουν υποστεί βομβαρδισμό και όμως, χρησιμοποιούνται καθημερινά από τις Δραμινές και τους Δραμινούς.

Τέλος, είναι σημαντικό να μάθουμε και ποιος αναλαμβάνει τον έλεγχο ορθής εκτέλεσης του έργου του φυσικού αερίου στην πόλη της Δράμας. Εκτελέστηκε σωστά αυτό το τόσο σημαντικό έργο; Έγιναν όλα όπως θα έπρεπε;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Κυρία Υφυπουργέ, έχετε τον λόγο για τρία λεπτά.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Καλημέρα, κύριε Βουλευτά! Χαίρομαι που σας βλέπω. Δεν είναι, βέβαια, ευχάριστο το ότι ερχόμαστε πάλι, μετά τον Ιανουάριο που συζητήσαμε ξανά το ίδιο θέμα, για να το κουβεντιάσουμε για δεύτερη φορά.

Θα μπορούσα τυπικά να σας ισχυριστώ ότι, ως Υπουργείο, δεν έχουμε αρμοδιότητα στο θέμα, γιατί θα σας έλεγα ότι εδώ πρέπει να αναζητηθούν -το είπατε και εσείς στο ερώτημά σας- ποιες είναι οι ευθύνες από τον ανάδοχο, από την εταιρεία -πρώην ΔΕΔΑ- και από τον εργολάβο του έργου.

Όμως, δεν θα το κάνω, να σας πω δηλαδή ότι δεν έχω αρμοδιότητα, γιατί με ενδιαφέρει πραγματικά όσο ενδιαφέρει και εσάς -και χαίρομαι που το ξαναφέρνετε να το συζητήσουμε- γιατί αφορά εν τέλει στην καθημερινότητα και τη ζωή εκεί των πολιτών.

Για μένα -και συγχωρείστε με για αυτό- κατά την ταπεινή μου άποψη, νομίζω πως, αντί να ερχόσασταν σήμερα εδώ και να το συζητήσουμε, θα είχε μεγαλύτερη αξία αν με πρωτοβουλία της δημοτικής αρχής γινόταν μια συνάντηση, μια σύσκεψη εκεί, στη Δράμα, στα γραφεία του δήμου με την εταιρεία, προφανώς, φυσικού αερίου, με τον εργολάβο που ανέλαβε να κατασκευάσει το έργο, με την άλλη εταιρεία που έκανε επίβλεψη του έργου και με άλλη μια εταιρεία, τέταρτη, που έχει κάνει και επιθεώρηση. Έχουμε τέσσερις εταιρείες όπου ο καθένας είχε και έναν διαφορετικό ρόλο, ένας να το κατασκευάσει, ο άλλος να το επιβλέπει, ο άλλος να κάνει επιθεώρηση αν έγινε σωστά ή όχι.

Και θεωρώ ότι αν σε αυτή τη συνάντηση έμπαιναν πάνω στο τραπέζι όλα τα ευρήματα, όλα τα σημεία στους δρόμους που θεωρείτε ότι έχουν γίνει κακοτεχνίες, αυτή η πλημμελής αποκατάσταση που λέτε και να μη βγαίνατε από την αίθουσα απ’ αυτό το γραφείο μέχρις ότου ο ανάδοχος δεσμεύονταν ότι θα έρθει και θα κάνει κάθε ενέργεια που απαιτείται για να αποκαταστήσει τα όποια προβλήματα, αν δεν το κάνει, εγώ συμφωνώ να φάει αγωγή, πρόστιμο, ό,τι προβλέπεται.

Έχω προσωπική άποψη, κύριε Νικολαΐδη, γιατί όντως πριν από τις εκλογές βρέθηκα στη Δράμα και μίλησα εκεί και με τους κατοίκους και τους τοπικούς φορείς και είδα με τα μάτια μου τις εργασίες που γίνονται και μπορώ να σας πω ότι συμμερίζομαι την ενόχληση που υπάρχει από τους κατοίκους για αυτήν την κακή εικόνα. Βέβαια, επειδή λέτε στην ερώτησή σας ότι είχαμε πει τον Ιανουάριο ότι θα γινόντουσαν αποκαταστάσεις τον Φλεβάρη –όπως σας μετέφερα και εγώ αυτό που είπε η εταιρεία- αλλά δεν έγιναν, να σας πω ότι αυτό δεν ισχύει. Εδώ να υπάρχει μια δικαιοσύνη. Τον Ιανουάριο και τον Φεβρουάριο δεν έγιναν νέες εργασίες κατασκευής, γιατί τον Ιανουάριο και τον Φεβρουάριο έκλειναν τους δρόμους και αποκαθιστούσαν ό,τι ζητήματα υπήρχαν. Τον Ιανουάριο και τον Φεβρουάριο δεν είχαμε νέες εργασίες. Προσπαθούσαν και μετά από παρέμβαση και μετά τις συζητήσεις που κάναμε τον Ιανουάριο, να κλείσουν τα ανοικτά ζητήματα.

Τον Μάρτιο και τον Απρίλιο ξεκίνησαν καινούργιες εργασίες, γιατί έχει μια δυναμική αυτό το έργο και πρέπει να συνδεθεί όσος περισσότερος κόσμος γίνεται. Πήγαν αλλού λοιπόν και σήμερα μετά από ενημέρωση της εταιρείας –νομίζω το λέτε κι εσείς- λένε ότι δεν υπάρχουν αυτή τη στιγμή σκαμμένα ανοιχτά σημεία, αλλά έχει γίνει μια επίστρωση με χαλίκι σε αυτά τα σημεία που ήταν ανοιχτά τους τελευταίους μήνες.

Νομίζω ότι το προκείμενο είναι –πάνω στο δια ταύτα δηλαδή- αν είναι υποχρεωμένος ο κύριος του έργου να αποκαταστήσει με άσφαλτο αυτά τα σημεία. Σήμερα τα έχει με χαλίκι.

Είναι υποχρεωμένος ξεκάθαρα. Το έχει κάνει αυτό; Δεν το έχει κάνει. Ποιος έχει την ευθύνη που δεν έχει γίνει αυτό ακόμη; Την ευθύνη την έχει ο κύριος του έργου, η εταιρεία παροχής φυσικού αερίου. Ποιος το κάνει αυτό για λογαριασμό του κυρίου; Το κάνει ο εργολάβος. Το έκανε; Όχι, δεν το έκανε. Ποιος ελέγχει την ορθή αποκατάσταση σε μια τέτοια σύμβαση; Ελέγχουν αυτοί που έχουν οριστεί από τη σύμβαση ως επιθεωρητές. Έχουν πάει εκεί οι επιθεωρητές. Ποια είναι η δουλειά των επιθεωρητών; Δουλειά τους είναι να συντάσσουν εκθέσεις-αναφορές, να τις δίνουν στον κύριο του έργου και να ιεραρχούν εκεί ποια είναι τα ανοιχτά ζητήματα και να παρακολουθούν την εξέλιξη των εργασιών.

Αυτή τη δουλειά την έκαναν οι επιθεωρητές; Την έκαναν, κύριε Βουλευτά. Έχουμε εκθέσεις που λένε ότι υπάρχουν ζητήματα με την αποκατάσταση. Εδώ είναι και θα σας τις υποβάλω. Τι σημαίνει αυτό; Σημαίνει ευθύνη. Σημαίνει μια συμβατική ευθύνη που έχει ο κύριος του έργου.

Εδώ, λοιπόν, να συζητήσουμε επ’ αυτής της συμβατικής ευθύνης. Εγώ δεν έχω καμμία διάθεση να δικαιολογήσω τις πλημμέλειες και τις αστοχίες που προφανέστατα βαρύνουν τον κύριο του έργου. Δεν έχω κανέναν λόγο να υπερασπιστώ τις ενέργειες και τις ευθύνες των τρίτων, εν προκειμένω για το συγκεκριμένο έργο και δη ιδιωτών. Εδώ είμαι σήμερα για να πιέσω στον βαθμό που μπορώ και εγώ, αν και δεν έχω την αρμοδιότητα, για να γίνουν τα πράγματα σωστά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σδούκου.

Πριν δώσω τον λόγο στον κ. Νικολαΐδη να απαντήσει, θα ήθελα να κάνω μία ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και τέσσερις εκπαιδευτικοί συνοδοί τους από το «Rye Country Day School» της Νέας Υόρκης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Ορίστε, κύριε Νικολαϊδη, έχετε τον λόγο για τη δευτερολογία σας για τρία λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κυρία Υπουργέ, αίσθησή μου είναι ότι δεν γυρίσαμε την πόλη της Δράμας τόσο, όσο θα έπρεπε για να δείτε το βομβαρδισμένο τοπίο. Δεν μπορείτε και εσείς και η Κυβέρνηση να μεταφέρετε τις ευθύνες στον δήμο. Θεωρώ ότι δεν είναι θέμα του δήμου. Αν το έργο του φυσικού αερίου αφορά ιδιωτικές εταιρείες, για ποιον λόγο ο Πρωθυπουργός μαζί με τους Υπουργούς του βρέθηκαν στα εγκαίνια του έργου στην Ξάνθη; Δεν είναι δυνατόν, όταν επιθυμείτε να παρουσιάσετε έργο στους πολίτες, το φυσικό αέριο να γίνεται ύστερα από κυβερνητικές παρεμβάσεις, αλλά όταν υπάρχουν προβλήματα, να μεταφέρετε τις ευθύνες στους άλλους.

Κυρία Υπουργέ, την προηγούμενη φορά που συζητήσαμε εδώ στη Βουλή για τα έργα του φυσικού αερίου στη Δράμα, το πρόβλημα αφορούσε στην τεράστια χρονική καθυστέρηση των αποκαταστάσεων και τις πολλές ανοιχτές τομές. Η κατάσταση από τότε έχει βελτιωθεί. Μόνη σας είπατε σε δηλώσεις σας στη Δράμα ότι τραβήξατε αυτιά. Αυτό περιμένουμε να γίνει και τώρα. Να δώσετε λύση σε αυτό το σημαντικό πρόβλημα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη, πάντα πολύ σύντομος.

Η κυρία Υφυπουργός έχει τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εγώ βλέπω ότι στην ουσία της υπόθεσης δεν διαφωνούμε σε κάτι, γιατί μας ενδιαφέρει αμφότερους η αποκατάσταση του προβλήματος, ώστε να πάψουν οι οχλήσεις για τους κατοίκους της Δράμας. Εδώ το κύριο θέμα, κύριε Βουλευτά, είναι αυτά τα υποτιθέμενα αποκατεστημένα ορύγματα. Όλα αυτά που έγιναν στους δρόμους και μείνανε μπαλώματα -αποκαταστάσεις, δηλαδή- που δεν έχουν ολοκληρωθεί με έναν ενδεδειγμένο τρόπο. Έσκαψαν, καλώς έσκαψαν. Έβαλαν, λοιπόν, τις εγκαταστάσεις για το φυσικό αέριο, που το θέλουμε -βεβαίως και θέλουμε ο κόσμος να συνδεθεί- αλλά από εκεί και πέρα, το άφησαν, ενδεχομένως, ή μάλλον δεν λέω ενδεχομένως, γιατί έχω δει και φωτογραφίες και από επιτόπια επίσκεψή μου.

Αυτό είναι ένα γεγονός για μένα απαράδεκτο, το οποίο όντως φέρει φυσικά την ευθύνη που έχει η εταιρεία που εκτελεί το έργο. Αλλά, να σας ρωτήσω κάτι; Ποιος έχει την αρμοδιότητα, αν θέλετε, για την εικόνα των πόλεων; Ποιος έχει την ευθύνη, επίσης, για το οδικό δίκτυο μέσα στις πόλεις να οφείλει να ελέγχει την κατάσταση των δρόμων;

Κατά την άποψή μου, θεωρώ ότι έχει μια σημαντική αρμοδιότητα η δημοτική αρχή, εν προκειμένω, όχι μόνο γιατί αυτό μπορεί να προβλέπεται από τη νομοθεσία, αλλά και γιατί αυτονόητα είναι 100% ένα τοπικό θέμα. Ο κάθε δήμος νομίζω ότι έχει συγκεκριμένες δυνατότητες αντίδρασης έναντι του κάθε κυρίου ενός έργου που γίνεται στην πόλη, εφόσον αυτός ο κύριος του έργου δεν κάνει ορθή αποκατάσταση, όπως έχει δυνατότητες, φαντάζομαι, κατά του καθενός που καταστρέφει το δίκτυό του σε μία πόλη.

Προσέξτε, εγώ δεν λέω ότι φταίει ο δήμος για την αποκατάσταση. Λέω ότι ο δήμος είναι αυτός που δύναται και οφείλει να εξετάσει -για μένα πολύ απλά- ποια ήταν η κατάσταση στο δίκτυο πριν από τα έργα -πώς ήταν πριν τα έργα- και ποια είναι τώρα, μετά τα έργα. Το ερώτημα είναι: Έχει τα εργαλεία για να παρέμβει ο δήμος; Νομίζω ότι προφανώς και τα έχει. Έχει τεχνικές υπηρεσίες για να κάνουν έλεγχο να κρίνει αν έχει οποιαδήποτε αξίωση η δημοτική αρχή από τον κύριο του έργου, εφόσον έχει προκαλέσει μια ζημιά, εφόσον έχει προκαλέσει μια κατάσταση που είναι επικίνδυνη για τους δημότες του. Ναι, έχει αξίωση να απαιτήσει την αποκατάσταση.

Σε ό,τι μας αφορά στο ΥΠΕΝ πραγματικά θεωρήστε το ότι είναι το ενδιαφέρον μας και εμού προσωπικά δεδομένο να βοηθήσω στο βαθμό που μπορώ να παρέμβω να γίνει η συνάντηση εκεί με όλους σας, να βάλετε τις φωτογραφίες, τις διευθύνσεις, τις οδούς, τους δρόμους, πού υπάρχει αυτό το ζήτημα και να απαιτήσουμε την αποκατάσταση. Νομίζω ότι αυτή είναι η ενδεδειγμένη διαδρομή.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κυρία Υφυπουργό.

Θα συνεχίσουμε με τη δεύτερη με αριθμό 1116/13-6-2024 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του «ΠΑΣΟΚ - Κίνημα Αλλαγής» κ. Αναστασίου Νικολαΐδη προς τον Υπουργό Υγείας, με θέμα: «Λειτουργία μονάδας χημειοθεραπείας στο Γενικό Νοσοκομείο Δράμας».

Θα απαντήσει ο Υφυπουργός Υγείας κ. Μάριος Θεμιστοκλέους.

Κύριε Νικολαΐδη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, πρώτα από όλα θεωρώ ότι έχετε εικόνα για το πόσο σημαντικό είναι το πρόβλημα, καθώς επισκεφθήκατε πρόσφατα και εσείς κατά την προεκλογική περίοδο το Νοσοκομείο της Δράμας και συναντηθήκατε με τον σύλλογο καρκινοπαθών. Ήταν μεγάλη μας τιμή που πέντε Υπουργοί της Νέας Δημοκρατίας και ο κ. Χαρδαλιάς, ο Περιφερειάρχης Αθηνών, επισκέφθηκαν τον νομό μας. Νομίζω ότι στην επόμενη τετραετία θα γίνουμε Άσπεν. Ήταν τόσο μεγάλη η προσέλευση των Υπουργών. Τα είδατε όλα, οπότε θα τα λύσουμε.

Βέβαια, τα όσα αναφέρονται στην απάντηση που έλαβα στην αναφορά που κατέθεσα, δεν έχουν καμμία σχέση με την πραγματικότητα. Στο Νοσοκομείο της Δράμας δεν λειτουργεί μονάδα χημειοθεραπείας, παρ’ όλο που έχει συσταθεί από το 2021. Δεν μένω, όμως, σε αυτό. Γιατί, πραγματικά, το μόνο που με ενδιαφέρει είναι να βρεθεί λύση και να σταματήσει η ταλαιπωρία για εκατοντάδες συμπολίτες μου.

Κύριε Υπουργέ, στην ερώτησή μου περιέχονται δεδομένα και για τον αριθμό των ασθενών με καρκίνο στον Νομό Δράμας και για το κόστος μετακινήσεών τους, όπως συλλέχθηκαν από τον Ιατρικό Σύλλογο Δράμας. Προφανώς και στο Υπουργείο σας υπάρχουν επικαιροποιημένα στοιχεία και έχετε πλήρη εικόνα. Πάντως, η αναγκαιότητα για να λειτουργήσει η μονάδα χημειοθεραπείας είναι υπαρκτή.

Όμως, για να συμβεί αυτό, θα πρέπει επιτέλους να υπάρχουν σοβαρά κίνητρα για να καλύπτονται οι θέσεις που προκηρύσσονται σε νοσοκομεία, όπως αυτό της Δράμας. Είναι μονόδρομος να κηρυχθεί άγονο το Γενικό Νοσοκομείο Δράμας. Είναι χρόνια απαίτηση της τοπικής κοινωνίας και ήρθε η ώρα να γίνει πράξη. Προχωρήστε στη θεσμοθέτηση κινήτρων και προκηρύξτε τις αναγκαίες θέσεις ιατρών, ανάμεσα στις οποίες περιλαμβάνονται και ογκολόγοι. Δώστε λύση στην ταλαιπωρία που αντιμετωπίζουν εκατοντάδες Δραμινές και Δραμινοί καρκινοπαθείς.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Κύριε Υφυπουργέ, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτησή σας.

Θα αρχίσω και από τη δική σας επισήμανση. Επισκέφθηκα το Νοσοκομείο της Δράμας μαζί και με τον Βουλευτή κ. Κυριαζίδη, και μάλιστα ήμασταν πάρα πολλές φορές, περάσαμε σχεδόν τα περισσότερα τμήματα του νοσοκομείου και μιλήσαμε με όλους τους εργαζόμενους γιατρούς, νοσηλευτές και το υπόλοιπο προσωπικό του νοσοκομείου. Μίλησα και με τον σύλλογο των καρκινοπαθών, όπως είπατε και θα συμφωνήσω μαζί σας.

Το είχα ανακοινώσει και τότε, το ανακοινώνω και τώρα. Ναι, η Δράμα θα είναι στα άγονα και μάλιστα στα άγονα α΄ και θα υπάρξει, όπως είχα πει και εκτός του νοσοκομείου, ένα μεγαλύτερο επίδομα –αυτή τη στιγμή έχουμε ένα επίδομα που δίνουμε στις α΄ και στις β΄ άγονες περιοχές- για τους γιατρούς που θα βρίσκονται εκεί, θα αυξηθεί το επίδομα αυτό, όπως επίσης θα αυξηθεί περαιτέρω σε κάποιες ειδικότητες που προκηρύσσονται οι θέσεις και παραμένουν άγονες, έτσι ώστε να μπορούν να καλυφθούν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, νομίζω ότι καλύπτομαι από την απάντησή σας. Δεν καλύπτομαι από τον χρόνο. Γιατί το «θα» το ακούμε πολύ στον Νομό της Δράμας, πάρα πολύ.

Στο συγκεκριμένο ζήτημα να ξέρετε ότι η τοπική κοινωνία είναι ενωμένη. Το Νοσοκομείο της Δράμας είναι νοσοκομείο όλων των Δραμινών. Γι’ αυτό αγωνιζόμαστε ενωμένοι. Ένα λάθος που γίνεται από τους Υπουργούς όταν έρχονται στους κατά τόπους νομούς είναι ότι απευθύνονται σε κομματικά στελέχη, οπότε το μόνο που κάνουν είναι να τους χαϊδεύουν και όχι να τους δείχνουν τα προβλήματα του τόπου.

Θα έλεγα ότι θα ήταν καλύτερο να συναντάτε πολίτες γιατί μόνο αυτοί μπορούν να σας πουν την αλήθεια, να μην κρυφτούν πίσω από το δάχτυλό τους. Να είσαστε σίγουροι ότι ο φιλόξενος λαός της Δράμας δεν υπάρχει περίπτωση να επιτεθεί σε κάποιον.

Δεν ξέρω αν μπορείτε να αντιληφθείτε τι καλούνται να αντιμετωπίσουν οι καρκινοπαθείς. Η ευαισθησία μου είναι μεγάλη, κύριε Υπουργέ. Χρησιμοποιούν απαράδεκτους δρόμους, χωρίς καμμία ασφάλεια. Γυρνάνε το βράδυ ταλαιπωρημένοι στο σπίτι τους και την άλλη μέρα θα πρέπει να μετακινηθούν για να πάρουν το ποσό που δικαιούνται, ώστε να μπορέσουν να πάνε στην επόμενη χημειοθεραπεία.

Για τη Δράμα η μονάδα χημειοθεραπείας αποτελεί ύψιστη προτεραιότητα. Φροντίστε άμεσα, δώστε ημερομηνία να στελεχωθεί το ιατρικό και νοσηλευτικό προσωπικό. Δώστε ένα τέλος στα βάσανα των καρκινοπαθών. Δίνουν τη μάχη με τον καρκίνο και σε αυτή τη μάχη θα πρέπει να είμαστε όλοι δίπλα τους.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Κύριε Υπουργέ, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Εγώ θα τοποθετηθώ λέγοντας ότι ευαίσθητοι, ειδικά προς την ομάδα των καρκινοπαθών, είμαστε όλοι.

Δεύτερον, και κατά την επίσκεψη στο Νοσοκομείο της Δράμας, γνωρίζετε πάρα πολύ καλά πως έχω μιλήσει όχι με τους κομματικούς, αλλά με όλους όσοι βρίσκονταν στο νοσοκομείο, με πολίτες που βρίσκονταν στο νοσοκομείο. Πέρασα και από τα δύσκολα και προβληματικά τμήματα, όπως είναι το παθολογικό, και μπορούμε να έχουμε μια γραμμή και ανοιχτή επικοινωνία και με αυτούς που δεν έχουμε τις καλύτερες συνθήκες εργασίας και αναφέρομαι και στην παθολογική, όπως, επίσης, μίλησα και πάρα πολλή ώρα και με το σύλλογο των καρκινοπαθών. Άρα δεν είναι θέμα ευαισθησίας.

Μου είπατε για τον χρόνο. Ναι, μέχρι το τέλος Ιουλίου –γιατί αυτή είναι η κοινή υπουργική απόφαση, είναι έτοιμη η κοινή υπουργική απόφαση, θα υπάρξουν ανακοινώσεις τις επόμενες μέρες γιατί αυτό αφορά σε όλη τη χώρα- πιστεύω ότι θα έχει δημοσιευθεί σε ΦΕΚ έτσι ώστε να μπορεί να εφαρμοστεί.

Να σημειώσω ότι το ογκολογικό στη Δράμα δημιουργήθηκε επί των δικών μας ημερών. Δεν υπήρχε ποτέ. Η προσπάθειά μας σίγουρα είναι να το στελεχώσουμε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την τρίτη με αριθμό 1127/17-6-2024 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Υγείας με θέμα: «Σοβαρά προβλήματα στη λειτουργία του Γενικού Νοσοκομείου Σερρών».

Έχετε τον λόγο, κύριε Δελή.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα πάμε από τη Δράμα δίπλα στις Σέρρες για το Νοσοκομείο των Σερρών το οποίο, κύριε Υπουργέ, οδηγείται σε αδιέξοδο ως προς τη λειτουργία του με την Ένωση των Νοσοκομειακών Γιατρών του Νομού Σερρών να απευθύνει μια έκκληση δραματική, μάλιστα, καθώς η διοίκηση, αλλά και το Υπουργείο Υγείας θέτουν σε κίνδυνο την παθολογική κλινική. Εστιάζουμε στην παθολογική κλινική σήμερα με την ερώτησή μας. Επίσης, υπονομεύουν τη λειτουργία της κλινικής αυτής και του ίδιου του νοσοκομείου. Όπως επισημαίνουν πάλι οι ίδιοι οι εργαζόμενοι, η Ένωση των Νοσοκομειακών Γιατρών, η κλινική έχει μείνει μονάχα με πέντε γιατρούς και λειτουργεί τις καθημερινές με έναν γιατρό σε κάθε εφημερία. Ακόμα, καταγγέλλουν -πάλι οι εργαζόμενοι γιατροί- ότι οι παθολόγοι κάνουν περί τις εννέα εφημερίες τον μήνα. Φυσικά, αυτές οι ασφυκτικά πιεστικές συνθήκες οδηγούν τους εργαζόμενους, εν προκειμένω τους γιατρούς, σε παραίτηση. Έχουμε τέσσερις παραιτήσεις την τελευταία χρονιά. Την τελευταία τετραετία έχουν παραιτηθεί, έχουν φύγει από την υπηρεσία επτά παθολόγοι, παρακαλώ. Την ίδια ώρα και ενώ το προσωπικό αυτής της παθολογικής κλινικής συνεχώς βαίνει μειούμενο, έρχεται η 4η ΥΠΕ, δηλαδή το δικό σας Υπουργείο, το Υπουργείο Υγείας και δίνει εντολή σε παθολόγο του Νοσοκομείου των Σερρών να πηγαίνει κάθε Παρασκευή στο Νοσοκομείο της Δράμας. Δηλαδή, έχουν πολλούς παθολόγους στις Σέρρες και στέλνουν και στη Δράμα για να καλύψουν τα κενά.

Πρέπει, βεβαίως, να πούμε ότι αυτό έχει προκαλέσει- και δικαίως- τις κινητοποιήσεις και την αντίδραση των ίδιων των εργαζομένων οι οποίοι πριν από λίγες ημέρες, στις αρχές αυτού του μήνα, λίγο πριν από τις ευρωεκλογές, έκαναν μια μαζικότατη παράσταση διαμαρτυρίας έξω από τη διοίκηση του νοσοκομείου. Στο πλευρό τους είχαν και πολλούς φορείς του Νομού των Σερρών. Απαιτούσαν το αυτονόητο οι άνθρωποι: να σταματήσουν οι μετακινήσεις των γιατρών, γιατί -όπως τόνιζαν- τίθεται σε κίνδυνο και η ασφάλεια των ασθενών αλλά και η ίδια η ασφάλεια των γιατρών.

Εν πάση περιπτώσει, κλείνοντας, για να συμπυκνώσουμε, ρωτάμε τι θα κάνετε, κύριε Υπουργέ, τι θα κάνει η Κυβέρνησή σας, δηλαδή, έτσι ώστε να προσληφθεί άμεσα ο αναγκαίος αριθμός του προσωπικού όλων των ειδικοτήτων, βεβαίως με μια σχέση μόνιμη και σταθερή, πλήρους και αποκλειστικής απασχόλησης, προκειμένου το Γενικό Νοσοκομείο των Σερρών να ανταποκριθεί στον ρόλο του. Τι θα κάνετε για να δοθούν όλα τα ρεπό και όλα όσα χρωστούνται και όλες οι άδειες του προσωπικού και να δοθούν, βεβαίως, λύσεις σε σοβαρά προβλήματα που αντιμετωπίζουν, όπως είναι οι απαράδεκτα χαμηλοί μισθοί των υγειονομικών και αυτή η καθυστέρηση ακόμα στην ένταξή τους στα βαρέα και ανθυγιεινά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Οι παθολόγοι είναι από τις ειδικότητες που έχουμε πρόβλημα στη χώρα. Σε επτά νοσοκομεία στη χώρα έχουν πρόβλημα με τους παθολόγους. Να πω ότι οι Σέρρες δεν είναι μία από τις κλινικές που έχουμε το μεγαλύτερο πρόβλημα. Στις Σέρρες υπηρετούν, αυτή τη στιγμή, πέντε ειδικευμένοι γιατροί και δεκαέξι ειδικευόμενοι. Είναι από τις κλινικές οι οποίες έχουν αρκετό προσωπικό. Θα θέλαμε να έχουμε περισσότερο. Ο προηγούμενος συνάδελφος ήταν από τη Δράμα. Η Δράμα είναι μια από τις περιοχές που έχουμε πολύ σημαντικό πρόβλημα. Όλη η φασαρία ξεκίνησε για μία μετακίνηση την οποία απ’ ό,τι βλέπω και εσείς στηρίζετε.

Ο δικός μας στόχος είναι να μη διακινδυνεύεται η λειτουργία του νοσοκομείου. Δίνω ξανά τους αριθμούς. Τους δώσατε κι εσείς. Από τις δεκαέξι θέσεις ειδικευομένων έχουμε δεκαέξι. Είναι δεκατρείς οι ειδικευόμενοι και τρεις σε παράταση και έχουμε και πέντε ειδικούς. Αυτή είναι η παθολογική κλινική στις Σέρρες. Όσον αφορά στις θέσεις, η απάντησή μου βρίσκεται σε αυτό που απάντησα και στον συνάδελφο Βουλευτή από την Δράμα. Μέχρι το τέλος του μήνα θα υπάρξουν κίνητρα και ειδικά για τους παθολόγους, έτσι ώστε να αυξηθεί η πιθανότητα μία θέση να μη βγαίνει άγονη.

Από εκεί και πέρα αναφερθήκατε στο θέμα των μισθών. Βάλατε πάρα πολλά θέματα. Να σας πω ότι η Κυβέρνηση είναι η μοναδική, τα τελευταία χρόνια, που έδωσε αύξηση στους μισθούς των γιατρών, έδωσε αυξήσεις στις εφημερίες των γιατρών από το 2010 και μετά.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Δελή, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Αν άκουσα καλά, κύριε Υπουργέ, είπατε ότι δεν έχουμε ιδιαίτερο θέμα με τους παθολόγους στο Νοσοκομείο των Σερρών. Σας ακούν αυτή τη στιγμή και οι γιατροί του Νοσοκομείου των Σερρών. Και, φυσικά, υπάρχει πρόβλημα και, μάλιστα, πολύ οξυμένο. Η ερώτηση μας δεν έχει να κάνει μονάχα με τη μετακίνηση του γιατρού αυτού κάθε Παρασκευή, έχει να κάνει με το συνεχώς μειούμενο ιατρικό προσωπικό της παθολογικής κλινικής. Σας είπα ότι αυτή τη στιγμή υπάρχουν πέντε παθολόγοι γιατροί στην παθολογική κλινική. Δεν μιλάμε για τους ειδικευόμενους. Μιλάμε για τους γιατρούς που έχουν μόνιμη και σταθερή σχέση εργασίας.

Για ποια παθολογική κλινική μιλάμε, κύριε Υπουργέ; Φαντάζομαι το γνωρίζετε. Για μία παθολογική κλινική που είναι δύο σε μία. Είναι δύο στην πραγματικότητα οι παθολογικές κλινικές, η κάθε μία από τις οποίες έχει από τριάντα τέσσερις κλίνες. Μιλάμε για εξήντα οκτώ κλίνες. Δεν ξέρω αν το επιτρέπει αυτό ο νόμος. Έχω την αίσθηση ότι δεν επιτρέπει εξήντα οκτώ κλίνες σε μία παθολογική κλινική. Έχουν ενοποιηθεί με αποτέλεσμα οι τρεις από τους πέντε να είναι στη μία και οι δύο να είναι στην άλλη.

Για να τα πούμε όλα, δηλαδή, εδώ, για να μην αφήσουμε τίποτα, επειδή υπάρχει έλλειψη ιατρικού προσωπικού στην παθολογική κλινική, έχουν κλείσει τα εξωτερικά ιατρεία της παθολογικής από τον Νοέμβριο, όπως επίσης και το διαβητολογικό ιατρείο και το υπερτασιολογικό ιατρείο. Δεν είναι και τόσο ασήμαντα αυτά τα ιατρεία για μια περιοχή που έχει εκατοντάδες χιλιάδες πληθυσμού, όπως είναι ο Νομός των Σερρών. Βεβαίως, αυτή η πολύ μεγάλη έλλειψη προσωπικού που υπάρχει εσείς τη θεωρείτε ικανοποιητική. Άρα, αφού δεν βλέπετε κανένα πρόβλημα τι λύση να δώσετε; Για να λύσεις ένα πρόβλημα πρέπει να το αναγνωρίσεις πρώτα. Αν λες ότι δεν υπάρχει…

Εν πάση περιπτώσει, επειδή μας ακούνε οι άνθρωποι εκεί και βγάζουν και τα συμπεράσματά τους, ένας ειδικός παθολόγος εφημερεύει κάθε μέρα για τις παθολογικές κλινικές και για τα επείγοντα. Τώρα εσείς θεωρείτε ότι με αυτή την κατάσταση δεν υπάρχει κάποιο ιδιαίτερο πρόβλημα.

Υπονοήσατε κάτι για τις θέσεις των γιατρών και στην απάντηση σας στην προηγούμενη ερώτηση του συναδέλφου από τη Δράμα. Δεν είναι μόνο το μισθολογικό πρόβλημα που αντιμετωπίζουν οι γιατροί που δεν πηγαίνουν στο Εθνικό Σύστημα Υγείας και στα νοσοκομεία. Πρώτα και κύρια, κύριε Υπουργέ, είναι οι άθλιες συνθήκες εργασίας. Ποιος εργαζόμενος θα πάει να εργαστεί με τέτοιες συνθήκες εργασίας; Να δουλεύει, δηλαδή, να εφημερεύει μέρα παρά μέρα, εικοσιτετράωρα. Μετά είναι, βεβαίως και η επιστημονική τους εξέλιξη. Και είναι, βεβαίως και το ζήτημα των μισθών.

Εν πάση περιπτώσει, υπάρχουν λύσεις τις οποίες, βεβαίως, η Κυβέρνησή σας αρνείται να αναλάβει και να εκτελέσει. Και χρήματα υπάρχουν, θα σας έλεγα εγώ. Αρκεί να σκεφτούμε τη φρεγάτα που στείλατε τρεισήμισι χιλιάδες χιλιόμετρα μακριά, για να φυλάει τα συμφέροντα και τα καράβια των εφοπλιστών, 0,5 εκατομμύριο ευρώ κοστίζει αυτό.

Σκεφτείτε ότι, με έναν πρόχειρο υπολογισμό, υπολόγισαν οι γιατροί ότι αυτό θα εξάλειφε τα ράντζα που υπήρχαν σε μια εφημερία εδώ, σε ένα μεγάλο νοσοκομείο της Αθήνας. Για να μη μιλήσουμε, βεβαίως, για τα 21 δισεκατομμύρια ευρώ που έδωσε η χώρα μας για εξοπλιστικές δαπάνες του ΝΑΤΟ, παρακαλώ. 21 δισεκατομμύρια ευρώ μέσα σε τρία χρόνια, 7 δισεκατομμύρια ευρώ τον χρόνο για το ΝΑΤΟ. Το οποίο ΝΑΤΟ στην πατρίδα μας, κύριε Υπουργέ, έχει και πολύ βεβαρημένο παρελθόν και σχετικά με την κατοχή της Κύπρου και με το ότι αυτή η συμμαχία -που λέει ο νέος Πρόεδρος του ΣΥΡΙΖΑ- δεν αναγνωρίζει, όπως ξέρετε, σύνορα στο Αιγαίο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Δελή, ξεφύγαμε στον χρόνο.

Παρακαλώ, ολοκληρώστε.

**ΙΩΑΝΝΗΣ ΔΕΛΗΣ:** Γι’ αυτή, λοιπόν, την «ιερή» αμυντική συμμαχία για το ΝΑΤΟ η χώρα μας έδωσε τα προηγούμενα τρία χρόνια 21 δισεκατομμύρια ευρώ.

Μια χαρά, λοιπόν, υπάρχουν χρήματα για να λειτουργήσουν και τα νοσοκομεία μας και τα σχολεία μας και όλες οι υπηρεσίες, απλώς είναι ζήτημα προτεραιοτήτων. Και η δική σας η Κυβέρνηση αυτές τις κοινωνικές ανάγκες, δυστυχώς, δεν τις έχει ως προτεραιότητα, γι’ αυτό και να είστε βέβαιοι ότι θα ενταθούν οι αγώνες οι εργατικοί, οι λαϊκοί αγώνες, για να ικανοποιηθούν τα δίκαια αιτήματα αυτών των ανθρώπων σήμερα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή. Κύριε Υπουργέ, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα ήθελα να πω, για να μην υπάρχουν παρεξηγήσεις ότι δεν σας είπα ότι είμαι ευχαριστημένος από τη λειτουργία της Παθολογικής Κλινικής του Νοσοκομείου Σερρών. Έκανα τη σύγκριση, επειδή αναφερθήκατε σε ένα θέμα το οποίο προέκυψε και υπήρξε και αντίδραση των γιατρών -με τη μετακίνηση, από εκεί προέκυψε η αντίδραση- ότι υπάρχουν κλινικές που είναι σε πολύ χειρότερη κατάσταση από την κλινική των Σερρών…

**ΙΩΑΝΝΗΣ ΔΕΛΗΣ:** Μου επιτρέπετε;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όχι, δεν σας επιτρέπω. Ένα λεπτό, γιατί σας άκουσα, είπατε για το ΝΑΤΟ, είπατε για κοινωνική αναισθησία, είπατε ό,τι θέλετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε τον λόγο, παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας παρακαλώ, λοιπόν. Γι’ αυτό σας ξεκαθάρισα πως δεν είπα ότι είμαστε ευχαριστημένοι με αυτό. Μου είπατε αν αναγνωρίζω ή δεν αναγνωρίζω το πρόβλημα. Πιστέψτε με, ξέρω πάρα πολύ καλά και το ΕΣΥ και τις κλινικές του ΕΣΥ και πού έχουμε πρόβλημα και πού δεν έχουμε πρόβλημα. Και πριν να ανοίγεστε εδώ και να λέτε για κοινωνικές ευαισθησίες –είστε εσείς ευαίσθητος και δεν είμαστε εμείς…

**ΙΩΑΝΝΗΣ ΔΕΛΗΣ:** Ακούσατε κάτι τέτοιο;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας λέω πάρα πολύ ξεκάθαρα. Δεν σας λέω ότι δεν υπάρχει πρόβλημα στην Παθολογική Κλινική του Νοσοκομείου των Σερρών. Σας είπα -και γι’ αυτό υπήρξε και η μετακίνηση από τις Σέρρες στη Δράμα- ότι υπάρχουν κλινικές με πολύ πιο δύσκολες και δυσμενείς συνθήκες και μέχρι να αποδώσουν η αύξηση των μισθών που έχουμε κάνει, τα κίνητρα τα οποία θα φέρουμε και οι επαναπροκηρύξεις των θέσεων, ναι, θα υπάρχουν μετακινήσεις έτσι ώστε να μην έχουμε τμήματα που να διακινδυνεύει η ασφάλεια των πολιτών.

**ΙΩΑΝΝΗΣ ΔΕΛΗΣ:** Υπάρχει και εισαγγελική παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Είναι πάρα πολύ ξεκάθαρη η απάντηση και γι’ αυτό σας τη δίνω τόσο καθαρά, γιατί προσπαθήσατε στη δευτερολογία σας να πείτε ότι δεν καταλαβαίνουμε το πρόβλημα. Μια χαρά γνωρίζουμε το πρόβλημα και θα υπάρξει και επόμενη ερώτηση για τη Σαντορίνη στη συνέχεια και θα δούμε και το τι συμβαίνει με τους παθολόγους. Γιατί το πρόβλημα δεν αφορά σε όλους τους γιατρούς, υπάρχουν και ειδικότητες -και το έχω ξαναπεί από αυτό εδώ το Βήμα- που αποτελούν καλή υπηρεσία στον ιδιωτικό τομέα.

Αυτή τη στιγμή η προκήρυξη του ΕΣΥ που έχει γίνει, θα φέρει πολλές ειδικότητες, εκτός από αναισθησιολόγους που και εκεί υπάρχουν σημάδια βελτίωσης. Ρωτάνε πολλοί γιατί δεν έχει η χώρα αναισθησιολόγους. Γιατί σταμάτησαν να πηγαίνουν στην ειδικότητα τα χρόνια της κρίσης και αυξήθηκε το κενό και μέχρι να φέρει αποτέλεσμα αυτό, χρειάζεται πέντε χρόνια. Γιατί αυτός είναι ο χρόνος που θέλει να ειδικευτεί κάποιος.

Και εσείς που έρχεστε εδώ και κόπτεστε και λέτε ιστορίες και όλα αυτά, κάνετε μια πολύ μεγάλη απαξίωση του ΕΣΥ. Να σας πληροφορήσω, λοιπόν, ότι στην τελευταία προκήρυξη των γιατρών έχει δηλώσει ο μεγαλύτερος αριθμός των γιατρών από τα τελευταία δεκαπέντε χρόνια. Παραμένει το πρόβλημα στις συγκεκριμένες ειδικότητες. Είναι πολύ συγκεκριμένες οι ενέργειες της χώρας.

Τώρα, αν εσείς θέλετε να βγούμε από το ΝΑΤΟ, πραγματικά, η απάντηση είναι –αν και δεν είναι δική μου αρμοδιότητα- σαφέστατα «όχι». Η χώρα βρίσκεται σε μια γειτονιά που έχει κινδύνους, η χώρα χρειάζεται αμυντικό εξοπλισμό και αμυντικές δαπάνες και είναι πολύ εύκολο να το λέτε εσείς αυτό.

Ευχαριστώ πολύ.

**ΙΩΑΝΝΗΣ ΔΕΛΗΣ:** Και το ΝΑΤΟ μας προστατεύει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την έβδομη, με αριθμό 1133/17-6-2024 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα, προς τον Υπουργό Υγείας με θέμα: «Να στελεχωθεί με όλο το απαραίτητο μόνιμο προσωπικό το Γενικό Νοσοκομείο Θήρας».

Κυρία Κομνηνάκα, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, πάντως, είναι πρόκληση να λέει η Κυβέρνηση στους Βουλευτές της Αντιπολίτευσης ότι απαξιώνουμε εμείς το ΕΣΥ, όταν εσείς με την πολιτική σας το έχετε φέρει σε αυτή την κατάσταση.

Και λέω ότι με τραγικό τρόπο, δυστυχώς, επιβεβαιώθηκε όχι απλά το επίκαιρο, αλλά το επιτακτικό της ερώτησης που καταθέσαμε για την πλήρη στελέχωση του Νοσοκομείου Θήρας –Σαντορίνης, δηλαδή, για να μας καταλαβαίνει και ο κόσμος- όπου επισημαίναμε στην ερώτηση ότι οι ελλείψεις ειδικοτήτων εγκυμονούν σοβαρούς κινδύνους, καθώς δεν μπορούν να υπάρξουν αντίστοιχες γνωματεύσεις των ειδικευμένων γιατρών για ασθενείς που αντιμετωπίζουν σχετικά προβλήματα.

Δυστυχώς, με τραγικό τρόπο, αποδείχθηκε ότι το νοσοκομείο αδυνατεί να περιθάλψει ακόμα και τους ίδιους τους εργαζόμενους του, ανθρώπους που προσφέρουν καθημερινά τις υπηρεσίες τους σε άλλους ασθενείς. Και μιλάω για την τραγική απώλεια του σαρανταδυάχρονου τραυματιοφορέα την περασμένη εβδομάδα, που αφού πηγαινοερχόταν στο νοσοκομείο και νοσηλεύτηκε για τρεις ημέρες με υψηλό πυρετό, μετά από αεροδιακομιδή κατέληξε στο Νοσοκομείο της Νίκαιας.

Και πώς, αλήθεια, να διαγνωσθεί από τι πάσχει ο συγκεκριμένος ασθενής και τι του προκαλεί τον υψηλό πυρετό, όταν μιλάμε για ένα νοσοκομείο που δεν έχει ούτε έναν παθολόγο -μάλλον ήταν αυτές οι περιπτώσεις, που λέτε, οι χειρότερες- όταν μιλάμε για νοσοκομείο που δεν έχει μικροβιολόγο για να μπορεί να κάνει συγκεκριμένη εξέταση για το τι προκαλεί αυτού του είδους τις ασθένειες, δεν έχει ακτινολόγο, ενώ μια σειρά από άλλες ειδικότητες, όπως της καρδιολογίας, της γενικής ιατρικής, καλύπτονται από μια γιατρό η κάθε μια, που εκ των πραγμάτων είναι αδύνατον να καλύψουν τις ανάγκες του νοσοκομείου, εκτός αν εργαστούν -όπως συμβαίνει συνήθως- σε καθεστώς υπερεφημέρευσης ή αν συμβαίνει το άλλο παράλογο που, σε αντίθεση με την κοινή λογική, συνέβη από την πρώτη στιγμή που δημιουργήθηκε το περιβόητο «διαμάντι», το νοσοκομείο-πρότυπο, ανώνυμη εταιρεία της Σαντορίνης, όπου στην πραγματικότητα θυσιάστηκε, ταυτόχρονα, η πρωτοβάθμια φροντίδα υγείας του νησιού, αφού οι αγροτικοί γιατροί δόθηκαν «προίκα» στην ανώνυμη εταιρεία και, πέρα από το έργο τους στα περιφερειακά ιατρεία του νησιού και τις συχνότατες μετακινήσεις τους στα όρια της επαρχίας της Θήρας, σηκώνουν αυτοί το βάρος και της υποδοχής των επειγόντων περιστατικών του νοσοκομείου, σε ένα νοσοκομείο που πραγματικά, τουλάχιστον, για έξι με οκτώ μήνες «βουλιάζει» από κόσμο.

Και βεβαίως, με αυτόν τον μεγάλο αριθμό περιστατικών που προσέρχονται στα επείγοντα και με την έλλειψη ιατρών βασικών ειδικοτήτων στο νοσοκομείο, καθίσταται ακόμα πιο επικίνδυνη και δύσκολη η εργασία τους. Για να δούμε και τους λόγους που οι γιατροί δεν πάνε πολλές φορές στις θέσεις στα νησιά.

Γι’ αυτό, λοιπόν, σας ρωτάμε με επιτακτικό τρόπο γιατί, πραγματικά, δεν αντέχουν άλλο τα νησιά να μετράνε απώλειες ζωών και δεν είναι, δυστυχώς, μεμονωμένο περιστατικό το γεγονός του σαρανταδυάχρονου τραυματιοφορέα, σας ζητάμε ποια μέτρα θα πάρετε για την άμεση στελέχωση του Νοσοκομείου Σαντορίνης με μόνιμο ιατρικό και νοσηλευτικό προσωπικό όλων των ειδικοτήτων -έτσι μόνο μπορεί να λειτουργήσει σωστά το νοσοκομείο- με πλήρη και αποκλειστική απασχόληση, ώστε να εξασφαλίζεται η λειτουργία του νοσοκομείου και των εργαστηρίων και να μην αναγκάζονται οι ασθενείς να καταφεύγουν σε ιδιωτικά κέντρα ή να πληρώνουν πολλά στις συχνές αεροδιακομιδές σε άλλες περιοχές -με ό,τι σημαίνει αυτό για τους συγγενείς κ.λπ. που χρειάζεται να τους συνοδέψουν- και επίσης, για να χρηματοδοτείται το νοσοκομείο πλήρως από τον κρατικό προϋπολογισμό ώστε να παρέχει δημόσιες δωρεάν και ποιοτικές παροχές υγείας για όλον τον πληθυσμό του νησιού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Ορίστε, κύριε Υφυπουργέ, έχετε τον λόγο για τρία λεπτά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ για την ερώτηση.

Κατ’ αρχάς, να πω τα συλλυπητήριά μου στην οικογένεια του εκλιπόντος τραυματιοφορέα.

Επιλέξατε να το βάλετε αυτό σε σχέση με τη λειτουργία του νοσοκομείου. Δεν θα μπω σε λεπτομέρειες γιατί υπάρχει και το ιατρικό απόρρητο. Ο συνάδελφος τραυματιοφορέας εξετάστηκε και από ειδικούς, ακολουθήθηκε μια διαδικασία στο νοσοκομείο όπου του δόθηκε αντιβίωση κ.λπ.. Το τι έγινε -δεν οφείλεται πάντως στο ότι δεν υπήρχε ειδικός να τον εξετάσει-και εμείς το διερευνούμε, ανάλογα και με τα αποτελέσματα που θα έχουμε τις επόμενες ημέρες.

Επειδή αναφερθήκατε -και θα αρχίσω από αυτό- στη λειτουργία της ΑΕΜΥ, είναι δημόσιο και έχει δωρεάν υπηρεσίες υγείας προς όλους τους πολίτες. Δεν χρειάζεται να προκαλούμε κάποια σύγχυση.

Είναι πάρα πολύ εύκολο να είναι κάποιος στην Αντιπολίτευση και να εύχεται ή να λέει διάφορα πράγματα, όπως αυξήστε τους μισθούς, κάντε αυτό, κάντε εκείνο. Και εσείς βγάλατε έναν λόγο σχετικά με τη δημόσια και δωρεάν υγεία και σας έχω ξαναπεί και από αυτό το Βήμα ότι στα πέντε αυτά χρόνια της διακυβέρνησης της Νέας Δημοκρατίας ήταν η καλύτερη έκφανση του δημόσιου συστήματος υγείας. Έχει τα περισσότερα χρήματα, τους περισσότερους εργαζόμενους. Βλέπω χαμογελάτε με αυτό, αλλά αυτό δείχνουν τα στοιχεία. Ο δικός σας ο λόγος είναι ο λόγος που ακούμε εδώ και τριάντα χρόνια.

Θα έλθω, όμως, στο προκείμενο. Άκουσα και προηγουμένως τον συνάδελφό σας από τον ίδιο πολιτικό χώρο να λέει «αυξήστε μισθούς». Ξέρετε πόση ήταν η προκήρυξη για παθολόγο στο Νοσοκομείο της Σαντορίνης; Την ευχέρεια αυτή μας τη δίνει η ΑΕΜΥ. Δεν έχουμε την ευκαιρία να το κάνουμε σε άλλα μέρη της Ελλάδος. Γνωρίζετε πόση ήταν η προκήρυξη, για πόσα λεφτά βγήκε προκήρυξη για παθολόγο, αναισθησιολόγο, νεφρολόγο και την έχουμε ανοιχτή χωρίς να έχουμε κανέναν υποψήφιο. Βγήκε για 9.000 ευρώ μεικτά, 5.100 ευρώ καθαρά. Επανειλημμένα, υπάρχει προκήρυξη στο Νοσοκομείο Σαντορίνης. Αυτή τη στιγμή υπάρχουν τρεις ανοιχτές προκηρύξεις για γιατρό νεφρολόγο, πνευμονολόγο, αναισθησιολόγο με μεικτά 9.083 ευρώ, καθαρά 5.100 ευρώ. Έχει βγει προκήρυξη και για παθολόγο με τόσο υψηλό μισθό. Και αυτό αποδεικνύει ότι δεν υπάρχουν εύκολες λύσεις. Ακόμη και αυτό που λέτε εσείς, διπλασιάζεται. Αυτό δεν είναι διπλασιασμός του μισθού, είναι πολύ περισσότερο από τα διπλά χρήματα το οποίο παίρνει κάποιος άλλος γιατρός του ΕΣΥ. Και αυτές οι είναι και ανοιχτές. Ακόμα και αυτή τη στιγμή αν θέλει κάποιος γιατρός, όπως ένας αναισθιολόγος, η προκήρυξη είναι ανοιχτή και μπορεί να βάλει. Είναι 9.083 ευρώ μεικτά, 5.100 ευρώ καθαρά. Το Νοσοκομείο της Σαντορίνης βρίσκεται σε πολύ καλύτερη κατάσταση σε σχέση με τα προηγούμενα χρόνια. Πέρα από τα προβλήματα που αναφέρατε. Και σας αναφέρω και τις ενέργειες τις οποίες εμείς κάνουμε. Βρίσκεται σε πολύ καλύτερη κατάσταση.

Όσον αφορά συγκεκριμένα για τον βιοπαθολόγο που λέτε είμαστε στη διαδικασία να υπογραφεί η σύμβαση με πάλι υψηλότερες αμοιβές από όσο δίνουμε στο υπόλοιπο ΕΣΥ και για τον παθολόγο για τους καλοκαιρινούς μήνες θα υπάρξει μετακίνηση από άλλο νοσοκομείο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Η κ. Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Σας ευχαριστώ, κύριε Πρόεδρε.

Το περιστατικό με τον σαρανταδυάχρονο τραυματιοφορέα δεν επέλεξα εγώ, κύριε Υπουργέ να το εντάξω στην ερώτηση, αλλά η ίδια η πραγματικότητα και οι ίδιοι οι εργαζόμενοι. Μίλησαν οι συνάδελφοι του -που τον χαιρετούσαν και έδιναν την υπόσχεση να συνεχίσουν τον αγώνα για να εξασφαλίσετε πραγματικά δημόσια και δωρεάν υγεία για όλους τους κατοίκους του νησιού- για προδιαγεγραμμένα εγκλήματα της πολιτικής υποβάθμισης και εμπορευματοποίησης του ΕΣΥ που εφαρμόσατε και εσείς όπως και οι προηγούμενες κυβερνήσεις. Και δεν μας ξενίζει βέβαια το ότι έρχεστε εδώ να υπερασπιστείτε το καθεστώς της ανώνυμης εταιρείας μονάδας υγείας που λειτουργεί το Νοσοκομείο της Σαντορίνης, ένα καθεστώς που εγκαινίασε ο ΣΥΡΙΖΑ και συνεχίζετε εσείς, λειτουργώντας το νοσοκομείο ως επιχείρηση, με ιδιωτικοοικονομικά κριτήρια που όχι μόνο βεβαίως δεν έλυσε τα προβλήματα που αντιμετωπίζει το νοσοκομείο, αλλά αυτά τελικά γιγαντώνονται. Εδώ μπορεί να απαριθμείτε ή να αναφέρεστε σε ύψη μισθών, αλλά εμείς δεν λέμε ποτέ ότι είναι σε μία κατεύθυνση -αν θέλετε- η λύση και μόνο με την αύξηση των μισθών. Είναι προφανώς συνδυασμένα κριτήρια, πέρα από το πόσο είναι το κόστος ζωής στα νησιά, που είναι μια άλλη συζήτηση, και το τι σημαίνει για έναν άνθρωπο να πάει να νοικιάσει σπίτι να μείνει στη Σαντορίνη. Όπως όταν οι γιατροί και νοσηλευτές δουλεύουν σε καθεστώς υπερεφημέρευσης. Όπως όταν για παράδειγμα προκηρύσσεται μία θέση, ένας γιατρός, όπως θα γίνει με την παιδίατρο που ήταν για χρόνια ένας και μοναδικός παιδίατρος στο νησί και τώρα αυτό θα ξανασυμβεί καθώς συνταξιοδοτείται αν δεν κάνω λάθος η παιδίατρος. Όπως και όταν ένας γιατρός υπερεφημερεύει όπως συμβαίνει για παράδειγμα και με τους αναισθησιολόγους που πρακτικά εφημερεύουν δεκαπέντε μέρες τον μήνα ή για τους τραυματιοφορείς τους ίδιους που ήταν τέσσερις όλοι κι όλοι στο νοσοκομείο με αποτέλεσμα να μη βγαίνουν οι βάρδιες είτε να αναγκάζονται σε περιπτώσεις εκτάκτων περιστατικών και βαριών περιστατικών να μένουν πολύ περισσότερο από το ωράριό τους. Όλες αυτές οι συνθήκες, λοιπόν, είναι που λειτουργούν αποτρεπτικά για να καλυφθούν αυτού του είδους τα κενά.

Και βεβαίως, δεν μας ξαφνιάζει, μάλλον δικαιολογεί, το γεγονός ότι η Κυβέρνηση προσπαθεί να παρουσιάσει μια τέτοια εικόνα που είναι εντελώς αντίθετη από την εικόνα που βιώνουν οι ίδιοι κάτοικοι της Σαντορίνης, δώδεκα μήνες τον χρόνο και τους χειμερινούς, πολύ περισσότερο τους καλοκαιρινούς μήνες, που βουλιάζει το νησί πραγματικά και οι απαιτήσεις του νοσοκομείου είναι πολλαπλάσιες, δεν μπορώ να καταλάβω πώς τολμάει ο Υπουργός της Υγείας να βγαίνει και να λέει ότι σε ένα νοσοκομείο που δεν υπάρχει παθολόγος, όχι μια δεύτερη, τρίτη, τέταρτη ειδικότητα, ότι η κατάσταση είναι πολύ καλύτερη. Δεν σας καλούμε να συναγωνιστείτε με την εξίσου τραγική κατάσταση στην οποία είχε φέρει το νοσοκομείο ο ΣΥΡΙΖΑ. Σας καλούμε να συνεργαστείτε με τις σύγχρονες ανάγκες για να παρέχετε υψηλού επιπέδου υγεία, για να μη χάνονται άνθρωποι στον δρόμο.

Και σας λέμε και κλείνω με αυτό, ότι καταλαβαίνουμε τώρα ακούγοντας αυτή την τοποθέτηση του Υπουργείου γιατί επιλέγει η διοικήτρια του νοσοκομείου, όποιον αναδεικνύει αυτού του είδους τα τραγικά προβλήματα και τις ελλείψεις, να τον φιμώνει και να τον τρομοκρατεί, υποβάλλοντας μηνύσεις, εξοντωτικές αγωγές όπως έκανε τελευταία σε βάρος μίας δημοσιογράφου που αναδεικνύει τα κενά του νοσοκομείου, σε βάρος παρακαλώ και το λέω του προέδρου του συλλόγου νεφροπαθών της Σαντορίνης που έχουν τις αγωνίες τους για το πώς αυτοί οι άνθρωποι θα περιθάλπονται, σε βάρος του προέδρου της ένωσης γονέων και κηδεμόνων και άλλων πολιτών της Σαντορίνης.

Αυτά τα λέω για να αναδείξω ότι τα τραγικά κενά που προσπαθείτε να παρουσιάσετε ότι δεν υπάρχουν, έχετε αναθέσει και με άλλο τρόπο στη διοικήτρια πραγματικά να εξαφανίζει τον οποίο προσπαθεί να αναδείξει αυτά τα προβλήματα.

Δυστυχώς η ίδια η πραγματικότητα σας διαψεύδει και γι’ αυτό σας ζητάμε να αναφερθείτε σε συγκεκριμένα μέτρα που θα πάρετε για να καλυφθούν το σύνολο των κενών οργανικών θέσεων με πλήρους και αποκλειστικής απασχόλησης προσωπικό, γιατί τα προβλήματα δεν αντιμετωπίζονται ούτε με τις λίγες μετακινήσεις ούτε με τις καλύψεις ενός ανά ειδικότητα γιατρού γιατί αυτό λειτουργεί τελικά αποτρεπτικά και στις συνθήκες πρόσληψης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ.

Θα προσπαθήσω να είμαι χρήσιμος και σύντομος.

Δεν σας είπα ότι δεν βλέπουμε τα προβλήματα. Πρώτος σας ανέφερα τα προβλήματα της παθολογικής κλινικής και σας είπα δύο πολύ συγκεκριμένα μέτρα. Το πρώτο μέτρο είναι ότι θα υπάρξει μετακίνηση. Η Κυβέρνηση έχει θεσπίσει έξτρα του μισθού 2.100 ευρώ για οποιονδήποτε γιατρό του ΕΣΥ μετακινείται σε άλλη θέση, ειδικά στις νησιωτικές περιοχές. Είναι ένα πάρα πολύ συγκεκριμένο μέτρο και θα υπάρξει προκήρυξη για παθολόγο σε μεγαλύτερο ποσό από αυτό που σας ανέφερα. Λέτε τα ίδια συνθήματα, τα οποία έχετε αναφέρει ως Κομμουνιστικό Κόμμα, χρησιμοποιώντας αντί για τρία λεπτά, πέντε λεπτά στη δευτερολογία σας. Μου ζητήσατε να σας πω δύο πολύ συγκεκριμένα μέτρα, σας ανέφερα δύο πολύ συγκεκριμένα μέτρα για τους παθολόγους του Νοσοκομείου Σαντορίνης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό, πολύ λακωνικός.

Θα συνεχίσουμε με την ένατη με αριθμό 1125/17-6-2024 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας ΠΑΣΟΚ - Κινήματος Αλλαγής κ. Οδυσσέα Κωνσταντινόπουλου προς τον Υπουργό Εθνικής Οικονομίας και Οικονομικών με θέμα: «Πήρε το μήνυμα της κάλπης η Κυβέρνηση της ΝΔ και θα βάλει φρένο στην τραπεζική αισχροκέρδεια που απομυζά τα εισοδήματα των Ελλήνων με υπέρογκους τόκους και προμήθειες;».

Θα απαντήσει ο Υφυπουργός Εθνικής Οικονομίας, ο κ. Χρίστος Δήμας.

Κύριε συνάδελφε, έχετε τον λόγο για δύο λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Θέλω να μου επιτρέψετε να καλωσορίσω έναν μικρό μας φίλο, τον Λαυρέντη, ο οποίος παρά το μικρό της ηλικίας του ζήτησε να έρθει στη Βουλή, να μας επισκεφθεί και να δει τις εργασίες μας.

Κύριε Υπουργέ, σ’ αυτό το έδρανο που κάθεστε καθόταν ο αρμόδιος Υφυπουργός ο οποίος αποχώρησε από την Κυβέρνηση. Πιστεύω ότι θα έχετε διαβάσει τι μου απάντησε. Θέλω να καταλάβω αν λάβατε το μήνυμα των εκλογών σε σχέση με τις τράπεζες.

Ενώ έχουμε τους Έλληνες με το δεύτερο χαμηλότερο εισόδημα σε ισοτιμία αγοραστικής δύναμης, έχουμε τις τράπεζες με τη μεγαλύτερη κερδοφορία σε όλη την Ευρωζώνη: Καθαρά κέρδη για το 2022, 3,5 δισεκατομμύρια.

Επί των ημερών σας, κύριε Υπουργέ, η διαφορά επιτοκίου δανείων και καταθέσεων έσπασε το ρεκόρ των τελευταίων είκοσι δύο ετών. Παραμένει κοντά στο 5,5%. Το επιτόκιο των στεγαστικών περνάει το 5%, όταν το μέσο επιτόκιο της Ευρωζώνης είναι κάτω από 3,5%. Θυμίζω ότι πριν από δύο χρόνια και οι Έλληνες πλήρωναν κάτω από 3,5%.

Οι καταθέσεις έχουν ονομαστικό επιτόκιο στη χώρα 0%. Και ο κ. Θεοχάρης μάς πρότεινε να κάνουμε έντοκα γραμμάτια του δημοσίου, όταν το 85% των καταθέσεων έχει υπόλοιπο 5.000 στον λογαριασμό του. Έχουμε τις υψηλότερες προμήθειες στην Ευρωζώνη.

Υπερκέρδη. Ο κ. Χατζηδάκης ακόμη να απαντήσει στην ερώτηση που του έχω καταθέσει τρεις μήνες τώρα. Θα την επαναφέρω πάλι. Εσείς θα έρθετε πάλι να απαντήσετε, το καταλαβαίνω. Όμως, ο κ. Χατζηδάκης δεν μου έχει απαντήσει, ούτε η Τράπεζα της Ελλάδος.

Γιατί, κύριε Υπουργέ, δεν βάζετε ένα τέρμα στην αισχροκέρδεια; Γιατί δεν αποδέχεστε την πρότασή μας για ένα παρατηρητήριο τραπεζικών προμηθειών βάσει του ευρωπαϊκού πλαισίου που έχει ενσωματωθεί εδώ και χρόνια με τον ν.4465/2017; Απλά πράγματα τα οποία μπορούν να αντιμετωπίσουν αυτή την αισχροκέρδεια.

Θέλω να σας πω ότι αν βάζατε 33% φορολογία στις τράπεζες, θα είχαμε ένα δισεκατομμύριο ευρώ για να τα δώσουμε στο Εθνικό Σύστημα Υγείας ή όπου αλλού θέλει η Κυβέρνηση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Κωνσταντινόπουλε.

Όλα αυτά βέβαια είναι αφορολόγητα. Δεν πληρώνουν καθόλου φόρους οι τράπεζες.

Κύριε Υπουργέ, έχετε τον λόγο για τρία λεπτά.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, θίγετε πράγματι ένα πολύ σημαντικό ζήτημα το οποίο απασχολεί πάρα πολύ την Κυβέρνηση. Έχουν γίνει πολύ συγκεκριμένες πρωτοβουλίες και σχεδιάζονται και άλλες τις οποίες θα αναλύσω.

Αυτό το οποίο θέλω να πω είναι ότι ειδικότερα για τις προμήθειες και τις χρεώσεις των τραπεζών είναι γεγονός ότι την περασμένη δεκαετία η χώρα μας, και ειδικά το τραπεζικό σύστημα, και νομίζω ότι το ξέρετε πολύ καλά γιατί είχατε χρηματίσει και Υφυπουργός Ανάπτυξης για ένα χρονικό διάστημα, βίωσε μια άνευ προηγουμένου δοκιμασία και βρέθηκε σε καταστάσεις που ποτέ πριν δεν είχε αντιμετωπίσει. Γνωρίζετε πάρα πολύ καλά ότι οι κυβερνήσεις είχαν αναγκαστεί και είχαν ψηφίσει και πολύ συγκεκριμένα μέτρα για να στηρίξουν το τραπεζικό σύστημα.

Όταν μια τόσο δύσκολη κατάσταση έχει τόσο μεγάλη διάρκεια, πρωτοφανή διάρκεια, απαιτείται και ο ανάλογος χρόνος προκειμένου να μπορέσει κανείς να ορθοποδήσει, καθότι δεν υπάρχουν μαγικές συνταγές επανόδου και αποθεραπείας.

Έχουν γίνει, όμως, σταθερά βήματα από πλευράς μας, ώστε να είμαστε σε θέση σήμερα να συνεχίζουμε την προσπάθειά μας προσηλωμένοι, ευελπιστώντας ότι στηριζόμενοι σε έγκυρες διεθνείς πρακτικές και πάντοτε δείχνοντας τον απαιτούμενο σεβασμό σε κανόνες που ορίζει η Ευρωπαϊκή Τράπεζα, το CCM, o Ενιαίος Εποπτικός Μηχανισμός και η Τράπεζα της Ελλάδος, θα παραμείνουμε ανταγωνιστικοί και σταθεροί πάντα στην τροχιά του τραπεζικού συστήματος που αποτελεί τη βασική προϋπόθεση για μια ομαλή λειτουργία τραπεζών, επιχειρήσεων, εθνικής οικονομίας και φυσικά προς όφελος των πολιτών.

Είναι γνωστό ότι στο πλαίσιο της ανοιχτής αγοράς του ελεύθερου ανταγωνισμού, αλλά και από επιχειρηματικά κριτήρια, διαμορφώνεται η επιχειρηματική πολιτική, αλλά και η πολιτική του ύψος των χρεώσεων και των προμηθειών από τις ίδιες τις τράπεζες. Η Τράπεζα της Ελλάδος -πιστεύω ότι θα το ξέρετε- δεν υπεισέρχεται σε θέματα ύψους χρεώσεων και προμηθειών των ιδρυμάτων που εποπτεύει. Δεν έχει τη συγκεκριμένη αρμοδιότητα η Τράπεζα της Ελλάδος. Η αρμοδιότητά της, όμως, αφορά τη διαφάνεια των διαδικασιών και των όρων των συναλλαγών των εποπτευόμενων ιδρυμάτων. Και για τον σκοπό αυτό έχει θεσπίσει κανόνες ενημέρωσης και συναλλασσομένων, σύμφωνα με τους οποίους τα πιστωτικά ιδρύματα οφείλουν να κάνουν σαφή και έγκαιρη ενημέρωση των συναλλασσομένων για το ύψος των προμηθειών και λοιπών εξόδων πριν από την πραγματοποίηση πάσης φύσεως υπηρεσιών, ασκώντας τις κατά τον νόμο και κατά του καταστατικού αρμοδιότητες.

Ωστόσο, επειδή έχουμε προβεί σε λήψη ορισμένων πολύ σημαντικών πρωτοβουλιών, που θα αναλύσω στη δευτερολογία μου, αναφορικά με την ευρύτερη πολιτική των τραπεζών αλλά και των servicers, προφανώς ο στόχος της Κυβέρνησης είναι, και με τις πρωτοβουλίες που θα αναλύσω αλλά και με επόμενες πρωτοβουλίες, να βελτιώσουμε ακόμα περισσότερο την κατάσταση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Κύριε Κωνσταντινόπουλε, έχετε τον λόγο για τρία λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Πρόεδρε, στην πρωτολογία του Υπουργού δεν κατάλαβα καμμία πρωτοβουλία. Όμως, θα το πείτε στη δευτερολογία. Έτσι είναι ο Κανονισμός της Βουλής. Ο Υπουργός έχει τη δυνατότητα να λέει.

Πάντως θέλω να σας πω το εξής, εμείς δεν λέμε να καταστρέψουμε τις τράπεζες, γιατί τις τράπεζες ο ελληνικός λαός τις έχει ανακεφαλοποιήσει. Ποιος το είπε αυτό; Λέμε οι τράπεζες όχι να μην έχουν κέρδη, αλλά να μην αισχροκερδούν. Η Κυβέρνηση τις βλέπει και δεν κάνει τίποτα. Δεν λέμε κάτι που δεν λέει η Τράπεζα της Ελλάδος, που είναι και λίγο υποκριτικό να λέει ο κ. Στουρνάρας ότι οι τράπεζες είναι ολιγοπώλια. Συγγνώμη, αλλά ο κ. Στουρνάρας τι είναι; Εσείς τι είστε; Τροχονόμοι; Λέει η Τράπεζα της Ελλάδας ότι είναι ολιγοπώλια. Έχουμε κέρδη 3 δισεκατομμύρια, έχουμε αυτές τις χρεώσεις, έχουμε αυτή τη διαφορά επιτοκίου καταθέσεων δανείων, 7 δισεκατομμύρια σε δύο χρόνια. Τι συμβαίνει σε αυτή τη χώρα; Ποιες είναι οι πρωτοβουλίες; Θυμάμαι ότι «παίζατε μπινελίκια» με τους τραπεζίτες. Δεν ήσασταν εσείς. Τα έπαιζαν οι προηγούμενοι στο Υπουργείο. Ο ίδιος Υπουργός τα έπαιζε, ο κ. Χατζηδάκης, όταν έλεγε: «Πήγα στους τραπεζίτες και παίξαμε μπινελίκια».

Όμως, μέχρι τώρα οι τραπεζίτες μόνο κέρδη έχουν από εσάς. Και αναρωτιέμαι, το μήνυμα που πήρατε από τις εκλογές δεν είναι ένα μήνυμα ότι πρέπει να φορολογηθούν τα υπερκέρδη τους; Ότι δεν πρέπει να έχουν αυτές τις χρεώσεις; Τράπεζες κλείνουν, μειώνουν τα κόστη τους, γίνονται όλα ηλεκτρονικά και καλώς γίνονται. Να έχουν την κερδοφορία τους. Δεν πιστεύω ότι μια επιχείρηση μπορεί να επιβιώσει χωρίς κέρδη. Όμως, δεν είναι αυτό. Το κράτος, για λόγους διαφάνειας, θέλει όλους να τους στείλει στις τράπεζες. Το σέβομαι, γιατί είναι διαφάνεια σε όλες τις εκφάνσεις της ζωής. Τους στέλνουμε όλους στις τράπεζες, αλλά δεν λέμε στις τράπεζες: «κλέψτε τους». Μιλάμε για πραγματική κλοπή. Είναι κλοπή 7 δισεκατομμύρια κέρδη σε δύο χρόνια. Δεν πρέπει να το επιτρέψει κανένας μας αυτό.

Δεν είναι θέμα απέναντι στα ολιγοπώλια που λέει ο κ. Στουρνάρας. Είναι ένα θέμα που έχει να κάνει με την επιβίωση των ανθρώπων, με δικαιοσύνη, με την επιβίωση των επιχειρήσεων. Οι μικρομεσαίες επιχειρήσεις έχουν συνέταιρο την τράπεζα.

Κύριε Υπουργέ, εύχομαι στη δευτερολογία σας να έχετε να μας πείτε πραγματικά πρωτοβουλίες, για τις οποίες θα νιώσει ο Έλληνας πολίτης, ο απλός κόσμος, ότι κατανοείτε το πρόβλημα. Και σας ξαναλέω, οι τράπεζες θέλουμε να έχουν κέρδη, όπως όλες οι επιχειρήσεις. Θέλουμε να είναι ζωντανές, γι’ αυτό ο ελληνικός λαός πλήρωσε την ανακεφαλαιοποίησή τους. Δεν θέλουμε, όμως, να μην μπορούμε να τις αντιμετωπίσουμε και να μην μπορούμε να τις φορολογήσουμε στα υπερκέρδη.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κύριε Υπουργέ, έχει τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά, όσον αφορά την υπερφορολόγηση στα υπερκέρδη νομίζω ότι είμαστε η μοναδική Κυβέρνηση στην Ελλάδα που το έχει πράξει αυτό στο παρελθόν και η χθεσινή ανακοίνωση το αποδεικνύει.

Πάμε, όμως, τώρα λίγο στις πρωτοβουλίες. Για πρώτη φορά υπάρχει δυνατότητα χορήγησης δανείων και από μη τραπεζικά ιδρύματα. Πρόκειται για εταιρείες, που χρηματοδοτούνται κυρίως από funds, αλλά και από φορείς όπως ασφαλιστικές εταιρείες με στόχο τον δανεισμό των ιδιωτών για καταναλωτικά και στεγαστικά δάνεια, αλλά και των επιχειρήσεων είτε πρόκειται για αναχρηματοδότηση είτε ακόμα και για νέο δανεισμό. Είναι η πρώτη φορά, που αξιοποιούμε στη χώρα τη διεθνή πρακτική του microfinance.

Στη συνέχεια έχουμε στηρίξει και εναλλακτικές δυνατότητες για τους αποταμιευτές πέραν από τις τράπεζες, καθώς κάνουμε αφορολόγητη την απόκτηση εντόκων γραμματίων του δημοσίου, δίνουμε πολύ χαμηλό επιτόκιο. Ωστόσο, και οι ίδιες οι τράπεζες διαθέτουν κάποια εναλλακτικά προϊόντα με υψηλότερα επιτόκια.

Επιπλέον, η Κυβέρνησή μας έδωσε τέλος στο καθεστώς της ελλιπούς ενημέρωσης από τους servicers προς τους δανειολήπτες, υποχρεώνοντας πλέον διά νόμου -είναι ο ν.5072/2023- να ενημερώνουν πλήρως και ηλεκτρονικά τους δανειολήπτες για τις υποχρεώσεις αυτές.

Σταθερή πολιτική μας είναι να καλύπτουμε τους πράγματι ευάλωτους, χωρίς όμως, να λαϊκίζουμε. Όλοι οι δανειολήπτες πλέον λαμβάνουν εξατομικευμένη ενημέρωση για το δάνειο τους, χωρίς χρονοβόρες διαδικασίες, όπως γινόταν στο παρελθόν, άμεσα, έγκυρα και χωρίς κόστος.

Μία ακόμα σημαντική πρωτοβουλία είναι η επιτάχυνση του εξωδικαστικού μηχανισμού. Τον κάναμε υποχρεωτικό ουσιαστικά για τις τράπεζες προς όφελος των ευάλωτων, γι’ αυτό έχουμε πλέον και υπερδιπλάσιες αιτήσεις και πολύ περισσότερες διευθετήσεις. Ο αριθμός των αιτήσεων έχει σημαντικά αυξηθεί, καθώς είκοσι πέντε χιλιάδες εκατόν ενενήντα νέες αιτήσεις δημιουργήθηκαν στον εξωδικαστικό μηχανισμό το πρώτο τετράμηνο του 2024 έναντι δεκατριών χιλιάδων οκτακοσίων τριάντα το πρώτο τετράμηνο του 2023. Ταυτόχρονα έως τα τέλη Μαΐου οι αρχικές οφειλές, που έχουν ρυθμιστεί μέσω του εξωδικαστικού μηχανισμού ανέρχονται στα 6,3 δισεκατομμύρια. Πρόκειται για συνολικά δεκαεπτά χιλιάδες οκτακόσιες ενενήντα τρεις επιτυχείς ρυθμίσεις που έχουν ολοκληρωθεί συνολικά στο πλαίσιο του εξωδικαστικού μηχανισμού.

Το σύστημα IRIS, το οποίο νομίζω ότι όλοι καταλαβαίνουν και τη σημασία και το πόσο χρήσιμο είναι ως δυνατότητα συναλλαγών φυσικά για όλες ανεξαιρέτως τις επιχειρήσεις, είναι το αυτονόητο για να στηρίξουμε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Όχι για τις επιχειρήσεις, για τους πολίτες.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Και για τις επιχειρήσεις. Η υπηρεσία IRIS είναι μία ευέλικτη υπηρεσία με πολύ μεγάλη διείσδυση ειδικότερα στους νέους, που επιτρέπει, όπως ξέρετε, μεταφορές 500 ευρώ με μηδενικές προμήθειες, πολύ χαμηλές χρεώσεις. Είναι χαρακτηριστικό η μεταφορά έως 500 ευρώ χωρίς προμήθεια για τους πολίτες, ενώ για τους εμπόρους οι χρεώσεις είναι από τις χαμηλότερες που υπάρχουν στην αγορά.

Μία ακόμη πολύ σημαντική κυβερνητική πρωτοβουλία είναι οι δραστικές μειώσεις χρεώσεων στα μηχανήματα POS για τις συναλλαγές μικρού ύψους. Ειδικότερα νομοθετήσουμε με τη μείωση κατά 50% των προμηθειών μέσω POS για επιχειρήσεις που κάνουν συναλλαγές μέχρι 10 ευρώ. Όπως είχαμε δεσμευθεί προχωρήσαμε στην επίλυση της αδικίας που επιβάρυνε δυσανάλογα τους επιχειρηματίες της μικρής λιανικής, προκειμένου να προστατέψουμε τους μικρούς εμπόρους από υπέρμετρες χρεώσεις και να αποφύγουμε τις τρικλοποδιές στην κοινή μας προσπάθεια για την καταπολέμηση της φοροδιαφυγής.

Δεδομένου ότι η πλειονότητα των συναλλαγών πραγματοποιείται μέσω χρεωστικών πιστωτικών καρτών το ύψος της τελικής προμήθειας των εν λόγω συναλλαγών αποτελεί άθροισμα επιμέρους προμηθειών και συγκεκριμένα -νομίζω αξίζει τον κόπο να το ακούσουμε- περιλαμβάνει: Πρώτον, τη διατραπεζική προμήθεια σύμφωνα με τα οριζόμενα στο άρθρο 3 του κανονισμού της Ευρωπαϊκής Ένωσης 2015/751, ο οποίος αποτελεί δεσμευτική και νομοθετική πράξη και ισχύει, όπως καταλαβαίνουμε, σε όλα τα κράτη-μέλη της Ευρωπαϊκής Ένωσης. Δεύτερον, τις προμήθειες των σχημάτων καρτών, όπως είναι, παραδείγματος χάριν, η Visa ή η MasterCard. Τρίτον, τις προμήθειες των τεχνικών παρόχων που συμμετέχουν στην εκκαθάριση των συναλλαγών. Και τέταρτον, τη χρέωση του παρόχου υπηρεσιών πληρωμών που εκτελεί την αποδοχή πράξης πληρωμής.

Τέλος, είναι πολύ σημαντικό μιας και είπαμε για πρόστιμα, αγαπητέ κύριε Κωνσταντινόπουλε, να αναφερθεί πως τον Δεκέμβριο που μας πέρασε η Επιτροπή Ανταγωνισμού προχώρησε αφ’ ενός σε πρόστιμα συνολικού ύψους 41,7 εκατομμυρίων ευρώ σε πέντε τράπεζες, καθώς και στην Ελληνική Ένωση Τραπεζών, αφ’ ετέρου σε μειώσεις των προμηθειών που επιβάλλουν οι τράπεζες κατά την ανάληψη μετρητών από ATM με τη χρήση καρτών που έχουν εκδοθεί από άλλα χρήματα.

Άρα χαίρομαι, γιατί προφανώς σχεδόν όλοι σε αυτή την Αίθουσα συμφωνούμε ότι πρέπει να έχουμε ένα εύρωστο τραπεζικό σύστημα και τα στοιχεία δείχνουν ότι κινούμαστε προς αυτή την κατεύθυνση. Συμφωνούμε, όμως, ότι σε καμμία περίπτωση κερδοφορία δεν σημαίνει ασυδοσία, ευρωστία δεν σημαίνει απληστία και στήριξη από το τραπεζικό σύστημα δεν σημαίνει αυθαιρεσία.

Επομένως ως Κυβέρνηση και το Υπουργείο Εθνικής Οικονομίας και Οικονομικών παρακολουθούμε τις εξελίξεις και όπως έχουμε ήδη αποδείξει εκεί που πρέπει να παρεμβαίνουμε, θα το πράττουμε πάντοτε υπέρ των πολιτών και της κοινωνίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 12.26΄ λύεται η συνεδρίαση για την προσεχή Τετάρτη 26 Ιουνίου 2024 και ώρα 9:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**